OKRESNÝ ÚRAD BRATISLAVA
odbor starostlivosti o životné prostredie
oddelenie ochrany prírody a vybraných zložiek životného prostredia
   Pracovisko: Odborárske nám. 3 , P. O. BOX. 19, 810 05 Bratislava 15

Číslo: OU-BA-OSZP3-2014/068443-83/ANJ/BA-SEA
Bratislava 12. 01. 2015                                                     

ROZHODNUTIE

Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia (ďalej len „OÚ BA“), ako príslušný orgán podľa § 56 písm. b) zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov v spojení s § 5 zákona NR SR č. 525/2003 Z. z. o štátnej správe starostlivosti o životné prostredie a o zmene a doplnení niektorých zákonov v znení neskorších predpisov a zákona č. 180/2013 Z. z. o organizácii miestnej štátnej správy a o zmene a doplnení niektorých zákonov, vydáva podľa § 7 zákona č. 24/2006 Z. z. o posudzovaní vplyvov na životné prostredie o zmene a doplnení niektorých zákonov v znení neskorších predpisov na základe oznámenia o zmene strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“, ktoré predložil obstarávateľ, Hlavné mesto Slovenskej republiky Bratislava, Primaciálne námestie 1, P. O. Box 192, 814 99 Bratislava, v zastúpení primátorom doc. RNDr. Milanom Ftáčnikom, CSc., po ukončení zisťovacieho konania toto rozhodnutie:

Navrhovaná zmena strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“

sa bude posudzovať 

podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. 

ODÔVODNENIE

	Obstarávateľ, Hlavné mesto Slovenskej republiky Bratislava, Primaciálne námestie 1,    P. O. Box 192, 814 99 Bratislava, v zastúpení primátorom doc. RNDr. Milanom Ftáčnikom, CSc., predložil príslušnému orgánu OÚ BA podľa § 5 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej len „zákon“) dňa 13. 08. 2014 oznámenie o zmene strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ (ďalej len „ZaD 04“), doplnené po výzve príslušného orgánu dňa 12. 09. 2014.
	Hlavným cieľom dokumentu je reflexia aktuálneho vývoja hlavného mesta a jeho potrieb od schválenia územného plánu, ako aj výsledkov vyhodnotenia predchádzajúcich období jeho aplikácie ako podkladu pre riadenie územného rozvoja mesta. ZaD 04 reflektujú kladne prerokované podrobnejšie územnoplánovacie podklady, ktoré boli komplexne posúdené z hľadiska celkovej urbanistickej koncepcie rozvoja mesta. ZaD 04 sú dokumentom meniacim strategický dokument Územný plán hlavného mesta SR Bratislavy rok 2007 v znení neskorších zmien doplnkov (ďalej len „ÚPN“). V ZaD 04 dochádza v zásade k čiastkovej reprofilácii území, resp. ich častí v súlade s požiadavkami mestských častí a jednotlivých subjektov, v záujme optimálneho využitia a zhodnotenia jednotlivých lokalít. Ďalšie zmeny a doplnky sa týkajú čiastkových úprav Záväznej časti ÚPN (úpravy niektorých pojmov a definícií, redukcie regulatívov neadekvátnych mierke spracovania a pod.) s cieľom sprehľadniť textovú časť, a tým zjednodušiť prácu pri používaní ÚPN, ktorý má slúžiť ako účinný a efektívny územnoplánovací nástroj pre rozhodovanie orgánov samosprávy a štátnej správy. Zároveň boli do záväznej časti doplnené nové kapitoly: 1. 3. „Zásady pamiatkovej ochrany pre vybrané sektory pamiatkovej rezervácie“ a kapitola 1. 4. „Požiadavky na tvorbu verejných priestorov“. Zmena strategického dokumentu je riešená invariantne. Prílohou oznámenia o zmene strategického dokumentu bol aj strategický dokument ZaD 04 s vyznačením navrhovanej zmeny. 
	Zmeny a doplnky ZaD 04 sa týkajú okresov Bratislava I,  II, III, IV a V.  
	Zmena strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ svojimi parametrami podľa § 4 ods. 2  písm. c) zákona podlieha zisťovaciemu konaniu o posudzovaní vplyvov strategického dokumentu, ktoré príslušný orgán vykonal podľa § 7 zákona.
	V rámci zisťovacieho konania o posudzovaní vplyvov strategického dokumentu príslušný orgán rozoslal a doručil oznámenie o strategickom dokumente podľa § 6 ods. 2 zákona na zaujatie stanoviska dotknutým orgánom, schvaľujúcemu orgánu a dotknutej obci a zverejnil oznámenie o strategickom dokumente na webovom sídle ministerstva http://www.enviroportal.sk/sk/eia/detail/uzemny-plan-hlavneho-mesta-sr-bratislavy-rok-2007-v-zneni-neskorsich-z. Príslušný orgán pri zverejnení oznámenia oznámil miesto a čas konania konzultácií podľa § 63 zákona. Zároveň oznámil podľa § 6 ods. 1 zákona obstarávateľovi adresu, na ktorú možno predkladať stanoviská verejnosti a bezodkladne  ho vyzval na zverejnenie oznámenia formou informácie o oznámení povinne na úradnej tabuli, nepovinne miestnou tlačou, miestnou televíziou alebo podobne spolu s informáciou, kde do oznámenia možno nahliadnuť, robiť z neho výpisy, odpisy alebo na vlastné náklady zhotoviť kópie.
	V súlade s § 6 ods. 6 zákona a do vydania tohto rozhodnutia doručili príslušnému orgánu svoje písomné stanoviská tieto subjekty (stanoviská sú uvádzané v skrátenom znení):
1.	Krajské riaditeľstvo hasičského a záchranného zboru v Bratislave, list č. KRHZ-BA-OPP-990/2014, doručený dňa 24. 09. 2014 v stanovisku uviedol, že k oznámeniu o zmene strategického dokumentu nemá pripomienky.
2.	Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia, list č. OU-BA-OSZP3-2014/075720/LEN, doručený dňa 25. 09. 2014 z hľadiska odpadového hospodárstva vo svojom čiastkovom odbornom stanovisku konštatuje, že k oznámeniu o zmene strategického dokumentu podľa zákona nemá z hľadiska zákona o odpadoch pripomienky a nepožaduje, aby zmena strategického dokumentu bola posudzovaná podľa zákona.
3.	Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia, list č. OU-BA-OSZP3-2014/KVC/III, doručený dňa 25. 09. 2014 z hľadiska ochrany ovzdušia konštatuje, že záväzná časť územného plánu obsahuje záväzné pravidlá, ktoré stanovujú opatrenia v území, podmienky využitia územia a umiestňovania stavieb s prihliadnutím na efektivitu, ekológiu a ekonomiku prevádzky dopravnej a technickej obsluhy územia mesta, s preferovaním územnej kompaktnosti, funkčnosti a komplexnosti zástavby mesta. K predloženému strategickému dokumentu z hľadiska ochrany ovzdušia nemá pripomienky a navrhuje, aby strategický dokument nebol posudzovaný podľa zákona.
4.	Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia, list č. OU-BA-OSZP3/2014/076591/POR/BA-SEA, doručený dňa 29. 09. 2014 – vo svojom vyjadrení z hľadiska prevencie závažných priemyselných havárií súhlasí s vydaním súhlasného stanoviska za podmienok, že dokument bude v časti „14.3. PÁSMA HYGIENICKEJ OCHRANY, BEZPEČNOSTNÉ PÁSMA ŠPECIFICKÝCH VÝROBNÝCH ZARIADENÍ A OCHRANNÉ PÁSMA CINTORÍNOV, 14.3.1. Pásma hygienickej ochrany a bezpečnostné pásma špecifických výrobných zariadení
Aktualizovať:
- pásma hygienickej ochrany výrobného areálu Slovnaft,
- bezpečnostné ochranné pásma I. II. stupňa areálu Slovnaft, a.s.“
doplnený nasledovne:
“bezpečnostné ochranné pásma areálu Duslo, a.s. a Istrochem Explosives, a.s. (bývalý závod ISTROCHEM)“.
	Vyjadrenie nenahrádza povolenie ani súhlas a nie je rozhodnutím podľa súčasne platnej legislatívy SR o správnom konaní a je podkladom pre orgán štátnej správy posudzujúci vplyvy na životné prostredie podľa osobitného predpisu.
Príslušný orgán stanovisko orgánu prevencie závažných priemyselných havárií s jeho podmienkami zohľadnil, bude predmetom ďalšieho konania podľa § 8 a nasledujúcich ustanovení zákona. 
5.	Mestská časť Bratislava – Nové Mesto, Miestny úrad Bratislava – Nové Mesto, list Č.j.: Star. - 1236/2014, doručený dňa 30. 09. 2014 – zaslalo výpis uznesenia Miestneho zastupiteľstva mestskej časti Bratislava - Nové Mesto s prílohami, ktoré sú súčasťou uznesenia k predmetnej problematike. V predmetnom výpise Miestne zastupiteľstvo prerokovalo: 17. Návrh Zmien a doplnkov 04 Územného plánu hlavného mesta SR Bratislavy Uznesenie 22/17 a po prerokovaní programu súhlasilo so Zmenami a doplnkami 04 Územného plánu hlavného mesta SR Bratislavy s pripomienkami, ktoré boli spracované v tabuľkovej a grafickej forme (ako súčasť tohto uznesenia); poverilo starostu mestskej časti zaslaním prijatého uznesenia primátorovi hlavného mesta a v poslednom bode malo požiadavky na prednostu. Návrh pripomienok súvisiacich s opravami a doplneniami textovej a tabuľkovej časti predložených zmien a doplnkov sa týkal:  C – strany 64, C-2 Regulácie funkčného využitia plôch, Obytného územia 102 (v stabilizovaných územiach charakteru rodinnej zástavby  nepripustiť ani vyššiu podlažnosť u stavieb s iným funkčným využitím ako je výška rodinného domu vyplývajúca zo stavebného zákona a pri stavbách pre individuálnu rekreáciu doplniť: ako dočasné resp. doplnkové stavby); C strany 65, Územia občianskej vybavenosti  201 (zariadenia obchodu a služieb Doplniť: a stravovania); C – strany 121 (MČ Nové Mesto - Názov komunikácie - prepojenie Račianskej ul. s Horskou v stĺpci Poznámka Vylúčiť: MČ Rača a Rustaveliho v stĺpci Poznámka Vylúčiť: MČ Rača); 2.2 Regulačného výkresu na str. 4 (nesúhlas so zmenou funkčného využitia RV/NM/4 Nové mesto Račianska /bývalé mlyny a pekárne/, RV/NM/8 Nové mesto Frankovka, Rizling, Müller a RV/NM/66 Nové mesto vinohradnícka výroba); 2. Verejno – prospešných stavieb  a stavieb vo verejnom záujme (D126, V5, E32 oprava mestských častí a  pri zmene č. D 126 vypustenie z textu „obslužná komunikácia medzi Sliačskou a Peknou cestou v polohe na západ od železničnej trate“); C strany 53, 54, 79 (Tab 2a. týkajúca sa Regulatívov intenzity využitia rozvojových území pre vnútorné mesto  - mestské časti Ružinov, Nové Mesto, Karlova Ves, Petržalka – IZP odporúčaný zmeniť na max),  a ďalej bol priložený návrh pripomienok súvisiacich so zaradením ďalších lokalít do predložených zmien a doplnkov, ktoré boli zaradené do zoznamu v rámci rokovaní na úrovni magistrátu.
OÚ BA stanovisko Mestskej časť Bratislava – Nové Mesto rešpektoval a pripomienky budú predmetom ďalšieho konania podľa § 8 a nasledujúcich ustanovení zákona. 
6.	Ministerstvo obrany SR, Agentúra správy majetku Bratislava, list č. ASM-90-1929/2014, doručený dňa 30. 09. 2014 – má pripomienky, lebo v riešenom území má zvláštne územné požiadavky. Na území hlavného mesta SR Bratislavy sa nachádzajú nasledovné objekty a zariadenia v správe Ministerstva obrany SR, ktoré požaduje plne rešpektovať:
•	Dukelské kasárne, ul. Za Kasárňou č. 3, k. ú. Nové Mesto,
•	Kutuzovove kasárne, ul. Kutuzovova č. 8, k. ú. Nové Mesto,
•	Pamätník pri budove na Štúrovej ulici č. 15, k. ú. Staré Mesto,
•	Garážový dvor Vajnory, ul. Pri starom letisku č. 8, k. ú. Vajnory,
•	Budova na Dulovom námestí,
•	Budova na Špitalskej ulici č. 22, k. ú Staré Mesto,
•	Kasárne Vajnory, ul. Rybničná č. 25, k. ú. Vajnory a Rača,
•	Objekt Devínska Kobyla, k. ú. Devín a Devínska Nová Ves,
•	RTH Rusovce, k. ú. Rusovce.
Existujúce podzemné zariadenia v k. ú. Jarovce (parc. č. 1276/2/) a k. ú. Rača (parc. č. 2332/3).
Uvedené zariadenia nemajú vyhlásené ochranné bezpečnostné pásma.
Príslušný orgán stanovisko Ministerstva obrany SR zohľadnil týmto rozhodnutím a bude predmetom ďalšieho konania podľa § 8 a nasledujúcich ustanovení zákona.
7.	Štátna ochrana prírody Slovenskej republiky, Správa Chránenej krajinnej oblasti Malé Karpaty, list č. CHKO MK/836/2014, doručený prostredníctvom elektronickej pošty dňa 01. 10. 2014 a poštovej prepravy dňa 03. 10. 2014 –  doručila nasledujúce stanovisko: Identifikácia územia: Strategický dokument „Zmeny a doplnky 04 Územného plánu hl. mesta SR Bratislava“ je navrhovaný v Bratislavskom kraji v okrese Bratislava, k.ú.: Devín, Dúbravka, Nové Mesto, Rača a Vajnory, zasahujúce do veľkoplošného chráneného územia Chránenej krajinnej oblasti (CHKO) Malé Karpaty, ktoré je v územnej pôsobnosti Štátnej ochrany prírody Slovenskej republiky, Správy Chránenej krajinnej oblasti Malé Karpaty. Charakter činnosti:  Strategický dokument navrhuje približne 70 zmien územnoplánovacej dokumentácie. V jej územnej pôsobnosti sú nasledovné navrhované zmeny:  
KR/DE/29 - Devín, záhrady Pod Fialkovou dolinou – zmena z funkcie krajinná zeleň, na funkciu záhrady, záhradkárske a chatové osady, situovaná v ochrannom pásme maloplošného chráneného územia. Celková výmera plochy je cca 0,5 ha. 
Zmeny ktoré sú situované v blízkosti CHKO Malé Karpaty, kde je možný konflikt záujmov s ochranou prírody a krajiny:
KR/DU/4 – Dúbravka, Lamenica – zmena z funkcie rekreácia v prírodnom prostredí a z funkcie les a ostatný LPF na funkciu malopodlažná zástavba obytného územia o celkovej výmere 1,12 ha, v bezprostrednom kontakte s chránenými časťami prírody.
KR/NM/8 – Nové Mesto, Frankovka, Rizling, Mȕller – zmena z funkcie vinice a záhrady, záhradkárske a chatové osady na funkciu malopodlažná zástavba obytného územia o celkovej výmere 28,26 ha.
Hodnotenie územia z hľadiska ochrany prírody a krajiny: Na územie hlavného mesta SR zasahuje chránená krajinná oblasť Malé Karpaty, kde podľa § 13 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákona o ochrane prírody a krajiny“), platí druhý stupeň ochrany. Do k.ú. Devínska Nová Ves a Devín zasahuje národná prírodná rezervácia (NPR) Devínska Kobyla, kde podľa § 15 zákona o ochrane prírody a krajiny platí štvrtý stupeň ochrany. NPR je zároveň súčasťou územia európskeho významu SKUEV0280 Devínska Kobyla, ktoré bolo vyhlásené za účelom ochrany biotopov európskeho významu: Dubovo-hrabové lesy lipové (9170), Lipovo-javorové sutinové lesy (9180), Kyslomilné bukové lesy (9110), Pionierske porasty na plytkých karbonátových a bázických substrátoch zväzu Alysso-Sedion albi (6110), Bukové a jedľové kvetnaté lesy (9130), Nesprístupnené jaskynné útvary (8310), Nížinné a podhorské kosné lúky (6510), Suchomilné travinnobylinné a krovinové porasty na vápnitom podloží (dôležité stanovištia vstavačovitých) (6210), Dealpínske travinnobylinné porasty (6190), Xerotermné kroviny (40A0) a druhov európskeho významu. V k.ú. Devín sa nachádza aj prírodná rezervácia (PR) Fialkova dolina, kde podľa § 16 zákona o ochrane prírody a krajiny platí piaty stupeň ochrany. Do severovýchodnej časti k.ú Rača zasahuje  územie európskeho významu SKUEV0104 Homolské Karpaty, ktoré bolo vyhlásené z dôvodu ochrany biotopov európskeho významu: Brezové, borovicové a smrekové lesy na rašeliniskách (91D0), Lužné vŕbovo-topoľové a jelšové lesy (91E0), Lipovo-javorové sutinové lesy (9180), Bukové a jedľové kvetnaté lesy (9130), Kyslomilné bukové lesy (9110), Nesprístupnené jaskynné útvary (8310), Vápnomilné bukové lesy (9150), Subpanónske travinnobylinné porasty (6240) a druhov európskeho významu.
V rámci územného systému ekologickej siete sú v rámci CHKO Malé Karpaty definované nasledovné prvky:
•	Provincionálne biocentrum (PBc): Devínska Kobyla
•	Regionálne biocentrum (RBc): Zbojníčka – Panský les, Pekná cesta, Hrubý vrch, Hrubá pleš, Železná studnička I. a II. rybník, Železná studnička III. a IV. rybník
•	Regionálny biokoridor (RBk):  Vydrica s prítokmi 
Zmena KR/DE/29 – nachádza sa v dotyku s PR Fialkova dolina, v jej ochrannom pásme. Dotknutá plocha je využívaná ako záhradková a chatová osada. Zmenou dôjde k jej legalizácii skutkového stavu.
Zmena KR/DU/4 – nachádza sa v bezprostrednom kontakte s CHKO Malé Karpaty a územím európskeho významu SKUEV0280 Devínska Kobyla. Dotknutá plocha je vedená ako orná pôda, no nie je na tento účel v súčasnosti využívaná. Plocha je zo severozápadu a juhozápadu ohraničená lesným porastom, ktorý zároveň tvorí hranicu menovaných chránených území európskeho a národného významu. Rozvojová plocha je súčasťou PBc Devínska Kobyla.
Zmena KR/NM/8 – plocha sa nachádza mimo CHKO Malé Karpaty. Je situovaná v podhorskom páse viníc, ktorý lemuje pohorie Malých Karpát od Bratislavy po Smolenice a považuje sa za charakteristický krajinný prvok malokarpatskej vinohradníckej krajiny. 
Hodnotenie dokumentu: Predkladané Oznámenie o zmene strategického dokumentu má náležitosti vyplývajúce z prílohy č. 2 zákona. Dokument je vypracovaný invariantne, nakoľko zákon č. 50/1976 Z.z. o územnom plánovaní a stavebnom poriadku v znení neskorších predpisov nepripúšťa variantné riešenie zmien a doplnkov územnoplánovacej dokumentácie. Jednotlivé kapitoly strategického dokumentu sú naplnené dostatočne. 
Návrh riešenia a odôvodnenie: Z hľadiska ochrany prírody a krajiny považuje za konfliktné nasledovné navrhované rozvojové lokality, kde možno predpokladať významný vplyv:
-	KR/DU/4 –Dúbravka, Lamenica – jej realizáciou dôjde k vytvoreniu izolovaného sídelného komplexu, bez väzieb na existujúce sídelné štruktúry, čo je v rozpore so záväznými regulatívmi ÚPN VÚC Bratislavského kraja v oblasti regionálnych vzťahoch: bod 1.3.8.6.1. nevytvárať pri rozvoji obcí novú, v krajine samostatne ležiacu zástavbu mimo kompaktného zastavaného územia obcí a žiada tieto plochy pri aktualizácii ÚPD prehodnotiť (1.3.8.6.2.). Dotknutá plocha je situovaná v bezprostrednom kontakte s územím európskeho významu SKUEV 0280 Devínska Kobyla, zaradeného do európskej siete chránených území NATURA 2000. Jej realizáciou dôjde k zvýšeniu antropogénneho vplyvu na územie NATURA 2000, ktoré je už v dnešnej dobe neúmerné, čo vyplýva z jeho geografickej polohy. Zároveň je tento návrh v rozpore so záväznými regulatívami BSK v bodoch 5.3.1 „rešpektovať a zohľadňovať v území BSK vymedzené prvky územného systému ekologickej stability (ÚSES), predovšetkým biocentrá provinciálneho (PBc) a nadregionálneho (NRBc) významu a biokoridory provinciálneho (PBk) a nadregionálneho (NRBk) významu (PBc Devínska Kobyla, PBc Moravsko-dyjský luh, NRBc Bratislavské luhy, NRBc Abrod, NRBc Biele hory, NRBc Šúr, NRBc Rudava, NRBc Dolnomoravská niva, PBk Malé Karpaty), vrátane Alpsko-karpatského biokoridoru, ktoré spolu tvoria zelené hranice štátov a významné medzinárodné migračné trasy “ a 6.9. „podporovať a ochraňovať vo voľnej krajine nosné prvky jej estetickej kvality a typického charakteru – vinice  vinohrady, prirodzené lesné porasty, lúky a pasienky ...“
•	KR/NM/8 –Nové Mesto, Frankovka, Rizling, Mȕller – návrh je v rozpore so záväznými regulatívmi  nadradenej územnoplánovacej dokumentácie v bodoch: 
1.3.8.6.4 „zabezpečovať pri rozvoji obcí zachovanie charakteristického regionálneho vinohradníckeho krajinného obrazu Malokarpatskej vínnej oblasti“ 
6.5. „navrhované stavebné zásahy citlivo umiestňovať do krajiny v záujme ochrany krajinného obrazu, najmä v charakteristických krajinných scenériách a v lokalitách historických krajinných štruktúr“ 
6.9. „podporovať a ochraňovať vo voľnej krajine nosné prvky jej estetickej kvality a typického charakteru – vinice  vinohrady, prirodzené lesné porasty, lúky a pasienky ...“ 
6.18. „Chrániť lemové/pufrové územia lesných masívov
Obe rozvojové lokality sú v predkladanom dokumente vyhodnotené ako neakceptovateľné z hľadiska ich vplyvu na životné prostredie a v rozpore so záujmami ochrany prírody a krajiny a s  nadradenou územnoplánovacou dokumentáciou. Z tohto dôvodu žiada, aby boli tieto zmeny vypustené z návrhu. Ak nebude táto požiadavka akceptovaná bude trvať na pokračovaní procesu posudzovania strategického dokumentu.
Pri rozvojovej lokalite KR/DE/29 žiada, aby do záväzných regulatívoch bola zapracovaná požiadavka neumiestňovania nových stavebných objektov a nerozširovania záhradkovej a chatovej osady v ochrannom pásme PR Fialkova dolina. 
Príslušný orgán  požiadavky Štátnej ochrany prírody Slovenskej republiky, Správy Chránenej krajinnej oblasti Malé Karpaty v rámci komplexných výsledkov zisťovacieho konania vyhodnotil ako jeden z dôvodov na rozhodnutie o posudzovaní navrhovanej zmeny strategického dokumentu, pričom rozsah hodnotenia podľa § 8 zákona bude určený s ohľadom na tieto požiadavky. 
8.	Ministerstvo životného prostredia Slovenskej republiky, Odbor štátnej geologickej správy, list č. 3515/2014-7.3 44458/2014, doručený dňa 02. 10. 2014 – doručilo stanovisko spolu s mapou v mierke 1: 75 000 s vyznačením dobývacích priestorov, ložiskami nevyhradeného nerastu, prieskumných území, skládok a zosuvných území, legendami k mape okres Bratislava I, okres Bratislava II, okres Bratislava III , okres Bratislava IV a okres Bratislava V a mapový podklad s vyznačením environmentálnych záťaží v predmetnom území. V stanovisku uvádza nasledovné:
8.1. Na území Bratislava II sa nachádzajú:
	- ložisko nevyhradeného nerastu (LNN) „Podunajské Biskupice – štrkopiesky a piesky (4199)“, ktoré eviduje SEHRING Bratislava, s. r. o., Bratislava,
	- ložisko nevyhradeného nerastu (LNN) „Podunajské Biskupice I – štrkopiesky a piesky (4511)“, ktoré eviduje A-Z STAV, s. r. o., Bratislava,
	- ložisko nevyhradeného nerastu (LNN) „Podunajské Biskupice III – Lieskovec – štrkopiesky a piesky (4542)“, ktoré eviduje Holcim (Slovensko) a. s., Rohožník.
Na území Bratislava III sa nachádza
	- ložisko nevyhradeného nerastu (LNN) „Vajnory – štrkopiesky a piesky (4084)“, ktoré eviduje Štátny geologický ústav Dionýza Štúra Bratislava.
Na území Bratislava IV sa nachádzajú:
	- výhradné ložisko „Devín (434) – stavebný kameň“, s určeným dobývacím priestorom (DP) pre SVP, štátny podnik – Odštepný závod Bratislava, Bratislava,
	- výhradné ložisko „Devínska Nová Ves (544) – tehliarske suroviny“, s určeným dobývacím priestorom (DP) „Devínska Nová Ves II“ pre SOP, a. s., Bratislava.
Na území Bratislava V sa nachádza:
	- ložisko nevyhradeného nerastu (LNN) „Čunovo – štrkopiesky a piesky (4085)“, ktoré eviduje Štátny geologický ústav Dionýza Štúra Bratislava.
Podľa § 15 ods. 1 zákona č. 44/1988 Zb. o ochrane a využití nerastného bohatstva v znení neskorších predpisov (ďalej len „banský zákon“) sú orgány územného plánovania a spracovatelia územnoplánovacej dokumentácie povinní pri územnoplánovacej činnosti vychádzať z podkladov o zistených a predpokladaných výhradných ložiskách a sú povinní navrhovať riešenie, ktoré je z hľadiska ochrany a využitia nerastného bohatstva a ďalších verejných záujmov najvýhodnejšie.
Ministerstvo požaduje dodržať ustanovenia § 18 a § 19 banského zákona tak, aby bola zabezpečená ochrana výhradných ložísk proti znemožneniu alebo sťaženiu ich dobývania a podľa § 26 ods. 3 banského zákona vyznačiť hranice dobývacích priestorov v územnoplánovacej dokumentácii.
Ložisko nevyhradeného nerastu je podľa § 7 banského zákona súčasťou pozemku.
Vzhľadom na súčasné a predpokladané využívanie ložísk žiada územia v blízkosti ložísk a dobývacích priestorov nevyužívať na obytné, prípadne rekreačné účely.
8.2. Na území Bratislava V sa nachádza
	- prieskumné územie (PÚ) „Čunovo – termálne podzemné vody“ určené pre držiteľa prieskumného územia Danubia Sport Park, s. r. o., Bratislava s platnosťou do 21. 05. 2017. Ministerstvo ŽP, odbor štátnej geologickej správy (ďalej len „MŽP SR OŠGS“) je dotknutým orgánom v územnom konaní podľa § 23 ods. 16 zákona č. 569/2007 Z. z. o geologických prácach v znení neskorších predpisov (ďalej len „geologický zákon“).
Nakoľko podľa § 22 ods. 1 geologického zákona môže MŽP SR OŠGS lehotu prieskumného územia predĺžiť, žiada v súlade s § 12 ods. 4 písm. n) Vyhlášky Ministerstva životného prostredia Slovenskej republiky č. 55/2001 Z. z. o územnoplánovacích podkladoch a územnoplánovacej dokumentácii vyznačiť hranice prieskumných území v územnoplánovacej dokumentácii.
8.3. Na území Bratislava I sú evidované tri odvezené skládky; na území Bratislava II je evidovaná jedna prevádzkovaná skládka, 14 skládok s ukončenou prevádzkou, dve odvezené skládky, jedna upravená skládka a jedna opustená skládka bez prekrytia (nelegálna skládka); na území Bratislava III je evidovaných osem skládok s ukončenou prevádzkou, osem odvezených skládok a dve opustené skládky bez prekrytia (nelegálne skládky);  na území Bratislava IV je evidovaných 12 skládok s ukončenou prevádzkou a 12 odvezených skládok; na území Bratislava V je evidovaných 11 skládok s ukončenou prevádzkou, 11 odvezených skládok, jedna upravená a jedna opustená skládka bez prekrytia (nelegálna skládka) tak, ako bolo zobrazené  na  priloženej mape.
MŽP SR OŠGS odporúča uvedené skládky odpadov dostatočne zohľadniť v územnoplánovacej dokumentácii.
Presnú lokalizáciu dobývacích priestorov, ložísk nevyhradených nerastov, prieskumných území a skládok odpadov je možné vyhľadať na http://www.geology.sk.
8.4. Na území Bratislava I, Bratislava II, Bratislava III, Bratislava IV a Bratislava V je na základe výpisu z Informačného systému environmentálnych záťaží evidovaných 41 pravdepodobných environmentálnych záťaží, 16 potvrdených environmentálnych záťaží a 38 sanovaných/rekultivovaných lokalít.
Pravdepodobné environmentálne záťaže, potvrdené environmentálne záťaže a environmentálne záťaže môžu negatívne ovplyvniť možnosti ďalšieho využitia územia.
Na území Bratislavy sú evidované nasledujúce environmentálne záťaže s vysokou prioritou riešenia (K65):
Bratislava I.:
- B1 (002) Bratislava – Staré Mesto – Apollo – širší priestor bývalej rafinérie
- B1 (003) Bratislava – Staré Mesto – Chalupkova – Bottova ul. – Chemika – areál závodu
- B1 (1986) Bratislava – Staré Mesto – Twin City – južná časť
Bratislava II.:
- B2 (004) Bratislava – Ružinov – Čierny les
- B2 (006) Bratislava – Ružinov – Gumon – areál závodu
- B2 (008) Bratislava – Ružinov – Na paši č. 4 – chemická čistiareň
- B2 (013) Bratislava – Ružinov – Slovnaft – širší priestor závodu
- B2 (015) Bratislava – Ružinov – SPP, Votrubova ulica
- B2 (017) Bratislava – Ružinov – Ústredná nákladná stanica
- B2 (020) Bratislava – Ružinov – Vrakuňa – Vrakunská cesta – skládka CHZJD
Bratislava III.:
- B3 (004) Bratislava – Nové Mesto – Tepláreň II. – Turbínová – Magnetová ul.
Bratislava IV.:
- B4 (001) Bratislava – Devínska Nová Ves – kameňolom Srdce
Bratislava V.:
- B5 (007) Bratislava – Petržalka – Matador – areál bývalého závodu
Podrobnejšie informácie o konkrétnych environmentálnych záťažiach je možné vyhľadať na adrese http://envirozataze.enviroportal.sk/Mapa/# cez mapu, alebo http://www.envirozataze.enviroportal.sk/informacny-system cez konkrétne atribúty.
8.5. Na území Bratislava I., Bratislava III. a Bratislava IV. sú evidované zosuvné územia (svahové deformácie) tak, ako boli zobrazené na priloženej mape. MŽP SR OŠGS žiada evidované zosuvné územia vymedziť ako plochy vyžadujúce zvýšenú ochranu podľa § 12 ods. 4 písm. o) Vyhlášky Ministerstva životného prostredia Slovenskej republiky č. 55/2001 Z. z. o územnoplánovacích podkladoch a územnoplánovacej dokumentácii a vyznačiť v územnoplánovacej dokumentácii.
	Podľa § 20 ods. 3 geologického zákona MŽP SR OŠGS vymedzuje nasledovné riziká stavebného využitia územia:
a) výskyt aktívnych svahových deformácií. Územia s výskytom aktívnych svahových deformácií nie sú vhodné pre stavebné účely. Orgány územného plánovania sú podľa § 20 ods. 1 geologického zákona povinné v textovej a grafickej časti územnoplánovacej dokumentácie zohľadniť výsledky geologických prác, v konkrétnom prípade výsledky inžinierskogeologického prieskumu spracované v záverečnej správe: Atlas máp stability svahov SR v M 1 : 50 000 (Šimeková, Martinčeková a kol., 2006), ktorá je voľne prístupná na štátnom geologickom ústave Dionýza Štúra Bratislava na http://www.geology.sk/new/sk/sub/Geoisnomenu/geof/atlas_st_sv.
b) prítomnosť environmentálnych záťaží s vysokou prioritou riešenia lokalita (hodnota K ≥ 65 podľa klasifikácie environmentálnej záťaže v Informačnom systéme environmentálnych záťaží). Vhodnosť a podmienky stavebného využitia územia s výskytom environmentálnych záťaží s vysokou prioritou riešenia je potrebné posúdiť a overiť geologickým prieskumom prostredia.
Príslušný orgán stanovisko Ministerstva životného prostredia Slovenskej republiky, odboru štátnej geologickej správy zohľadnil týmto rozhodnutím a bude predmetom ďalšieho konania podľa § 8 a nasledujúcich ustanovení zákona. Grafické prílohy - mapy v mierke 1: 75 000 s vyznačením dobývacích priestorov, ložiskami nevyhradeného nerastu, prieskumných území, skládok a zosuvných území, legendami k mape okres Bratislava I, okres Bratislava II, okres Bratislava III , okres Bratislava IV a okres Bratislava V a mapový podklad s vyznačením environmentálnych záťaží v predmetnom území poskytne príslušný orgán obstarávateľovi strategického dokumentu pre ďalšie spracovanie.
9.	Slovenský pozemkový fond, regionálny odbor Bratislava, list č. 2014/48157/16675, doručený dňa 03. 10. 2014 – ako správca poľnohospodárskych nehnuteľností vo vlastníctve Slovenskej republiky (§ 34 ods. 2 zákona č. 330/1991 Zb. o pozemkových úpravách) ako i nehnuteľností patriacim vlastníkom uvedeným v § 14 a 16 zákona č. 180/1995 Z.z. o niektorých opatreniach na usporiadanie vlastníctva k pozemkom oznamuje, že nemá námietky a pripomienky k „Územnému plánu hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ za predpokladu dodržania podmienok vyplývajúcich zo zákona č. 50/1976 Zb. o územnom plánovaní a stavebnom poriadku, v znení neskorších predpisov a zákona o ochrane prírody a krajiny. SR – SPF v riešených územiach bude i naďalej plniť úlohy a zákonné povinnosti vyplývajúce mu z ustanovení zákona č. 229/1991 Zb. a zák. č. 503/2003 Z.z. v znení neskorších predpisov (plnenie reštitučných náhrad) a môže dôjsť k zmenám vo vlastníctve, a teda i v správcovstve niektorých nehnuteľností v danom území. V prípade stretu záujmov so SPF (ako správcom), je potrebné postupovať v súlade so zásadami podľa § 34 ods. 4 písm. d) zákona č. 330/1991 Zb. v znení neskorších predpisov a pozemky vo vlastníctve SR – správe SPF majetkoprávne vysporiadať.
OÚ BA stanovisko Slovenského pozemkového fondu zohľadnil týmto rozhodnutím a bude predmetom ďalšieho konania podľa § 8 a nasl. ustanovení zákona.
10.	Regionálny úrad verejného zdravotníctva 03. 10. 2014 – vo svojom záväznom stanovisku z hľadiska ochrany verejného zdravia netrvá na pokračovaní posudzovania strategického dokumentu podľa zákona. Upozorňuje však na potrebu zabezpečenia protihlukovej ochrany priestorov s dlhodobým pobytom osôb pred dopravným hlukom a hlukom z priemyselných areálov. K návrhu na posudzované zmeny a doplnky ÚPN bolo vydané súhlasné záväzné stanovisko č. HŽP/08528/2014  zo dňa 16. 05. 2014, v ktorom bolo upozornenie na potrebu riešenia protihlukovej ochrany obytného a iného chráneného územia. Konkrétna výstavba v riešených  lokalitách bude podliehať posudzovacej činnosti orgánu verejného zdravotníctva, v rámci ktorej bude overené dodržanie požiadaviek na ochranu verejného zdravia podľa zák. č 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov. Preto nepožaduje posudzovanie materiálu podľa zákona. 
Príslušný orgán stanovisko orgánu ochrany verejného zdravia rešpektoval a bude predmetom ďalšieho konania podľa § 8 a nasl. ustanovení zákona.
11.	Mestská časť Bratislava – Devín, list č. 660/2014-Ze, doručený prostredníctvom elektronickej pošty dňa 03. 10. 2014 a poštovej prepravy dňa 06. 10. 2014 – po posúdení predloženého strategického dokumentu je názoru, že zmena strategického dokumentu má byť posudzovaná podľa zákona, a to z týchto dôvodov: 
•	Zvýšenie max. indexu zastavanosti v rozvojových územiach určených na málopodlažnú bytovú výstavbu, funkčný kód 102 A: z 0,20 a 0,22 na 0,25 a pre funkčný kód 102B: z 0,23 na 0,25.  Tieto územia sa nachádzajú v blízkosti alebo na hranici chránených území (v zmysle zákona NR SR č. 543/2002 Z.z. o ochrane prírody a krajiny): CHKO Malé Karpaty, NPR Devínska Kobyla (Devínska Kobyla ako celok je významným, krajinným prvkom európskeho významu, patrí do sústavy chránených území členských krajín Európskej únie NATURA 2000), PP Devínska lesostep, alebo sú lemované jestvujúcimi vinohradmi, alebo sa nachádzajú v svahovitom, dopravne zle prístupnom území. Zvýšenie zastavanosti nie je v súlade s funkciou ochrany prírody a krajiny s cieľom udržania resp. dosiahnutia priaznivého stavu druhov, biotopov a častí krajiny, s ochranou najkvalitnejších poľnohospodárskych pôd a s ochranou pôdnych zdrojov vhodným a racionálnym využívaním poľnohospodárskej a lesnej krajiny. Zvýšením zastavaných a spevnených plôch sa znížia plochy zelene, plniace funkciu protieróznu, pôdoochrannú a spevňovaciu, vsakovaciu, retenčnú (zadržiavaciu), estetickú a krajinotvornú. 
•	Zaradenie stavieb pre individuálnu rekreáciu ako stavby prípustné v územiach funkčného kódu 102- málopodlažná bytová zástavba.Umožnením výstavby chát, ktorých charakter sa v súčasnosti v mnohých prípadoch blíži charakteru rodinného domu, v oblastiach určených pre výstavbu rodinných domov, kde však nie je zodpovedajúce technické a dopravné vybavenie územia bude mať za následok len zhoršenie stavu komunikácií a stavu svahovitého terénu, kde môže byť vplyvom zvýšenej stavebnej činnosti dochádzať k zosuvom pôdy, čo je vážnym zásahom do krajinného prostredia. 
•	Navrhuje zaradiť verejné parky do klasifikácie verejnoprospešných stavieb, nakoľko sú významným krajinotvorným prvkom a zväčšujú plochy sídelnej zelene.
•	Žiada špecifikovať, ako budú limitované  drobné zariadenia výroby súvisiace s funkciou v územiach funkčného využitia  - vinice, kód 1202, a posúdiť, aký môžu mať vplyv na životné prostredie. 
•	Upozorňuje, že v dokumente Zmeny a doplnky 04 nie je premietnutý rozsah inundačného územia podľa vyhlášky č. 5/2014 Okresného úradu Bratislava – odboru starostlivosti o ŽP, vydanej vo Vestníku vlády SR 21. augusta 2014, o určení rozsahu inundačného územia v lokalite „Ostrov Sihoť a Devínska cesta pri vodnom toku Dunaj v rkm 1872,300 – 1876,700“, a tak trvá rozpor ÚP Hl.mesta SR Bratislava rok 2007 so zákonom č. 7/2010 Z.z., pretože pre územie, ktoré je súčasťou inundačného územia určuje funkčné využitie – málopodlažná bytová výstavba, kód 102 B. V inundačnom území je podľa § 20, ods. 6 zákona č. 7/2010 Z.z. ochrane pred povodňami zakázané umiestňovať bytové budovy, nebytové budovy okrem ubytovacích zariadení na krátkodobé pobyty, stavby, objekty alebo zariadenia, ktoré môžu zhoršiť odtok povrchových vôd, chod ľadov alebo kvalitu vody.   
OÚ BA stanovisko Mestskej časti Bratislava – Devín zohľadnil týmto rozhodnutím a návrhu na posudzovaniu zmeny strategického dokumentu podľa zákona vyhovel. Uplatnené pripomienky budú predmetom ďalšieho konania podľa § 8 a nasl. ustanovení zákona.
12.Dopravný úrad, list č. 15060/2014/ROP-002-P/27067, doručený prostredníctvom elektronickej pošty dňa 03. 10. 2014 a poštovej prepravy dňa 06. 10. 2014 – vo svojom stanovisku ako príslušný orgán štátnej správy na úseku civilného letectva v zmysle § 28 ods. 3 zákona č. 143/1998 Z.z. civilnom letectve (ďalej len „letecký zákon“) a o zmene a doplnení niektorých zákonov v znení neskorších predpisov, sa k Územnému plánu hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04 vyjadril listom č. 08786/2014/ROP-002-P/11855 zo dňa 23. 05. 2014 (list bol priložený k stanovisku), v ktorom sa uvádza: Nakoľko prišlo k viacerým zmenám v rámci ochranných pásiem a prekážkových rovín na území mesta Bratislava a v platnom územnom pláne (z roku 2007) neboli zapracované všetky jeho požiadavky, žiada územnoplánovaciu dokumentáciu dopracovať, a to o nasledovné skutočnosti: Katastrálne územia mesta Bratislava sa nachádzajú v ochranných pásmach Letiska M.R. Štefánika Bratislava, určených rozhodnutím Štátnej leteckej inšpekcie zn. 1-66/81 zo dňa 03.07.1981, v ornitologických ochranných pásmach určených rozhodnutím Štátnej leteckej inšpekcie zn. 1-65/87 zo dňa 29.05.1987, v ochranných pásmach radaru pre koncovú riadenú oblasť Letiska M.R. Štefánika Bratislava TAR LZIB (sektor A), určených rozhodnutím Leteckého úradu Slovenskej republiky zn. 1908/313-638-OP/2007 zo dňa 27.04.2009, v ochranných pásmach Heliportu pre leteckú záchrannú službu pri Dérerovej nemocnici s poliklinikou Bratislava – Kramáre, určených rozhodnutím Štátnej leteckej inšpekcie zn. 1-66/92/ILPZ zo dňa 20.02.1992 a v prekážkových rovinách Heliportu Národnej banky Slovenska, Heliportu Kempinski, Heliportu LZS NÚSCCH Bratislava Kramáre a Heliportu rezidencia – Bárdošova určených v zmysle predpisu L14 Letiská (II.zväzok - Heliporty).
Výškové obmedzenie stavieb, zariadení, stavebných mechanizmov, porastov a pod. je stanovené:
•	ochranným pásmom vnútornej vodorovnej prekážkovej roviny letiska a ochranným pásmom vodorovnej roviny radaru s výškovým obmedzením 172 m n.m.Bpv,
•	ochranným pásmom kužeľovej prekážkovej plochy letiska a ochranným pásmom kužeľovej plochy radaru (sklon 4 % - 1:25) s výškovým obmedzením 172 – 272 m n.m.Bpv,
•	ochranným pásmom šikmých prekážkových rovín vzletového a pristávacieho priestoru  letiska v priamom a zakrivenom smere a ochranným pásmom vzletových a približovacích priestorov radaru (sklon 1:70) s výškovým obmedzením 132 – cca 338 m n.m.Bpv,
•	ochranným pásmom prechodových prekážkových plôch letiska a ochranným pásmom prechodových plôch radaru (sklon 1:8) s  výškovým obmedzením 132 - 172 m  n.m.Bpv. 
Keďže sa jednotlivé ochranné pásma prelínajú, je záväzná výška stanovená ochranným pásmom s nižšou hodnotou.
Pri určenej podlažnosti v jednotlivých lokalitách žiada preveriť kolíziu s výškami určenými ochrannými pásmami letiska. Nadmorské výšky určené ochrannými pásmami sú nadradeným regulatívom podlažnosti.
Ďalšie obmedzenia sú stanovené:
•	ochranným pásmom so zákazom stavieb TAR – v tomto priestore je zákaz výstavby všetkých stavieb s výnimkou objektov určených pre leteckú navigáciu a zaistenie leteckej prevádzky. Ich umiestnenie podlieha schváleniu prevádzkovateľom TAR. Schváleniu prevádzkovateľom TAR podlieha tiež výsadba porastov, vrátane udržiavania výšky existujúcej zelene tak, aby nebola narušená priama viditeľnosť prahov RWY zo vzťažného bodu TAR.
•	v sektore do 3000 m od radaru nesmú byť súvislé kovové prekážky, ktoré sú svojou plochou kolmé k stanovisku radaru, ak čelná plocha presahuje rozmer 100x20 m.
•	ochranným pásmom so zákazom stavieb letiska a to:
•	ochranným pásmom prevádzkovej plochy letiska – výhľadovo využiteľné plochy pre výstavbu letiskových objektov a s tým súvisiacich zariadení. 
•	ochranným pásmom vzletových a pristávacích dráh – v tomto ochrannom pásme je zakázané:
o	trvalo alebo dočasne zriaďovať akékoľvek pozemné stavby (budovy, múry, ploty, komíny, stožiare, vrchné vedenia VN a NN, konštrukcie a pod.), s výnimkou stavieb a zariadení pre potreby leteckej prevádzky,
o	vysadzovať stromy, krovie alebo iné výškové porasty,
o	hĺbiť, zvyšovať alebo znižovať územie tak, že by sa tým porušila plynulosť jeho povrchu,
o	trvalo alebo dočasne umiestňovať vozidlá, hospodárske alebo stavebné stroje a iné zariadenia.
•	ochranným pásmom s obmedzením stavieb vzdušných vedení VN a VVN (vedenie musí byť riešené podzemným káblom),
•	ochranným pásmom proti nebezpečným a klamlivým svetlám (povrchová úprava objektov 
a zariadení musí byť riešená materiálmi s nereflexnou úpravou; externé osvetlenie objektov, spevnených plôch a komunikácií, reklamných zariadení a pod. musí byť riešené svietidlami, ktorých svetelný lúč je nasmerovaný priamo na osvetľovanú plochu a nemôže spôsobiť oslepenie posádky lietadiel; zákaz použitia silných svetelných zdrojov),
•	vonkajším ornitologickým ochranným pásmom (vylúčenie vykonávania činností a zriaďovania stavieb a prevádzok, ktoré by mohli zvýšiť výskyt vtáctva v okolí letiska; obmedzenie zriaďovania poľnohospodárskych stavieb, napr. hydinární, kravínov, bažantníc, stredísk zberu a spracovania hmotného odpadu, vodných plôch a ďalších stavieb s možnosťou vzniku nadmerného výskytu vtáctva),
•	vnútorným ornitologickým ochranným pásmom (vylúčenie vykonávania činností a zriaďovania stavieb a prevádzok, ktoré by mohli zvýšiť výskyt vtáctva v okolí letiska; zákaz zriaďovať skládky, stohy, siláže; režim obrábania pôdy musia užívatelia pozemkov dohodnúť s prevádzkovateľom letiska).
V rámci ochranných pásiem Letiska M.R. Štefánika Bratislava sú taktiež vyhlásené ochranné pásma leteckých pozemných zariadení. Tie, ktoré zasahujú do riešeného územia sú: ochranné pásma nesmerového rádiového majáku NDB, ochranné pásma kurzových rádiových majákov ILS LLZ a ochranné pásma zostupového rádiového majáku ILS GP.
•	Ochranné pásmo NDB L id B 1 km. Do k.ú. mesta Bratislavy zasahuje iba časť ochranného pásma a to: Maximálna prípustná vzdialenosť od základného bodu ochranného pásma pre vedenia VVN nad 220 kV je 300 m.
•	Ochranné pásmo kurzových rádiových majákov ILS LLZ VPD 22 a VPD 31. Ochranné pásmo pozostáva z dvoch sektorov A a B. Zákazy, výškové a iné obmedzenia v ochrannom pásme:
Sektor A: terén v tomto sektore musí byť vyrovnaný a môže byť osiaty trávou alebo poľnohospodárskymi plodinami do výšky maximálne 50 cm.
V tomto sektore nie sú prípustné žiadne stavby, stromy, komunikácie, kovové ploty a vrchné vedenia. Pozdĺžny sklon musí byť rovnomerný a nesmie presiahnuť +1% alebo 
-1,5% vzhľadom k nadmorskej výške VPD.
Priečny sklon musí byť rovnomerný a nesmie presiahnuť +1% alebo -3% vzhľadom k pozdĺžnej osi VPD.
Sektor B: požiadavky na prekážky a terén sú rovnaké ako u sektoru A s výnimkou príjazdnej komunikácie.
Prechody medzi sektormi A a B a ostatnými priestormi musia byť pozvoľné.
V prednom sektore rádiomajáku za hranicami sektorov A a B v predĺžení až na prah VPD sa pripúšťa výška všetkých odrážajúcich predmetov takto: v sektore ± 35° vzhľadom na os VPD maximálne do 3 % vzdialenosti od antény. Najmenšia prípustná vzdialenosť vonkajších vedení akéhokoľvek druhu od zariadenia v sektoroch A a B od predĺženej osi VPD je 800 m. 
Všetky druhy prác v sektoroch A a B je možné vykonávať len so súhlasom zložiek riadenia letovej prevádzky. 
•	Ochranné pásmo zostupového rádiového majáka ILS GP VPD 31. Ochranné pásmo pozostáva z troch sektorov A, B a C.
Zákazy a výškové a iné obmedzenia v ochrannom pásme: 
Sektor A: terén v tomto sektore musí byť vyrovnaný a môže byť osiaty trávou alebo poľnohospodárskymi plodinami do výšky maximálne 20 cm. V tomto sektore nie sú prípustné žiadne stavby, stromy, komunikácie, kovové ploty a vrchné vedenia. Povrch musí byť rovnomerne vyrovnaný tak, aby akákoľvek povrchová časť rovnobežná s VPD mala rovnaký sklon ako os VPD. Priečny sklon musí byť všade rovnaký a nesmie byť strmší ako -1%. 
Sektor B: požiadavky na prekážky sú rovnaké ako u sektoru A. V tomto sektore nesmú ležať rolovacie dráhy, iné VPD odbavovacie plochy atď., s výnimkou príjazdovej komunikácie. Povrch musí byť rovnomerne vyrovnaný tak, aby akákoľvek povrchová časť rovnobežná s VPD mala rovnaký sklon ako os VPD. Priečny sklon nesmie presiahnuť +2% alebo -3%. 
Sektor C: požiadavky na prekážky sú rovnaké ako u sektoru B, s výnimkou letištných komunikácií, ktoré sú pod kontrolou letiska. Objekty a porast nesmú presahovať 60 cm. Povrch musí byť zhruba vyrovnaný a väčšie nepravidelnosti musia byť odstránené. 
Prechody medzi jednotlivými sektormi musia byť pozvoľné. 
V sektore B nie je prípustné pravidelné obrábanie pôdy. Pri zbere sa v tomto sektore nepripúšťa hromadenie plodín. 
Akékoľvek  práce v sektoroch A a B je povolené vykonávať len s vedomím a súhlasom príslušných zložiek riadenia letovej prevádzky. 
      Z vyhlásených ochranných pásiem Heliportu Dérerovej Nemocnice s poliklinikou Bratislava - Kramáre vyplývajú nasledovné výškové obmedzenia stavieb, zariadení, stavebných mechanizmov, porastov a pod. ktoré sú stanovené:  
•	ochranné pásma vzletových a približovacích rovín (sklon 12,5% - 1:8) s výškovým obmedzením 204,61 -  296,76 m n.m.Bpv,
•	ochranné pásma prechodových plôch (sklon 50% - 1:2) s výškovým obmedzením 204,61 – 279,76 m n.m.Bpv.
V zmysle predpisu L14 Letiská, II. zväzok – Heliporty, je potrebné na zachovanie prevádzkovej spôsobilosti Heliportu Národnej banky Slovenska, heliportu Kempinski, heliportu LZS NÚSCCH Bratislava Kramáre a heliportu rezidencia – Bárdošova rešpektovať:
•	roviny stúpania po vzlete,
•	približovacie prekážkové roviny,
•	prechodové plochy.
Rozmery, výšky a sklony týchto prekážkových rovín sú pri každom heliporte iné.
Vyššie popísané ochranné pásma Letiska M.R. Štefánika Bratislava,  ornitologické ochranné pásma,  ochranné pásma radaru pre koncovú riadenú oblasť Letiska M.R. Štefánika, Bratislava TAR LZIB (sektor A), ochranné pásma Heliportu pre leteckú záchrannú službu pri Dérerovej nemocnici s poliklinikou Bratislava – Kramáre a prekážkové roviny Heliportu Národnej banky Slovenska, Heliportu Kempinski, Heliportu LZS NÚSCCH Bratislava Kramáre a Heliportu rezidencia – Bárdošova bolo zaslané Hlavnému mestu SR Bratislava elektronickou poštou na e-mailovú adresu okus@bratislava.sk .
Terén v časti územia už presahuje výšky stanovené ochranným pásmom kužeľovej prekážkovej plochy a  šikmej prekážkovej roviny vzletového a pristávacieho priestoru v priamom aj zakrivenom smere Letiska M.R. Štefánika Bratislava, tzn. tvorí leteckú prekážku. 
V súčasne platnom územnom pláne mesta Bratislava je navrhnutá výstavba aj v tomto priestore (v rozpore s ochrannými pásmami) a aj navrhovaná zmena č. NM/86 sa nachádza v tomto priestore a zmeny č. RA/9 a  RA/35 sa nachádzajú v jeho tesnej blízkosti kde je možné, že ich navrhovaná podlažnosť bude tiež prekračovať ochranné pásma Letiska M.R. Štefánika Bratislava. 
Dopravný úrad v rámci riešenia tejto situácie povoľuje výšku zástavby max. 15 m nad terénom (nad najnižšou úrovňou pôvodného terénu v mieste stavby). Táto výška platí pre stavby, zariadenia nestavebnej povahy, novovysádzaného porastu a pod., a to pre všetky lokality, kde terén presahuje ochranné pásma.
Dopravný úrad podmieňuje súhlas s touto výškou predložením súhlasu od prevádzkovateľa Letiska M.R. Štefánika Bratislava- Letisko M.R. Štefánika – Airport Bratislava, a.s. (BTS), Letisko M.R. Štefánika, 823 11 Bratislava k tejto výške (k lokalitám zakresleným v uvádzanej  prílohe). Zároveň túto výšku žiada zapracovať do textovej aj grafickej časti ako regulatív (pre všetky tieto lokality). 
V prípade, že Dopravnému úradu nebude predložený súhlas od prevádzkovateľa Letiska M.R. Štefánika Bratislava a regulatív 15 m nad terénom nebude zapracovaný do textovej a grafickej časti, Dopravný úrad so zmenou č. NM/86 nesúhlasí a žiada, aby navrhované funkcie v zmenách č. RA/9 a RA/35 rešpektovali výšky určené ochrannými pásmami.
So zmenou č. VR/41 Dopravný úrad nesúhlasí. Navrhovaná železničná vlečka nerešpektuje výšky určené ochrannými pásmami Letiska M.R.Štefánika Bratislava a radaru pre koncovú riadenú oblasť Letiska M.R. Štefánika, Bratislava TAR LZIB (sektor A).
K ostatným zmenám nemá pripomienky za predpokladu, že ich navrhovaná výška rešpektuje výšky určené vyššie popísanými ochrannými pásmami. Dopravný úrad žiada preveriť kolíziu s výškami určenými ochrannými pásmami. Nadmorské výšky určené ochrannými pásmami sú nadradeným regulatívom podlažnosti.
Súhlasné stanovisko od prevádzkovateľa Letiska M.R.Štefánika a prepracovanú textovú a grafickú časť v zmysle vyššie uvedeného žiada zaslať k odsúhlaseniu pred jej schválením. Priložená bola situácia ochranných pásiem Letiska M.R. Štefánika Bratislava so zakreslením lokalít, kde terén tvorí prekážku M 1:30 000.
	Podmienky tohto vyjadrenia žiada rešpektovať. Z pohľadu Dopravného úradu neexistujú vplyvy, ktoré by mali byť v strategickom dokumente posúdené podrobnejšie, teda také, ktoré by mali byť posudzované podľa zákona.  
    OÚ BA stanovisko s požiadavkami a podmienkami Dopravného úradu zohľadnil týmto rozhodnutím a bude predmetom ďalšieho konania podľa § 8 a nasl. ustanovení zákona.
13. Železnice Slovenskej republiky, Bratislava, Generálne riaditeľstvo, Odbor expertízy, list č. 01525/2014/O420-021, doručený prostredníctvom elektronickej pošty dňa 03. 10. 2014 a poštovej prepravy dňa 06. 10. 2014 – predložili nasledujúce stanovisko: V rámci prerokovania Návrhu zmien územnoplánovacej dokumentácie vydali stanovisko listom č. 01525/2014/O20-16 zo dňa 22. 05. 2014. V predmetnom stanovisku na základe oznámenia o začatí verejného prerokovania návrhu zmien územnoplánovacej dokumentácie podľa zákona č. 50/1976 Zb. o územnom plánovaní a stavebnom poriadku (ďalej len „stavebný zákon“) v znení neskorších predpisov predkladajú k posudzovanému návrhu nasledujúce pripomienky: V časti Zásobovanie teplom, produktovody, ropovody a kolektory, zmena č. T-Z3/NM/4 návrh horúcovodu v križovatke Račianska, Pionierska a Kukučínova ul. žiadajú zosúladiť a koordinovať so stavbou ŽSR, prepojenie železničného koridoru TEN-T s letiskom a železničnou sieťou v Bratislave.
    Vo vzťahu k zmenám
   -č.DU/1 Dúbravka Veľká lúka  zmena z funkcie záhrady, záhradkárske a chatárske osady, kód 1203...na funkciu malopodlažná zástavba obytného územia, kód 102,...rozvojové územie;
    -č.RA/32 Rača Rendez zmena z funkcie viacpodlažná zástavba obytného územia, kód 101,...na funkciu malopodlažná zástavba obytného územia, kód 102, rozvojové územie
    žiadajú v rámci riešených území objekty a stavby podľa ich účelu a funkcií situovať v takej vzdialenosti od železničnej trate, aby boli umiestnené za hranicou najvyššej prípustnej hodnoty hladiny hluku zo železničnej dopravy. V prípade situovania objektov v blízkosti železnice žiadajú, aby stavebníci  technickými opatreniami riešili elimináciu nepriaznivých účinkov železničnej prevádzky tak, aby v novo umiestňovaných objektoch a priestoroch v riešenom území neboli prekročené povolené limity hladiny hluku zo železničnej dopravy v zmysle príslušnej legislatívy. Nesúhlasia, aby si vlastníci, resp. užívatelia stavieb v danom území v budúcnosti z titulu prípadných negatívnych účinkov od železničnej prevádzky uplatňovali nároky na úpravy Železníc SR. Vo vzťahu k zmenám v rámci časti Verejno-prospešné stavby a stavby vo verejnom záujme zmeny 
-	D116 v m.č.Dúbravka: preložka Agátovej ulice – prepojenie Agátovej ulice z územia Veľkej lúky do okružnej križovatky OK2 na ceste II/505 s novým podjazdom popod železničnú trať;
-	D125 (VR/ ) v m.č.Vrakuňa: zavlečkovanie lokality IV.kvadrantu Letiska M.R.Štefánika Bratislava (areál Carga);
žiadajú zosúladiť a koordinovať s výhľadovými zámermi ŽSR:
-	Zmenu D116 s výhľadovým zámerom ztrojkoľajnenia dotknutej železničnej trate;
-	Zmenu D125 s výhľadovým zámerom elektrifikácie a zdvojkoľajnenia priľahlej železničnej trate. 
Stavby v ochrannom pásme dráhy podliehajú dodržiavaniu ustanovení zákona č. 513/209 Z.z. o dráhach v znení neskorších predpisov. 
    Iné pripomienky k predmetným zmenám nemajú. Strategický dokument žiadajú posudzovať podľa zákona. 
Príslušný orgán rešpektoval stanovisko Železníc Slovenskej republiky a požiadavke posudzovania (zmeny) strategického dokumentu podľa zákona vyhovel. Uplatnené pripomienky budú predmetom ďalšieho konania podľa § 8 a nasl. ustanovení zákona.
14.Bratislavský samosprávny kraj, list č. 14318/2014, doručený dňa 06. 10. 2014 -  z hľadiska  svojej pôsobnosti a na základe novej územno-plánovacej dokumentácie – Územného plánu regiónu Bratislavského samosprávneho kraja, (ďalej len „ÚPN R – BSK“) predkladá nasledovné  stanovisko:  z hľadiska ochrany prírody a tvorby krajiny vrátane prvkov územného systému ekologickej stability – ÚSES: 
     2.Ružinov - /RU/100 – Zlaté Piesky  - je v dotyku s prvkami ÚSES na regionálnej úrovni rBC Zlaté Piesky, do biocentra návrh nezasahuje.
      6.Vrakuňa - /VR/30 – Vrakunský lesík – zmena z funkcie vodné hospodárstvo, na funkciu rekreácia v prírodnom prostredí. Zásah do biocentra regionálneho významu rBC Prievoz – Vrakuňa. 
     13.Vajnory - /V/8 – Vajnory – Staré letisko, v blízkosti sa nachádzajú prvky ÚSES na regionálnej úrovni rBK Račiansky potok s prítokmi. Žiada rešpektovať parametre biokoridoru s brehovými porastmi. 
    14.Dúbravka – DU/1 – Veľká lúka – územie je v dotyku s chránenými územiami CHKO Malé Karpaty  a SKÚEV 0280 Devínska Kobyla, v dotyku s biokoridorom regionálneho významu rBK Stará Mláka s prítokmi a s biocentrom provincionálneho významu pBC Devínska Kobyla.
    16.Dúbravka – DU/4 – Lamenica – územie je v dotyku s chránenými územiami CHKO Malé Karpaty a SKÚEV0280 Devínska Kobyla.
	18.Devín-DE/29 – záhrady pod Fialkovou dolinou – územie je v dotyku s chránenými územiami CHKO Malé Karpaty a PR Fialková dolina a s biocentrom provinciálneho významu pBC Devínska Kobyla. 
    Z hľadiska ochrany prírodných zdrojov:
	3.Podunajské Biskupice - /PB/6 – Vodný zdroj PB – zmena z funkcie krajinná zeleň, na funkciu vyhradená zeleň. Územie sa nachádza v PHO VZ, zmena nezasiahne VZ. 
	8. Nové mesto /NM/8 – Frankovka, Rizling, Müller – zmena z funkcie vinice a funkcie záhrady, záhradkárske a chatové osady a lokality, na funkciu malopodlažná zástavba. Záber poľnohospodárskej pôdy s kultúrou vinohrady, zásah do vinohradníckej krajiny.
    9.Nové Mesto/NM/10-TR Kramáre – záber lesných porastov.
	12.Rača - /RA/9 – Fixle – záber poľnohospodárskej pôdy s kultúrou vinohrady, zásah do vinohradníckej krajiny. 
	16.Dúbravka –DU/4 – Lamenica - záber lesných pozemkov.
	17. Dúbravka – DU/17 – hranica lesa Pri hornom vodojeme – zásah do lesných pozemkov a ochranného pásma lesa.
	25.Čunovo - CU/9 - Čunovo CO sklad – záber lesných pozemkov.
	26.Čunovo – CU/11 – Za škôlkou – záber lesných pozemkov.
	27.Čunovo –CU/17– záber lesných pozemkov.
	Z hľadiska životného prostredia:
	15.Dúbrava – DU/1a – Veľká lúka – Technické sklo – environmentálne záťaže. 
    Stanovisko v zmysle § 22 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov bolo zaslané Hlavnému mestu Slovenskej republiky Bratislave dňa 29. 05. 2014. Po oboznámení sa s predloženou dokumentáciou oznamuje, že požaduje posudzovanie strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ z dôvodu  jeho vplyvu na ochranu prírody a prvky ÚSES a na prírodné zdroje.
Príslušný orgán stanovisko Bratislavského samosprávneho kraja akceptoval a požiadavke posudzovania (zmeny) strategického dokumentu vyhovel. Stanovisko bude predmetom ďalšieho konania podľa § 8 a nasl. ustanovení zákona.
15.Mestská časť Bratislava – Petržalka, list č. 10286/2014/13-OŽP/SK, prostredníctvom elektronickej pošty dňa 06. 10. 2014 a poštovej prepravy dňa 10. 10. 2014 – vo svojom stanovisku uviedla, že k návrhu zmien územnoplánovacej dokumentácie „Dokument ZaD 04“ mestská časť Bratislava Petržalka vydala pre obstarávateľa tejto dokumentácie Hlavné mesto Slovenskej republiky Bratislava, súhlasné stanovisko dňa 28. 05. 2014 pod č. 6110/2014/12-OURaD. Vzhľadom na charakter navrhovaných zmien územnoplánovacej dokumentácie sa nepredpokladá negatívny vplyv na chránené územia a prvky územného systému ekologickej stability v dotknutej oblasti. V súvislosti s rozsahom a charakterom navrhovaných zmien územnoplánovacej dokumentácie navrhuje, aby sa predložený dokument neposudzoval podľa zákona. Mestská časť Bratislava – Petržalka vzhľadom na uvedené skutočnosti odporúča súhlasiť s predloženým Oznámením o zmene strategického dokumentu, podľa dokumentácie, ktorú predložil obstarávateľ Hlavné mesto Slovenskej republiky Bratislava. 
16.Ministerstvo dopravy, výstavby a regionálneho rozvoja Slovenskej republiky, Sekcia záležitostí EÚ a zahraničných vzťahov, Odbor rozvoja dopravnej infraštruktúry, Oddelenie dopravného modelovania a infraštruktúry, list č. 23013/2014/B211-SZEÚ/59913 doručený dňa 07. 10. 2014 – vo svojom stanovisku berie na vedomie oznámenie o zmene strategického dokumentu a má k nemu nasledovné požiadavky:
•	Pri zmenách funkčného využitia č. DU/1 Dúbravka - Veľká lúka a č. RA/32 Rača - Rendez, v časti Pasporty žiada v rámci riešených území umiestniť objekty a stavby podľa ich účelu a funkcií za hranicou najvyššej prípustnej hodnoty hladiny hluku zo železničnej dopravy, tzn. na základe akustických štúdií. 
•	Pri umiestňovaní objektov a stavieb v blízkosti Prístavu Bratislava žiada zohľadniť negatívne vplyvy prevádzky voči okoliu, ktoré sa tvoria najmä pri prekládke tovarov. Ide predovšetkým o prevádzku portálových žeriavov, používaných pri prekládkach, ktoré sú vybavené silnými reflektormi. V nočných hodinách má uvedená prevádzka v prístave za následok zvýšenú hlučnosť, prašnosť a možné narúšanie nočného kľudu. 
•	Žiada rešpektovať koridor diaľnice D1, D2 vrátane ochranného pásma a súvisiacich dopravných zariadení. Umiestňovanie objektov a stavieb podľa ich účelu a funkcií  v blízkosti diaľnice situovať za hranicou najvyššej prípustnej hodnoty hladiny hluku z cestnej dopravy, tzn. na základe akustických štúdií. 
     Ministerstvo dopravy, výstavby a regionálneho rozvoja Slovenskej republiky, z hľadiska ochrany záujmov nadradenej dopravnej infraštruktúry, nepožaduje ďalej posudzovať strategický dokument ,,Územný plán hlavného mesta SR Bratislavy rok 2007 v znení neskorších zmien a doplnkov - Zmeny a doplnky 04“ podľa zákona.
OÚ BA stanovisko Ministerstva dopravy, výstavby a regionálneho rozvoja Slovenskej republiky rešpektoval a bude predmetom ďalšieho konania podľa § 8 a nasledujúcich  ustanovení zákona.
17.Mestská časť Bratislava-Čunovo, list k.č. 849/2014, doručený prostredníctvom elektronickej pošty dňa 07. 10. 2014 a poštovej prepravy dňa 09. 10. 2014 – ako dotknutá obec žiada o posúdenie strategického dokumentu v zmysle zákona. 
	Príslušný orgán na základe komplexných výsledkov zisťovacieho konania podľa zákona rozhodol, že navrhovaná zmena strategického dokumentu bude posudzovaná podľa zákona, čím požiadavke Mestskej časti Bratislava-Čunovo vyhovel.
18. Okresný úrad Bratislava, odbor opravných prostriedkov, referát pôdohospodárstva, list č. OU-BA-OOP4/076189/2014, doručený dňa 08. 10. 2014  - po preštudovaní dokumentácie Okresný úrad Bratislava, odbor opravných prostriedkov, (ďalej len ,,OU-BA-OOP“) referát pôdohospodárstva, ako orgán ochrany poľnohospodárskej pôdy podľa zákona č. 220/2004 Z. z. o ochrane a využívaní poľnohospodárskej pôdy a o zmene zák. č. 245/2003 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov (ďalej len ,,zákon o ochrane pôdy“) dáva nasledovné stanovisko: Predložený návrh ZaD 04 uvažuje so záberom poľnohospodárskej pôdy (ďalej len „PP“) o celkovej výmere 59,23 ha, z toho v katastrálnom území Vrakuňa predpokladá záber PP 3,73 ha, v k. ú. Vinohrady 28,11 ha, v k. ú. Rača 1,51 ha, v k. ú. Dúbravka 21,60 ha, v k.ú. Čunovo 4,28 ha, ako aj so zmenou funkčného využitia už odsúhlasených záberov poľnohospodárskej pôdy o výmere 37,99 ha v k.ú. Staré Mesto 0,22 ha, v k.ú. Podunajské Biskupice 0,87 ha, v k. ú. Nivy 0,5 ha, k.ú. Ružinov 0,46 ha, k.ú. Vrakuňa a Trnávka 2,04 ha, k.ú. Vinohrady 0,18 ha, k.ú. Rača 5,92 ha, k.ú. Vajnory 17,15 ha, k.ú. Dúbravka 2,99 ha (vrátane k.ú. Devínska Nová Ves 0,25 ha) k.ú. Záhorská Bystrica 0,07 ha, k.ú. Čunovo 0,07 ha, k.ú. Jarovce 0,14 ha, k.ú. Petržalka 7,38 ha. 
Predmetom predloženého návrhu ÚPN BA - ZaD 04 sú novonavrhované plochy na 9 lokalitách: ZP/VR/22, ZP/VR/23, ZP/NM/8-1, ZP/NM/8-2, ZP/NM/8-3, ZP/NM/8-4, ZP/RA/9, ZP/DU/1, ZP/CU/1, a 25 lokalít, ktoré riešia zmenu funkčného využitia, už v udelenom súhlase orgánom ochrany poľnohospodárskej pôdy, a to lokality: ZP/SM/20, ZP/PB/1, ZP/PB/10, ZP/PB 23, ZP/PB/31, ZP/PB/33, ZP/RU/3, ZP/RU/89, ZP/VR/17, ZP/VR/41, ZP/NM/66, ZP/RA/37, ZP/VA/8, ZP/VA/12, ZP/DU/1a, ZP/DU/4, ZP/ZB/5, ZP/CU/11, ZP/JA/4, ZP/PE/14, ZP/PE/12. 
	Predložený návrh uvažuje so záberom poľnohospodárskej pôdy aj na pozemkoch Malokarpatskej vinohradníckej oblasti vhodných na pestovanie viniča, mimo zastavaného územia obce v blízkosti lesných pozemkov. OU-BA-OOP upozorňuje, že cieľom súčasnej právnej úpravy je zvýšiť ochranu viníc a zabrániť ich degradácii a znižovaniu výmery na stanovištiach vhodných na pestovanie viniča. V záujme zachovania prírodného, kultúrneho a historického dedičstva považuje za nevyhnutné chrániť ,,vinice“ aj v rámci územných plánov. Pri každom obstarávaní a spracúvaní územnoplánovacej dokumentácie, sa musí dbať na ochranu poľnohospodárskej pôdy a riadiť sa zásadami ochrany podľa § 12 a 17 zákona o ochrane poľnohospodárskej pôdy. V súlade s týmito ustanoveniami je možné poľnohospodársku pôdu použiť na stavebné a iné nepoľnohospodárske účely, len v nevyhnutných prípadoch a v odôvodnenom rozsahu, kde je rozhodujúcim limitom pri rozvoji územia kvalita poľnohospodárskej pôdy. Návrhy nepoľnohospodárskeho použitia poľnohospodárskej pôdy, ktoré menia alebo dopĺňajú schválenú územnoplánovaciu dokumentáciu, podliehajú posúdeniu z hľadiska ochrany poľnohospodárskej pôdy a vydaniu súhlasu podľa § 13, 14 zákona o ochrane poľnohospodárskej pôdy. Návrhy posudzuje orgán ochrany poľnohospodárskej pôdy so zreteľom na doteraz nepoužité plochy v rámci platnej územnoplánovacej dokumentácie. Na základe uvedených skutočností OU-BA-OOP z hľadiska zákona o ochrane pôdy „ Územný plán hlavného mesta SR Bratislavy rok 2007 v znení neskorších zmien a doplnkov - Zmeny a doplnky 04“ nepožaduje posudzovať ho podľa zákona. 
    19. Ministerstvo dopravy, výstavby a regionálneho rozvoja Slovenskej republiky, Sekcia železničnej dopravy a dráh, Odbor dráhový stavebný úrad, list č. 23421/2014/C341-SŽDD/59731, doručený dňa 08. 10. 2014 - ako orgán verejnej správy vo veciach dráh podľa § 101 písm. a) zákona č. 513/2009 Z.z. o dráhach v znení neskorších predpisov (ďalej len „zákon o dráhach“) a podľa § 102 ods. 1 písm. ad) zákona o dráhach po posúdení situácie  oznamuje nasledovné: Dňom 1. januára 2010 nadobudol účinnosť zákon č. 513/2009 Z. z. o dráhach, v znení ktorého hranica ochranného pásma dráhy (OPD) podľa § 5 ods. 3   písm. a)  je: - pre železničnú dráhu 60 metrov od osi krajnej koľaje, najmenej však 30 metrov od vonkajšej hranice obvodu dráhy.“ a obvod dráhy (OD) podľa § 3 ods. 3 písm. a)  je: - tri metre od vonkajšieho okraja telesa železničnej dráhy a stavieb, konštrukcií a pevných zariadení, ktoré sú jej súčasťou, ak ide o železničnú dráhu.“. Ak realizáciou plánovaných stavieb dôjde k zásahu do OPD, resp. OD, Ministerstvo dopravy, výstavby a regionálneho rozvoja Slovenskej republiky bude mať v územnom a stavebnom konaní postavenie dotknutého orgánu. Realizáciu týchto stavieb požaduje prejednať so Železnicami Slovenskej republiky, Bratislava (ŽSR), ktoré v správnych konaniach zastupuje Odbor expertízy Generálneho riaditeľstva ŽSR, so sídlom Klemensova 8, 813 61 Bratislava z hľadiska plánovaných investičných činností v záujmovom území. Pre objekty dráhy je Ministerstvo dopravy, výstavby a regionálneho rozvoja Slovenskej republiky príslušným špeciálnym stavebným úradom. Ďalší stupeň dokumentácie požaduje predložiť ŽSR a Ministerstvu dopravy, výstavby a regionálneho rozvoja Slovenskej republiky na posúdenie. 
    Príslušný orgán stanovisko orgánu verejnej správy vo veciach dráh rešpektoval a oznámenie o zmene strategického dokumentu zaslal aj Železniciam Slovenskej republiky, Bratislava Odboru expertízy Generálneho riaditeľstva ŽSR (bod 13. tohto rozhodnutia). Uplatnené pripomienky budú predmetom ďalšieho konania podľa § 8 a nasl. ustanovení zákona. 
 20. Ministerstvo hospodárstva Slovenskej republiky, list č. 25108/2014-3040-44112, doručený dňa 10. 10. 2014 - konštatuje, že k navrhnutým zmenám územnoplánovacej dokumentácie neuplatňuje pripomienky. 
21. Mestská časť Bratislava – Podunajské Biskupice, list č. SÚ/478/10790/14/Bo, doručený prostredníctvom elektronickej pošty dňa 08. 10. 2014 a poštovej prepravy dňa 13. 10. 2014 - 
    vyjadruje súhlasné stanovisko s predloženým materiálom a nepožaduje, aby uvažovaná činnosť bola ďalej posudzovaná podľa ustanovení zákona č. 24/2006 Z.z.  o posudzovaní vplyvov na životné prostredie, v znení neskorších predpisov.
22. Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredie, list č. OU-BA-OSZP3-2014/77928/FAK, doručený dňa 14. 10. 2014 – vo svojom stanovisku ako orgán štátnej vodnej správy z hľadiska ochrany vôd  konštatuje:  Zmena územného plánu zahŕňa najmä:
•	Vybrané zásady pamiatkovej ochrany pre vybrané sektory pamiatkovej rezervácie Bratislava (ďalej PR) – vložená celá kapitola, obsahujúca základné požiadavky na urbanistickú štruktúru územia, ochrany územia, primerané funkčné využitie, na zachovanie a ochranu historických dominánt, pre novostavby a nadstavby, na riešenie infraštruktúry a technických zariadení, umiestnenie reklamy, chránené pohľady, tvorbu verejných priestorov a pod.
•	Kapitola 2. Určenie prípustných, obmedzujúcich alebo vylučujúcich podmienok pre využitie jednotlivých plôch a intenzitu ich využitia, určenie regulácie využitia jednotlivých plôch – zmeny v regulatívoch intenzity využitia rozvojových území jednotlivých mestských častí, v regulácii funkčného využitia plôch.
•	Kapitola 7. Zásady a regulatívy umiestnenia verejného dopravného vybavenia – hlavne zmeny v prílohe ku kapitole, týkajúce sa komunikácií.
•	Kapitola 10. Zásady a regulatívy ochrany a využívania prírodných zdrojov – vložené „chrániť kvalitu a výdatnosť vôd“, „chrániť významné zdroje pitnej vody na území mesta: na Žitnom ostrove, Rusovce – Ostrovné lúčky- Mokraď, Sihoť, Pečniansky les, ako aj vodný tok Dunaj.“
•	Kapitola 15.2.2. Plochy pre verejnoprospešné stavby v oblasti vodného hospodárstva – vložené „vodojem II. tlakového pásma Veľká lúka.“
     Kapitola 16.2. Verejné technické vybavenie – do zoznamu verejnoprospešných stavieb sa v časti 16.2.1. Zásobovanie vodou vkladá v bode V5. Výstavba potrubí verejného vodovodu v nových rozvojových lokalitách na území mesta „Vinohrady (vrátane akumulácie), Mlynské nivy – západ, Vajnorské letisko“ a vkladá sa nový bod V9. Vodojem Veľká lúka.
     Z hľadiska vodohospodárskeho sú to najmä zmeny popísané v časti pasporty:
•	VR/22 – zmena z funkcie zmiešané územia bývania a občianskej vybavenosti, stabilizované územie a orná pôda na funkciu malopodlažná zástavba obytného územia, stabilizované územie a funkciu šport, telovýchova a voľný čas, rozvojové územie.
•	VR/30 – zmena z funkcie vodné hospodárstvo na funkciu rekreácia v prírodnom prostredí.
•	NM/8 – zmena z funkcie vinice, záhrady, záhradkárske a chatové osady na funkciu malopodlažná bytová zástavba obytného územia.
•	NM/66 – zmena z funkcie poľnohospodárska pôda, vinice, z funkcie malopodlažná zástavba obytného územia na funkciu poľnohospodárska výroba.
•	NM/86 – zmena z funkcie šport, telovýchova, voľný čas na funkciu záhrady, záhradkárske a chatové osady a lokality.
•	RA/9 – zmena z funkcie vinice na funkciu malopodlažná zástavba obytného územia, rozvojové územie, regulačný kód B.
•	DE/29 – zmena z funkcie krajinná zeleň, rozvojové územie na funkciou záhrady, záhradkárske a chatové osady, stabilizované územie.
•	DU/4 – zmena z funkcie rekreácia v prírodnom prostredí a z funkcie les a ostatný pôdny fond na funkciu malopodlažná zástavba obytného územia, rozvojové územie, regulačný kód A.
•	PB/6 – zmena z funkcie krajinná zeleň, stabilizované územie na funkciu vyhradená zeleň, rozvojové územie (nefunkčný areál II.VZ PB).
•	PB/7 – zmena z funkcie krajinná zeleň, stabilizované územie na funkciu občianska vybavenosť celomestského a nadmestského významu (časť areálu II.VZ PB).
•	RU/100 – zmena z funkcie šport, telovýchova, voľný čas, stabilizované a rozvojové územie, na funkciu malopodlažná zástavba obytného územia, rozvojové územie, regulačný kód E.
    K vyššie popísaným zmenám má tieto pripomienky:
    Žiada do územného plánu zapracovať rozsah inundačného územia, ktoré bolo určené Vyhláškou č. 5 Okresného úradu Bratislava zo dňa 23.júna 2014, ktorou sa určuje rozsah inundačného územia v lokalite „Ostrov Sihoť a Devínska cesta pri vodnom toku Dunaj v rkm 1872,300 – 1876,700“, vyhlásené vo Vestníku vlády SR 21.augusta 2014.
     K zmenám v časti pasporty:
     VR/22 – nakoľko sa časť územia bude nachádzať v PHO ÚČOV Vrakuňa, je potrebné danú zmenu prerokovať aj s BVS, a.s. S veľkou pravdepodobnosťou bude kvalita ovzdušia znížená – zápach z ČOV pri nepriaznivých poveternostných podmienkach.
     PB/6, PB/7 – II.VZ Podunajské Biskupice má doposiaľ vyhlásené ochranné pásma vodného zdroja. Danú zmenu je potrebné prerokovať s BVS, a.s. Doposiaľ ochranné pásma neboli zrušené.
     Pri všetkých zmenách funkčného využitia územia poľnohospodárskej pôdy, viníc atď. na zástavbu rôzneho typu požaduje vopred vyhodnotenie kapacitných možností existujúcich verejných vodohospodárskych sietí a vybudovanie nových v danej lokalite, t.j. verejný vodovod a verejnú kanalizáciu. Taktiež požaduje komplexné zhodnotenie odvádzania dažďových vôd zo zastavaných území s dôrazom pri kopcovitých územiach (napr. k.ú. Vinohrady). 
     Nesúhlasí s masívnou zástavbou záhradkárskych oblastí, kde sa budujú tzv. záhradné resp. rekreačné domy, čo sú v skutočnosti rodinné domy, bez možnosti napojenia na verejné vodohospodárske siete s náhradným riešením vybudovaním studne a domovej ČOV.
    Predložený materiál požaduje posudzovať podľa zákona č. 24/2006 Z. z. v znení neskorších predpisov.
Príslušný orgán rešpektoval stanovisko orgánu štátnej vodnej správy z hľadiska ochrany vôd a požiadavke posudzovania predloženého materiálu (navrhovanej zmeny strategického dokumentu) podľa zákona vyhovel. Uplatnené pripomienky budú predmetom ďalšieho konania podľa § 8 a nasl. ustanovení zákona.
23.Mestská časť Bratislava - Vajnory, list č. OS-UP-588/6687/2014-JŠ, doručený prostredníctvom elektronickej pošty dňa 14. 10. 2014 a  poštovej prepravy dňa 16. 10. 2014 -  v zmysle § 6 ods. 6 zákona vznáša tieto pripomienky v zisťovacom konaní o posudzovaní strategického dokumentu ,,Územný plán hlavného mesta SR Bratislavy, rok 2007 v znení zmien a doplnkov - zmeny a doplnky 04“:
-	s predloženými zmenami v k. ú. Vajnory VA/7, VA/8, VA/12, VA/25 MČ BA  - Vajnory súhlasí
-	v kapitole 1.4. bod f) ,,Pre obsluhu obytných zón a zón so stavbami pre individuálnu rekreáciu novonavrhované uličné priestory s obojsmernou komunikáciou musia mať minimálnu šírku uličného koridoru (kolmá vzdialenosť medzi plotmi, resp. fasádami budov) 9 metrov, včítane minimálne jednostranného chodníka o min. šírke 1,5 metra“ požaduje explicitne určiť, či to má byť vzdialenosť medzi plotmi alebo fasádami objektov.
-	v kapitole 2.3.2 ,,Regulácia využitia jednotlivých plôch rozvojových území“ súhlasí so zmenou minimálnej výmery pozemkov pre regulačné kódy B a C na min. 400 m2 a zvýšenia IZP max. na 0,25, avšak nakoľko sa regulatív minimálnej výmery pozemkov momentálne v stanoviskách hl. mesta nezohľadňuje požaduje, aby v tejto kapitole bola doplnená veta ,,V rozvojových lokalitách sa nepripúšťa výstavba na pozemkoch, ktoré nedosahujú minimálnu výmeru uvedené v tabuľkách regulatívov intenzity využitia územia“.
-	vo všetkých tabuľkách regulatívov intenzity využitia územia požaduje ponechať IZP max. a nesúhlasí so zmenou na IZP odporúčaný
-	taktiež upozorňuje, že odporúčané regulatívy nemá obsahovať záväzná časť územnoplánovacej dokumentácie
-	v kapitole C 2 Regulácia funkčného využitia plôch požaduje:
-	tabuľka málopodlažná zástavba obytného územia (102) - požaduje vypustiť časť vety pri Podmienkach využitia funkčných plôch ,,stavby občianskeho vybavenia do 4 nadzemných podlaží“
-	funkciu stavby pre individuálnu rekreáciu požaduje ponechať ako neprípustnú funkciu
-	tabuľka občianska vybavenosť celomestského a nadmestského významu (201) - požaduje ponechať súčasný podiel funkcie bývania 30% a nesúhlasí so zvýšením na 49%
-	tabuľka zmiešané územia obchodu a služieb výrobných a nevýrobných (502) - požaduje ponechať ako prípustnú funkciu skladové areály, distribučné centrá a logistické parky, požaduje ponechať rodinné domy ako neprípustnú funkciu
-	tabuľka parky, sadovnícke a lesoparkové úpravy (1110) - požaduje v neprípustných funkciách zmeniť názov ,,park Baničova ul. - Pod lipami“ na ,,park Pod lipami“
-	v kapitole C.7. z vety: ,,Preferovať MHD, umožniť realizáciu trolejbusovej trate na každej mestskej komunikácii, kde je to prevádzkovo potrebné a priestorovo možné, aj nad rámec ÚPN.“ požaduje vypustiť spojenie aj nad rámec ÚPN 
-	v územiach stabilizovanej málopodlažnej zástavby obytného územia v k. ú. Vajnory požaduje obmedziť na max. podlažnosť 2+1
Mestská časť Bratislava - Vajnory požaduje zmenu strategického dokumentu posudzovať podľa zákona z týchto dôvodov:
-	požaduje posúdiť dynamickú dopravu v k. ú. Vajnory (najmä Rybničnú ulicu a kruhový objazd) prípadne podmieňujúce dopravné investície s ohľadom na zmenu funkčného využitia športového letiska Vajnory VA/8 a zmenu funkčného využitia lokality Šprinclov majer (zmena VA/12), nakoľko sa touto zmenou enormne zaťaží dopravná situácia v k. ú. Vajnory
-	v lokalite Šprinclov majer (zmena VA/12) požaduje posúdiť z environmentálneho hľadiska redukciu funkcie ,,krajinná zeleň“ na funkčné využitie ,,málopodlažná zástavba obytného územia“ a ,,zmiešané územia bývania a občianskej vybavenosti“, nakoľko je táto redukcia zelene v dotyku s regionálnym biocentrom Šprinclov majer, ktorý je tvorený vodnými a mokraďnými spoločenstvami.
Komisia výstavby, územného plánu, životného prostredia a dopravy sa na zasadnutí dňa     14. 5. 2014 oboznámila s návrhom stanoviska MČ BA - Vajnory k ZaD04 ÚPN a zobrala ho na vedomie bez pripomienok.
OÚ BA rešpektoval stanovisko Mestskej časti Bratislava - Vajnory a požiadavke posudzovania zmeny strategického dokumentu podľa zákona vyhovel. Uplatnené pripomienky budú predmetom ďalšieho konania podľa § 8 a nasledujúcich ustanovení zákona.
24. Mestská časť Bratislava - Vrakuňa, list č. 177/9623/2014/UPVŽP/ON, doručený dňa       15. 10. 2014 - uplatnila k navrhovaným zmenám a doplnkom územného plánu v rámci prerokovania stanovisko listom č. 2143/5815/2014/UPVŽP/ON z 26. 6. 2014, v ktorom vyjadrili pripomienky k riešeniu. Z pohľadu mestskej časti Bratislava - Vrakuňa nie je potrebné navrhovanú zmenu územného plánu ZaD 04 posudzovať v zmysle ustanovení zákona o posudzovaní vplyvov na životné prostredie. 
Pripomienky k navrhovaným zmenám a doplnkom územného plánu si bude môcť Mestská časť uplatniť v konaní podľa § 8 a nasledujúcich ustanovení zákona.
25. Štátna ochrana prírody Slovenskej republiky, Regionálne centrum ochrany prírody v Bratislave, list č. RCOP BA 375/2014, doručený prostredníctvom elektronickej pošty dňa 15. 10. 2014 a poštovej prepravy dňa 30. 10. 2014 – vo svojom stanovisku uvádza:
Identifikácia územia a charakter činnosti
Mesto Bratislava. Okresy Bratislava I až V. Kraj Bratislavský.
Návrh riešenia a odôvodnenie
K jednotlivým bodom zmien a doplnkov má nasledovné pripomienky:
     KR/ RU/100 Ružinov: 
Zmena z funkcie šport, telovýchova, voľný čas, kód 401; na funkciu malopodlažná zástavba obytného územia, kód 102.
Vodná plocha jazera Zlaté piesky je podľa ÚSES zaradená ako regionálne biocentrum č. 25. Z hľadiska trvalej udržateľnosti funkcie biocentra ako takého, je pri absencii funkčných biokoridorov zabezpečujúcich jeho napojenie na okolité prostredie potrebné predísť jeho izolácii od okolitého prostredia zastavaním. V súčasnosti je na riešenej ploche množstvo zelene tlmiacej zvýšený antropogénny tlak mestského prostredia. Súčasná funkcia riešenej plochy (kód 401) vytvára predpoklady na zachovanie zelene, avšak navrhovaná funkcia (kód 102) umožní na riešenej ploche výstavbu, ktorá pri rozpoložení drevín na ploche so sebou nevyhnutne prinesie ich výrub v značnom rozsahu. Na základe uvedeného odporúča na riešenej ploche ponechať súčasnú funkciu.
KR/ PB/7 Podunajské Biskupice: 
Zmena z funkcie krajinná zeleň, kód 1002, na funkciu občianska vybavenosť celomestského a
nadmestského významu, kód 201.
Predmetná plocha zelene je podľa ÚSES zaradená ako regionálne biocentrum č. 43. Rovnako v platnom územnom pláne mesta je tejto ploche okrem funkcie pod kódom 1002 priradená funkcia biocentrum. Na základe uvedeného odporúča na riešenej ploche ponechať súčasnú funkciu.
KR/ RA/9 Rača
Zmena z funkcie vinice, kód 1202; na funkciu malopodlažná zástavba obytného územia, kód 102. Špecifické požiadavky na priestorové usporiadanie a funkčné využitie na úrovni mestských častí požadujú v mestských častiach severovýchodného rozvojového smeru mesta rešpektovať pás vinohradov na úpätí lesného masívu Malých Karpát medzi urbanizovaným územím mesta a neurbanizovaným prostredím Bratislavského lesoparku s prioritnou funkciou zachovania krajinného obrazu mesta. V záväznej časti územného plánu časť 11.2. ZÁSADY A REGULATÍVY TVORBY KRAJINY uvádza, že v tvorbe krajiny sa požaduje v maximálnej miere ochraňovať jestvujúce krajinotvorné prvky v území, podporovať budovanie novonavrhovaných krajinotvorných komponentov (s využitím možností vychádzajúcich zo stavebného zákona, zákona o ochrane prírody a krajiny, ale aj zákonov o ochrane poľnohospodárskej pôdy a zákona o vinohradníctve a vinárstve).
Časť 12.2. V OBLASTI OCHRANY POĽNOHOSPODÁRSKEJ A LESNEJ PÔDY požaduje zachovať a chrániť plochy vinohradov, najmä tých, na ktoré sa vzťahujú ustanovenia zákona č. 182/2005 Z.z. o vinohradníctve a vinárstve. Z hľadiska záujmov ochrany prírody a krajiny Štátna ochrana prírody Slovenskej republiky napríklad stanoviskom  RCOP-BA /355/2013 upozornila na význam viníc tvoriacich už historickú súčasť podhoria Malých Karpát, ktoré majú okrem svojej kultúrno-historickej hodnoty význam aj z hľadiska ochrany prírody a krajiny. V prostredí mozaiky intenzívne aj extenzívne využívaných viníc s prítomnosťou trávnatých medzí a kamenných terás nachádzajú vhodné podmienky pre život viaceré, najmä teplomilné druhy rastlín a živočíchov. 
Okrem vyššie spomenutých dôvodov považuje zachovanie historickej línie viníc tiahnucich sa úpätím Malých Karpát za mimoriadne dôležité, a to aj z hľadiska zachovania pufračnej zóny CHKO Malé Karpaty v priestore Bratislavy a širšieho okolia. Z hľadiska záujmov ochrany prírody upozorňuje, že územie je v rámci ÚSES súčasťou nadregionálneho biokoridoru č. 6 JV svahy Malých Karpát významné pre teplomilnú nelesnú biotu. 
KR/ RA/35 Rača
Zmena z funkcie les, ostatné lesné pozemky, kód 1001, na funkciu občianska vybavenosť
celomestského a nadmestského významu, kód 201.
V záväznej časti územného plánu sa v časti 11.2. ZÁSADY A REGULATÍVY TVORBY KRAJINY uvádza, že v tvorbe krajiny sa požaduje zvlášť chrániť plochy lesných masívov, ktoré tvoria základ krajinotvorných, ochranno-prírodných i ekostabilizačných prvkov územia Bratislavy; rešpektovať požiadavku §10 zákona č. 326/2005 o lesoch v tom smere, že treba požiadať orgán štátnej správy lesného hospodárstva o záväzné stanovisko na vydanie rozhodnutia o umiestnení stavby a o využití územia v ochrannom pásme lesa - 50 m od hranice lesného pozemku. Z hľadiska dlhodobých vplyvov  najmä zvýšením antropického tlaku neodporúča výstavbu súborov občianskej vybavenosti priamo na hranici chránených území.  Plocha je v súčasnosti tvorená porastom, ktorý by predmetná výstavba zlikvidovala.  
KR/ VA/12 Vajnory
Zmena z funkcie občianska vybavenosť celomestského a nadmestského významu, kód 201
a z funkcie krajinná zeleň, kód 1002, na funkciu malopodlažná zástavba obytného územia, kód 102 a na funkciu zmiešané územia bývania a občianskej vybavenosti, kód 501. 
Na tejto ploche upozorňuje na zle zadefinované funkcie na mieste existujúceho biotopu európskeho významu 91F0 a nerešpektovanie plochy RBc 28,  z ktorého bola do územného plánu premietnutá iba jeho časť. Neodporúča realizovať navrhovanú zmenu na úkor existujúceho lesného porastu. Územie patrí k sieti navrhovaných chránených území na území Bratislavy. 
KR/ DU/1 Dúbravka
Zmena z funkcie záhrady, záhradkárske a chatové osady, kód 1203 a z funkcie orná pôda, kód 1205, na funkciu malopodlažná zástavba obytného územia, kód 102, na funkciu vodné hospodárstvo kód 601 a na funkciu ostatná ochranná a izolačná zeleň, kód 1130.
Lokalita je v priamom kontakte s lesným masívom Devínskej Kobyly ako aj s hranicou CHKO Malé Karpaty. Záhradkárska osada plní v tejto lokalitu funkciu nárazníkovej zóny porastu masívu Devínskej Kobyly. Z hľadiska dlhodobých vplyvov najmä zvýšením antropického tlaku neodporúča transformáciu záhradkárskych osád na funkciu malopodlažná výstavba. Časť plochy definovanej ako orná pôda je tu porastená rozsiahlym porastom trstín ktoré sú tu hniezdnym biotopom zákonom chráneného druhu trsteniarika veľkého. 
KR/ DU/4 Dúbravka
Zmena z funkcie rekreácia v prírodnom prostredí, kód 1003 a z funkcie les a ostatný lesný pôdny fond, kód 1001, na funkciu malopodlažná zástavba obytného územia, kód 102.
Lokalita je v priamom kontakte s lesným masívom Devínskej Kobyly ako aj s hranicou CHKO Malé Karpaty. Z hľadiska dlhodobých vplyvov  najmä zvýšením antropického tlaku neodporúča výstavbu obytných súborov priamo na hranici chránených území.  Plocha je v súčasnosti tvorená krajinnou zeleňou mimo lesa a malopodlažná výstavba ju zničí. 
KR/ ZB/5 Záhorská Bystrica
Navrhovaná zmena zasahuje do regionálneho biokoridoru č. II. Nerešpektovanie šírky biokoridorov tak ako sú zanesené v územnoplánovacích dokumentáciách má za následok stratu ich funkčnosti a významne prispieva k izolácii prvkov krajiny zaradených do národnej siete chránených území ako aj k európskej sústavy chránených území. 
Plocha je v súčasnosti tvorená krajinnou zeleňou mimo lesa a málopodlažná výstavba ju zničí.  Lokalita je v priamom kontakte s lesným masívom Malých Karpát ako aj s hranicou CHKO Malé Karpaty. Z hľadiska dlhodobých vplyvov najmä zvýšením antropického tlaku neodporúča výstavbu obytných súborov priamo na hranici chránených území.  
KR/ CU/9 Čunovo
Zmena z funkcie les, ostatný lesný a pôdny fond, kód 1001, na funkciu malopodlažná zástavba obytného územia, kód 102 a funkciu občianska vybavenosť celomestského a nadmestského významu, kód 201.
Predmetná plocha je v priamom kontakte s hranicami chránených území CHKO Dunajské luhy s ÚEV Ostrovné lúčky a s CHVÚ Dunajské luhy. Z hľadiska dopadu zmeny upozorňuje, že zastavanie tejto plochy, kde v súčasnosti eviduje biotop európskeho významu 91F0 – Dubovo-brestovo-jaseňový nížinný lužný les, by viedlo k jeho likvidácii a trvalej strate. Tento porast je súčasťou lesného celku, ktorý je predmetom ochrany SKUEV0269 Ostrovné lúčky. 
Z hľadiska dlhodobých vplyvov  najmä zvýšením antropického tlaku neodporúča výstavbu obytných súborov priamo na hranici chránených území. Nerešpektovanie hraníc lesných porastov má za následok znižovanie ich funkčnosti biocentra a významne prispieva k izolácii a fragmentácii prvkov krajiny zaradených do národnej siete chránených území ako aj európskej sústavy chránených území.
KR/ CU/17 Čunovo
Zmena z funkcie les, ostatný lesný a pôdny fond, kód 1001; na funkciu záhrady, záhradkárske a chatové osady a lokality kód 1203 Predmetná plocha je priamou súčasťou chránených území CHKO Dunajské luhy, ÚEV Ostrovné lúčky a CHVÚ Dunajské luhy. Z hľadiska dopadu zmeny upozorňuje, že zmena tejto plochy na uvedené funkcie bude znamenať trvalú likvidáciu lesného porastu, ktorý je predmetom ochrany vyššie uvedených chránených území. 
Z hľadiska dlhodobých vplyvov  najmä zvýšením antropického tlaku neodporúča výstavbu obytných súborov priamo na hranici a v rámci chránených území. Nerešpektovanie hraníc lesných porastov má za následok znižovanie ich funkčnosti biocentra a významne prispieva k izolácii a fragmentácii prvkov krajiny zaradených do národnej siete chránených území ako aj európskej sústavy chránených území.
KR/ CU/11 Čunovo
Zmena z funkcie les, ostatný lesný a pôdny fond, kód 1001; na funkciu malopodlažná zástavba obytného územia, kód 102 a na funkciu občianska vybavenosť celomestského a nadmestského významu, kód 201.
Predmetná plocha je pravdepodobne priamou súčasťou chránených území CHKO Dunajské luhy s ÚEV Ostrovné lúčky a s CHVÚ Dunajské luhy. Z dôvodu odmietnutia poskytnutia GIS vrstiev zo strany magistrátu hlavného mesta SR si túto skutočnosť nemá ako detailne overiť. Z hľadiska dopadu zmeny upozorňuje, že zmena tejto plochy na uvedené funkcie bude znamenať trvalú likvidáciu lesného porastu ktorý je predmetom ochrany vyššie uvedených chránených území. 
Z hľadiska dlhodobých vplyvov  najmä zvýšením antropického tlaku neodporúča výstavbu obytných súborov priamo na hranici chránených území. Nerešpektovanie hraníc lesných porastov má za následok znižovanie ich funkčnosti biocentra a významne prispieva k izolácii a fragmentácii prvkov krajiny zaradených do národnej siete chránených území ako aj európskej sústavy chránených území.
K predchádzajúcim pripomienkam dopĺňa nasledovné:
Podľa záväznej časti územného plánu sa v zásadách a regulatívoch tvorby krajiny požaduje rešpektovať všetky prvky a kategórie tvorby krajiny, ktoré sú uvedené v kapitole Ochrana prírody a tvorba krajiny, územné systémy ekologickej stability, ktoré sú graficky vyjadrené vo výkrese č. 5 – Ochrana prírody, tvorba krajiny a ÚSES. Podľa zásad a regulatívov vytvárania a udržiavania ekologickej stability sú prvky systému ochrany prírody, tvorby krajiny a ÚSES, ktoré sú prezentované v ÚPN v textovej časti B. kap. 11. – Ochrana prírody a tvorba krajiny, územné systémy ekologickej stability a v grafickej časti vo výkrese č. 5 – Ochrana prírody, tvorba krajiny a ÚSES prvkami a činnosťami vykonávanými vo verejnom záujme. 
Záväzná časť územného plánu v časti 14.2. OCHRANNÉ PÁSMA A CHRÁNENÉ ÚZEMIA PRÍRODY hovorí, že treba Rešpektovať prvky ÚSES, chránené vtáčie územia CHVÚ, biotopy európskeho a biotopy národného významu (a tiež druhy európskeho a druhy národného významu), ako aj Ramsarské územia. Pre udržanie ekologickej stability je potrebné akceptovať navrhnutý systém ekologickej stability, čo znamená neumiestňovať v existujúcich Bc a Bk v extravilánových polohách mesta také stavby a technické zariadenia, ktoré by zásadným spôsobom narúšali ich ekostabilizačné poslanie a účinky.
Za týchto predpokladov sú funkcie ako malopodlažná, či viacpodlažná výstavba alebo občianska vybavenosť celomestského a nadmestského významu na jednej ploche nezlučiteľné a ich navrhovanie na miestach jednotlivých prvkov ÚSES je s ním v rozpore rovnako ako s vyššie spomenutými časťami záväznej časti ÚP ako aj v rozpore s verejným záujmom reprezentovaným systémom ÚSES. 
V súvislosti s nadväznosťou ÚSES-u na územný plán a záväznosťou územného systému ekologickej stability upozorňuje na fakt, že prvky ÚSES nemajú v územnom pláne hlavného mesta SR zadefinované neprípustné funkcie. Vďaka nerešpektovaniu pripomienok Štátnej ochrany prírody Slovenskej republiky (ďalej len „ŠOP SR“) magistrátom hlavného mesta sa do územnoplánovacej dokumentácie dostávajú podľa názoru ŠOP SR nezlučiteľné funkcie, vytvárajúce predpoklad pre narušenie Ramsarskej lokality Dunajské luhy a poškodzovanie biotopov európskeho významu Ls. 1.1 a Ls1.2. Žiada preto MŽP SR a MDVRR SR o výklad záväznosti prvkov ÚSES v zmysle zadefinovania prípustnosti alebo neprípustnosti jednotlivých funkcií podľa územnoplánovacích dokumentácií na miestnej úrovni, prípadne o inštitucionalizovanie rozhodovania v sporných otázkach. 
Upozorňuje, že v platnom územnom pláne mesta, ako do prijatých zmien a doplnkov územného plánu mesta sa aj napriek upozorneniam (stanoviská RCOP BA 397/2009 a RCOP BA/29/2011) dostali prvky, ktoré sú v rozpore s prvkami ÚSES, ale aj v rozpore s Ramsarskou konvenciou o ochrane medzinárodne významných mokradí a v rozpore so smernicou Rady 92/43/EHS o ochrane biotopov voľne žijúcich živočíchov a voľne rastúcich rastlín, a teda aj v rozpore so zákonom NR SR č. 543/2002 Z. z. o ochrane prírody a krajiny v znení neskorších predpisov a vykonávacej vyhlášky MŽP SR 24/2003 Z. z. v znení neskorších predpisov. 
Z hľadiska rozsiahlosti a množstva zmien smerujúcich k zastavaniu hraníc chránených území na území Bratislavy, nerešpektujúcich ochranné pásma lesa či jednotlivých chránených území, upozorňuje, že dôsledkom bude ďalšia fragmentácia a izolácia jednotlivých prvkov prírodnej krajiny. Z hľadiska posúdenia vplyvov týchto zmien je potrebné zohľadniť aj priame zábery biotopov vyplývajúce z umožnenia výstavby územným plánom priamo na plochách zmapovaných biotopov  91F0 a 91E0*. Intenzita týchto javov by mala byť predmetom komplexného posúdenia vplyvov všetkých zmien navrhovaných v zmenách a doplnkoch územného plánu. 
Ďalej upozorňuje, že podľa zákona NR SR č. 543/2002 Z. z. o ochrane prírody a krajiny v znení neskorších predpisov na zmenu druhu pozemku, zásah do biotopu európskeho významu a zásahu do mokrade je potrebný súhlas orgánu ochrany prírody a v rámci druhej ochrany výnimka MŽP SR.
Zmeny strategických dokumentov podliehajú zisťovaciemu konaniu (§4 ods. 2 zákona  NR SR č. 24/2006 o posudzovaní vplyvov na životné prostredie). 
Z hľadiska záujmov ochrany prírody a krajiny požaduje, aby strategický dokument Územný plán hlavného mesta SR Bratislavy rok 2007 v znení neskorších zmien a doplnkov – zmeny a doplnky 04 boli posudzované podľa zákona NR SR č. 24/2006 Z. z. o posudzovaní vplyvov na životné prostredie.
Príslušný orgán stanovisko Štátnej ochrany prírody Slovenskej republiky, Regionálneho centra ochrany prírody v Bratislave zohľadnil týmto rozhodnutím a požiadavke na posudzovanie navrhovanej zmeny strategického dokumentu podľa zákona vyhovel. Uplatnené pripomienky budú zahrnuté v rozsahu hodnotenia strategického dokumentu podľa zákona a následne vyhodnotené v správe o hodnotení.
26.Okresný pozemkový úrad Bratislava, pozemkový a lesný odbor, list č. OU-BA-PLO-2014/79096-Har, doručený prostredníctvom elektronickej pošty dňa 15. 10. 2014 a  poštovej prepravy dňa 20. 10. 2014 -  vo svojom  stanovisku  konštatuje, že predmetom územnoplánovacej dokumentácie je nové funkčné využitie územia, t.č. v zmysle platnej územnoplánovacej dokumentácie mesta Bratislavy určeného na funkciu „les“ (č. funkcie 1001) na iné účely vyňatím lesných pozemkov z plnenia funkcií lesov. 
katastrálne územie	parcela registra C KN č. /  výmera m2	druh pozemku	
Vinohrady
Dúbravka 
Čunovo	19276       /    56522    
822/4        /      1078
1341/3      /      2172	lesný pozemok
lesný pozemok
lesný pozemok	
       Podľa predloženého návrhu zmien sa  vo všetkých troch katastrálnych územiach na uvedených parcelách uvažuje so znížením výmery lesných pozemkov a vyňatím ich z plnenia funkcií lesov. Okresný úrad Bratislava, pozemkový a lesný odbor (ďalej len „OUBA PLO“), ako správny orgán príslušný podľa ust. § 56 ods. 1 písm. c) zákona č. 326/2005 Z.z. o lesoch v znení neskorších predpisov (ďalej „zákona o lesoch“) s ust. § 60 ods. 2 písm. b) zákona o lesoch predkladá v súlade s ust. § 6 ods. 2 zákona o lesoch nasledujúce stanovisko: nesúhlasí s návrhom zmien územnoplánovacej dokumentácie „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“. Dôvody nesúhlasu sú nasledovné:
•	Lesné pozemky sú určené v súlade so zákonom o lesoch na plnenie funkcií lesov a k ich inému využitiu môže dôjsť len v nevyhnutných a odôvodnených prípadoch, najmä ak úlohy spoločenského a ekonomického rozvoja nemožno zabezpečiť inak. 
•	Lesné pozemky, ktoré majú zmeniť funkčné využitie sú riadne zariadené v Programe starostlivosti o les na roky 2006 – 2015 pre lesný celok Ostatné subjekty ide o  jednotku priestorového dielca (ďalej len „JPRL“) 1316 E, lesný celok podunajské Biskupice ide o časť JPRL 477 a lesný celok Mestské lesy Bratislava ide o časť JPRL 928 A.
•	Predmetné lesné pozemky uvedené v návrhu zmien územnoplánovacej dokumentácie „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ navrhnuté na vyňatie z plnenia funkcií lesov sú zaradené do kategórie lesov osobitného určenia, s druhým stupňom ochrany prírody, so zaradením do kategórie c – prímestské lesy a lesy s významnou zdravotno-rekreačnou funkciou.  
•	Lesné pozemky dotknuté navrhovanou zmenou predstavujú spolu výmeru cca 3992 m2. Navrhovanou zmenou funkčného využitia by okrem narušenia ekologickej stability došlo k  narušeniu integrity lesných pozemkov a ich fragmentácii, tvoriacich doteraz ucelené lesné pozemky, ktoré v súčasnosti obhospodarujú Mestské lesy v Bratislave (JPRL 928 A, LC Mestské lesy Bratislava) a Lesy Slovenskej republiky, š.p. (JPRL 477, LC Lesy SR Bratislava) ako aj obhospodarovateľ Jozef Kmeť.
•	Na základe žiadosti Hlavného mesta SR Bratislava, Primaciálne nám. 1, P.O.BOX 192, 814 99 Bratislava 1, č. MAGS OKUS 47358/2014/3-258077 predložil Okresný úrad Bratislava, pozemkový a lesný odbor (ďalej len „OUBA PLO“) k návrhu zmien územnoplánovacej dokumentácie „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ nesúhlasné stanovisko č. OU-BA-PLO-2014/042768-Har z 22.05.2014.
Príslušný orgán stanovisko Okresného úradu Bratislava, pozemkového a lesného odboru rešpektoval a bude predmetom ďalšieho konania podľa § 8 a nasl. ustanovení zákona.
27.Okresný úrad Bratislava, odbor cestnej dopravy a pozemných komunikácií, list č. OU-BA-OCDPK2-2014/077672/LBO, doručený dňa 20. 10. 2014 – po preštudovaní predmetnej dokumentácie z hľadiska svojich kompetencií vo vzťahu k cestám I. II. a III. triedy nepožaduje strategický dokument posudzovať v zmysle zákona.  
28.Hasičský a záchranný útvar hlavného mesta SR Bratislavy, list č. KRHZ-BA-HZUB6-3434/2014/001, doručený dňa 22. 10. 2014 v písomnom stanovisku oznamuje, že ako príslušný orgán vykonávajúci štátny požiarny dozor podľa ustanovenia § 28 v nadväznosti na § 22 ods. 2, v súlade s ustanovením § 25 ods. 1 písm. c) zákona č. 314/2001 Z. z. o ochrane pred požiarmi v znení neskorších predpisov sa vie k oznámeniu vyjadriť len vo všeobecnej rovine, avšak žiada, aby bola v území Vajnory, Podunajské Biskupice – alternatívne Vrakuňa, Čunovo – alternatívne Rusovce, Jarovce, stanovená lokalita na prípadnú výstavbu hasičskej stanice s ohľadom na plánovanú výstavbu dopravnej infraštruktúry obchvatu Bratislavy a plošné rozmiestnenie síl a prostriedkov Hasičského a záchranného zboru. Vyčlenenie konkrétnej časti územia na výstavbu hasičskej stanice žiada konzultovať s Hasičským a záchranným útvarom hlavného mesta SR Bratislavy, resp. Krajským riaditeľstvom Hasičského a záchranného zboru v Bratislave. Pri spracovaní územného plánu odporúča z hľadiska protipožiarneho zabezpečenia zohľadniť hlavne tieto predpisy:
•	Zákon č. 314/2001 Z. z. o ochrane pred požiarmi v znení neskorších predpisov;
•	Vyhláška MV SR č. 121/2002 Z. z. o požiarnej prevencii v znení neskorších predpisov;
•	Vyhláška MV SR č. 94/2004 Z. z., ktorou sa ustanovujú technické požiadavky na protipožiarnu bezpečnosť pri výstavbe a užívaní stavieb v znení neskorších predpisov;
•	Vyhláška MV SR č. 699/2004 Z. z. zabezpečení stavieb vodou na hasenie požiarov.
      Príslušný orgán stanovisko Hasičského a záchranného útvaru hlavného mesta SR Bratislavy akceptoval a bude predmetom ďalšieho konania podľa § 8 a nasledujúcich ustanovení zákona. 
29. Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia kraja, list č. OU-BA-OSZP1/2014/77208-svl, doručený prostredníctvom elektronickej pošty dňa 23. 10. 2014 a poštovej prepravy dňa 30. 10. 2014 - K predmetu zmien a doplnkov zasielal orgán ochrany prírody a krajiny kraja pripomienky vo vyjadrení zo dňa 28.5.2014, kde neodporúčal nasledovné zmeny:
29.1 Zmeny z funkcie vinice a PPF v zóne Podhorský pás  na malopodlažná bytová zástavba z dôvodu zachovania biotopov národného významu teplomilnej fauny viažucej sa k vinohradom ako aj zachovania národnej tradície a historickej hodnoty  vinohradov. 
29.2 Zmeny pre  Dúbravka Lamenica a Veľká lúka: Obe zmeny sú navrhnuté z LPF a PPF na MPZ – územie je súčasťou provincionálneho biokoridoru a biotopov endemickej panónskej európsky významnej xerotemnej flóry a fauny KR6 a TR2. Nachádza sa v tesnom susedstve s územím európskeho významu Devínska Kobyla a je súčasťou archeologicky významného územia. Neodporúča zmenu na malopodlažnú bytovú zástavbu, nakoľko by došlo k úplnej izolácii, obmedzeniu migračného toku živočíchov a postupnému zániku fauny masívu Devínskych Karpát smerom k Lamačskej bráne a pohoriu Malých Karpát. Masív Devínskej Kobyly je ohrozený MČ Dúbravka z východu, zo západu rozširuje výstavbu na ornej pôde MČ Devínska Nová Ves. MČ Lamač rozširuje zónu Lamačská brána. Už v súčasnosti dochádza k ohrozovaniu zbytku Devínskych Karpát, ktorý má navyše veľmi malú rozlohu, a tým vyššiu ekologickú zraniteľnosť a nižšiu únosnosť antropologickej záťaže.  
29.3 KR/PB/7 Podunajské Biskupice: z funkcie krajinná zeleň  na občianska vybavenosť z dôvodu ochrany vodného zdroja. 
29.4 RV/CU/9, Čunovo CO sklad, RV/CU/11 Za škôlkou, RV/CU/17 Na hrádzi za záhradami. Neodporúča zmenu z LPF na malopodlažnú bytovú zástavbu. Územie je súčasťou biotopov európskeho významu nížinných lužných lesov Ls 1.1.
	V predloženom oznámení boli vyššie uvedené zmeny z hľadiska možných vplyvov  označené  ako negatívne. Negatívne zmeny v Podhorskom páse dosiahli maximálnu mieru únosnosti, preto nie sú ďalej odporučené (str.83).  Nové zábery v počte 9 tvoria plochu 59,23 ha PP  a  skôr boli odsúhlasené zmeny v počte 25 so záberom 37,99 ha. Odsúhlasenie zmeny preto vyžaduje presné stanovenie plochy zmeny, pre ktorú sa zmena povolí (skôr povolené zábery), neodporúča prijať zmenu na celé lokality vinohradov.
Zostávajúce zmeny bodov 29.2-4 boli taktiež oznámením vyhodnotené ako negatívne.  
	Pri hodnotení predloženého strategického dokumentu z hľadiska štátnej vodnej správy kraja je orgán štátnej vodnej správy kraja názoru, že zmena strategického dokumentu má byť posudzovaná podľa zákona č. 24/2006 Z.z. z týchto dôvodov:
•	v dokumente Zmeny a doplnky 04 nie je premietnutý rozsah inundačného územia podľa Vyhlášky OÚ Bratislava č. 5 zo dňa 23. 6. 2014, ktorou sa určuje rozsah inundačného územia v lokalite „Ostrov Sihoť a Devínska cesta pri vodnom toku Dunaj v rkm 1872,300-1876,700“, kde podľa § 20 zákona č. 7/2010 Z.z. o ochrane pred povodňami je zakázané umiestňovať bytové domy, nebytové budovy a.i., čo je v rozpore s ÚP hl. m. Bratislavy 2007, kde je toto územie určené na malopodlažnú bytovú výstavbu, kód 102B,
•	rešpektovať ochranné pásmo ÚČOV Vrakuňa,
•	rešpektovať ochranné pásma vodárenských zdrojov.
Predložený materiál odporúča  preto ďalej posudzovať podľa zákona č. 24/2006 Z.z. 
OÚ BA rešpektoval stanovisko Okresného úradu Bratislava, odboru starostlivosti o životné prostredie, oddelenia ochrany prírody a vybraných zložiek životného prostredia kraja  a odporúčaniu posudzovania predloženého materiálu (zmeny strategického dokumentu)  podľa zákona vyhovel. Uplatnené pripomienky budú predmetom ďalšieho konania podľa § 8 a nasledujúcich ustanovení zákona.
30. Mestská časť Bratislava Dúbravka, list č. OÚR-16867/6219/2014/Lu, doručený dňa 27. 10. 2014 – nepožaduje posudzovanie zmeny strategického dokumentu podľa zákona. Pripravované zmeny územného plánu na území mestskej časti boli overené Urbanistickou štúdiou zóny Veľká lúka. 
31. Mestská časť Bratislava - Rača, list č. 15219/1317/ÚPSP-Si, doručený prostredníctvom elektronickej pošty dňa 28. 10. 2014  a poštovej prepravy dňa 31. 10. 2014– Zmeny a doplnky 04 územného plánu mesta na území Mestskej časti Bratislava – Rača predstavujú zmeny funkčného využitia plôch alebo častí územia v piatich lokalitách a tri nové dopravné prepojenia v úrovni verejnoprospešných stavieb ako aj zrušenie ochranných pásiem letiska Vajnory. Ďalšie zmeny a doplnky sa týkajú čiastkových úprav Záväznej časti územného plánu mesta (úpravy niektorých pojmov a definícií, redukcie regulatívov a pod.). Zároveň boli do záväznej časti doplnené nové kapitoly: 1. 3. „Zásady pamiatkovej ochrany pre vybrané sektory pamiatkovej rezervácie“ a kapitola 1. 4. „Požiadavky na tvorbu verejných priestorov“.
Podľa predloženého materiálu sú zmeny územného plánu mesta v k. ú. Rača v rovine funkčného využitia pod číslami RA/9, RA/16, RA/32, RA/35 a RA/37. 
Mestská časť nesúhlasí s navrhovanou zmenou územného plánu mesta v rovine funkčného využitia pod číslom RA/9, ktorá je uvedená v časti:
•	Regulačný výkres:
RV/RA/9 Rača Fixle - zmena z funkcie vinice, kód 1202, stabilizované územie, na funkciu málopodlažná zástavba obytného územia, kód 102, rozvojové územie, regulačný kód B 
•	Priestorové usporiadanie a funkčné využitie územia – komplexné riešenie:
KR/ RA/9 Rača Fixle, 44-22-18 Zmena z funkcie vinice, kód 1202; na funkciu málopodlažná zástavba obytného územia, kód 102, rozvojové územie, regulačný kód B 
Odôvodnenie:
Dňa 17. 10. 2012 bola Mestskej časti Bratislava – Rača doručená žiadosť o stanovisko k návrhu zadania na spracovanie „Urbanistickej štúdie obytnej zóny Pri kolíske“ (lokalita Fixle, parc. č. 2452, 2451 a 2450 „E“ registra KN), ktorá mala byť podkladom pre zmenu funkčného využitia územia podľa Územného plánu hlavného mesta SR Bratislavy rok 2007 v znení neskorších zmien a doplnkov z funkcie vinice /kód funkcie 1202/ na funkciu málopodlažná zástavba obytného územia / kód funkcie 102/. Obstarávateľom urbanistickej štúdie bol	Ľudovít Krištofič, Holíčska 19, 851 05 Bratislava a Ing. Andrej Baránik, Nad lúčkami 53, 841 05 Bratislava. 
Mestská časť Bratislava-Rača ako územnoplánovací orgán garantujúci komunálne záujmy v území v súlade s §4 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších  predpisov vydala dňa 18. 03. 2013 nesúhlasné stanovisko k overeniu zmien a doplnkov funkčného využitia  územia v lokalite Rača – Pri kolíske (lokalita Fixle) podľa návrhu zadania pre Urbanistickú štúdiu obytnej zóny Pri kolíske, Bratislava-Rača s nasledovným odôvodnením: 
„Predmetné pozemky sú súčasťou vinohradníckeho honu, ktorý je z východnej strany ukončený čiastočne urbanizovaným územím  napojeným na komunikáciu Popolná a zo západnej strany sa nachádzajú obrábané vinohrady bez možnosti prístupu k pozemkom určeným na overenie zmeny funkcie. Pozemky s parc.č. 2452, 2451 a 2450 „E“ registra KN sú súčasťou poľnohospodárskej pôdy, ktorú momentálne tvoria neobrábané vinohrady a sú súčasťou troch vinohradníckych terás s prevýšením cca. 10-15 m, ktoré boli vyhotovené rekultiváciou svahu so značným sklonom na vytvorenie vhodnejších pestovateľských podmienok viniča. Navrhované pozemky v požadovanom rozsahu svojou nedostupnosťou a terénom nie sú vhodné na urbanizáciu a podľa stanoviska BVS, a.s. nie sú napojiteľné na verejnú kanalizačnú sieť.“ 
Návrh zadania bol prerokovaný na zasadnutí Komisie výstavby, územného rozvoja, dopravy, životného prostredia a verejného poriadku dňa 14. 11. 2012 a 16. 01. 2013, ktorá neodporučila overovať zmenu funkcie v danom území. Taktiež bol návrh zadania predmetom rokovania Miestnej rady MZ MČ Bratislava – Rača zo dňa 12. 03. 2013, ktorá taktiež neodporučila miestnemu zastupiteľstvu súhlasiť s overovaním zmeny funkcie územného plánu mesta v navrhovanom rozsahu. K navrhovanej zmene funkcie sa nesúhlasne vyjadrilo Miestne zastupiteľstvo Mestskej časti Bratislava-Rača dňa 13. 05. 2014 uznesením č. UZN 422/13/05/14/P. Na časti tohto územia prebieha nepovolená výstavba 5 objektov, čo spôsobuje  precedens a ukážku ako sa dá stavať vo funkčnej ploche vinice a následne zmeniť funkciu v platnom územnom pláne mesta.
V časti 2.2.2 Regulácia využitia územia v stabilizovaných územiach žiada doplniť vysvetlenie pojmu „vnútroblok“, resp. doplniť znenie regulácie „Vo vnútroblokových priestoroch stabilizovaných území...... , ktoré sa môžu lokalizovať len bez zníženia urbanistickej kvality vnútrobloku,....“ tak, aby uvedená regulácia platila i na plochy zelene medzi objektmi bytových domov v ucelenej sídliskovej štruktúre bodových bytových domov a v závislosti od definície pojmu „vnútroblok“ i v ucelenej štruktúre bodových a sekciových, resp. chodbových alebo pavlačových bytových domov.
Nesúhlasí, aby v tabuľkovej časti 3a Regulatívy intenzity využitia rozvojových území pre vonkajšie mesto bol regulatív IZP iba odporúčacím regulatívom. V rozvojových územiach by mohlo dôjsť zo strany investorov a ich snahe dosiahnuť maximálne zisky k preťažovaniu existujúcich stabilizovaných území z hľadiska dopravného zaťaženia novou výstavbou na existujúce komunikácie a v kontaktných stabilizovaných najmä obytných územiach k zníženiu kvality bývania aj z hľadiska hmotovo-priestrovej zástavby v rozvojovom území. Rovnako v rámci rozvojových území bez spracovaných územných plánov zón a etapovitej výstavbe by mohli nastať konfliktné situácie znehodnotenia ešte neurbanizovaných pozemkov v dôsledku preťaženia územia hmotovo-priestorovou štruktúrou na susedných urbanizovaných pozemkoch. Nesúhlasí s návrhom, že táto negatívna zmena zvýšenia intenzity zastavania je kompenzovaná novoformulovanými požiadavkami na tvorbu verejných priestorov ako je to uvedené v Oznámení o zmene strategického dokumentu.
Žiada špecifikovať v časti C. 2. Regulácia funkčného využitia plôch -  vinice - kód funkcie 1202 pojem „drobné zariadenia vybavenosti výroby súvisiace s funkciou“, ktoré sú v danej funkčnej ploche prípustné umiestňovať v obmedzenom rozsahu. Žiada, aby pre tieto objekty bola stanovená záväzná regulácia, napríklad s vysvetlením, že ide o malé účelové poľnohospodárske stavby bez nárokov na technickú infraštruktúru s uvedením regulácie intenzity využitia pozemku ako je maximálna výmera pozemku pre výpočet, maximálny index zastavanej plochy s ohľadom na fakt, že pre zariadenia výroby s príslušnou technickou infraštruktúrou je určená samostatná funkcia poľnohospodárska výroba – kód funkcie 303.
Zároveň upozorňuje, že vo výkrese Zábery poľnohospodárskej pôdy pre nepoľnohospodárske účely a zábery lesných pozemkov sú BPEJ vymedzené hrubými hnedými čiarami, ktoré sú v legende vysvetlené ako „odvodňovacie kanály“. Odvodňovacie kanály vo výkrese na katastrálnom území Rača nie sú riešené. Žiada riešiť odvodňovacie kanály a obvody hydromeliorácií.
Zmenu strategického dokumentu žiada posudzovať v zmysle ustanovení zákona č. 24/2006 Z.z. o posudzovaní vplyvov na životné prostredie v znení neskorších predpisov najmä z pohľadu ochrany plôch existujúcej zelene.
Príslušný orgán rešpektoval stanovisko Mestskej časti Bratislava - Rača a požiadavke posudzovania zmeny strategického dokumentu v zmysle ustanovení zákona vyhovel. Uplatnené pripomienky budú predmetom ďalšieho konania podľa § 8 a nasledujúcich ustanovení zákona.
32. Ministerstvo vnútra Slovenskej republiky, sekcia hnuteľného a nehnuteľného majetku, list č. SHNM-00-2014/00123-048, doručený prostredníctvom elektronickej pošty dňa 22. 10. 2014 a poštovej prepravy  dňa 29. 10. 2014 – ako dotknutý orgán podľa zákona zastáva názor, že zmena strategického dokumentu je taká, že vyžaduje posudzovanie podľa zákona. Ministerstvo v rámci zisťovacieho konania si neuplatňuje ďalšie požiadavky a pripomienky.
 Príslušný orgán akceptoval stanovisko Ministerstva vnútra Slovenskej republiky a na základe komplexných výsledkov zisťovacieho konania podľa zákona rozhodol, že navrhovaná zmena strategického dokumentu bude posudzovaná podľa zákona.
33. Mestská časť Bratislava – Ružinov, list č. UP/CS23236/2014/5/UP1, doručený dňa 31. 10. 2014 – nepožaduje, aby zmena strategického dokumentu bola posudzovaná podľa zákona. Mestská časť požaduje, aby boli preskúmané námietky a pripomienky k návrhu Zmien a doplnkov 04 časť C. záväzná časť (resp. len tie, ktoré budú brané do úvahy), uvedené v liste č. p. UP/CS6623/2014/UP1 zo dňa 06. 06. 2014 (kópia listu bola súčasťou prílohy č. 1), alternatívne či ich prípadné akceptovanie zo strany Magistrátu hl. m. SR Bratislavy nebude predstavovať budúce posúdenia EIA a SEA. V liste č. UP/CS6623/2014/UP1 boli Námietky a pripomienky k návrhu ZaD 04 – časť C. záväzná časť, uvedené v bodoch:
1)	na str. 49 s doplneným znením textu regulácie, teda spôsob regulácie vo „vnútroblokových“ priestoroch uvedené v kap. 2.2.2 Regulácia využitia územia v stabilizovaných územiach, m. č. Bratislava – Ružinov súhlasí, avšak požaduje doplniť nasledovné: záväzná časť C. – ÚPD nedefinuje alebo bližšie nešpecifikuje „vnútroblok“, v danom prípade nie je zrejmé resp. v ÚPD nie je jednoznačne definované, čo „vnútroblok“  predstavuje, eventuálne akými prvkami je vymedzený, alebo ako je identifikovateľný. Pri existujúcom type rozvoľnenej zástavby panelových sídlisk z 50. až 70. rokov minulého storočia (Štrkovec, Trávniky, Ostredky a Pošeň), nemusí byť ako forma priestoru exaktne vnímateľný – t. j. problém otvorenosti a uzavretosti verejného resp. poloverejného priestoru, mestská časť Bratislava – Ružinov požaduje do záväznej časti C. doplniť definíciu resp. definovanie  pojmu „vnútroblok“,
     Mestská časť v rámci stabilizácie spevnených plôch resp. zachovania parkovísk požaduje:
-	zachovať parkovisko Hraničná ul.,
-	zachovať parkovisko na Jašíkovej ul., lokalita investičného zámeru Prima Park II.
2)	na str. 53, tab. č. 2 uvedené úpravy intenzity podľa regulačných kódov A až D sú m. č. Bratislava – Ružinov plne akceptovateľné,
3)	na str. 53 až 55, tab. č. 2a zmena regulácie indexu zastavaných plôch z maximálnej prípustnej na odporúčanú, nepredstavuje vhodný spôsob regulácie, pričom ostáva resp. závisí na subjektívnom posúdení stavebného objemu zástavby,
4)	na str. 93 – 94, tabuľka 1110 s pokračovaním na str. 94 požaduje doplniť v časti Spôsob funkčného využitia plôch – neprípustné, pre m. č. Bratislava – Ružinov za slová „ ... , park pri kaštieli v Prievoze,“ aj park medzi ulicami Táborská, Wattova, Pri zvonici, t. j. parcela č. 14686 v k. ú. Trnávka,
5)	na str. 116, veta – cit.: „Preferovať MHD, umožniť realizáciu trolejbusovej trate na každej mestskej komunikácii, kde je to prevádzkovo potrebné a priestorovo možné, aj nad rámec ÚPN“ m. č. Bratislava – Ružinov odporúča plne vypustiť časť vety„aj nad rámec ÚPN“ a upraviť znenie nasledovne: „realizáciu nových trolejbusových tratí umožniť na mestských komunikáciách tam, kde je to prevádzkovo a priestorovo možné, s ohľadom na návrh trolejbusových tratí systému MHD podľa výkresu č. 3. verejné dopravné vybavenie“,
6)	na str. 128, C.10 Zásady a regulatívy ochrany a využívania prírodných zdrojov, sú doplnené, cit.:
a)	 zachovať a zlepšovať stav vôd, chrániť kvalitu a výdatnosť vôd,
b)	 chrániť významné zdroje pitnej vody na území mesta: na Žitnom ostrove, Rusovce – Ostrovné lúčky – Mokraď, Sihoť, Pečniansky les, ako aj vodný tok Dunaja,
– uvedené a citované doplnenie m. č. plne akceptuje, avšak upozorňuje na fakt, že v regulačnej tabuľke č. 802 – plochy a zariadenia odpadového hospodárstva nastala výrazná zmena prevládajúceho spôsobu funkčného využitia s doplnením: prevádzkovanie zariadení na nakladanie s odpadmi, uvedené priamo súvisí s lokalitou bývalého areálu Flora vo Vlčom hrdle, t. j. severozápad Žitného ostrova západne od areálu Slovnaft a. s., kde dlhodobo eviduje zámer situovania bioenergetickej  stanice (firma TEKenergy),
7)	str. 137, kap. 15.5 Sociálna vybavenosť je uvedená veta, viď. cit.: „Konkrétna lokalizácia zariadení bude definovaná v podrobnejšej územnoplánovacej dokumentácii, napr. v územných plánoch zón.“ z uvedeného textu navrhuje vypustiť časť textu: „v podrobnejšej územnoplánovacej dokumentácii, napr.“, je viac ako zrejmé, že podrobnejšia územnoplánovacia dokumentácia je územnoplánovacia dokumentácia zóny (ÚPN – Z v zmysle § 12 zákona č. 50/1976 Zb. o územnom plánovaní a stavebnom poriadku),
8)	str. 139 v kap. 16.1.1 Zoznam stavieb vo verejnom záujme je zreteľný a zrejmý, pričom pre územie m. č. Bratislava – Ružinov prichádzajú do úvahy stavby D98, D115 a D56, pri ktorej je v opise uvedené za slovom Svätoplukova „aj nad rámec ÚPN“ – uvedené v zátvorkách navrhuje plne vypustiť, nakoľko už opísané je súčasťou textu záväznej časti ÚPN hl. mesta SR Bratislavy z r. 2007 v znení zmien a doplnkov,
9)	str. 142 v kap. 16.2.5 je navrhnutá zmena P5 preložka plynu pri Prístavnej ul., pričom uvedené nie je zrejmé zo zmien a doplnkov výkresu č. 4.4 Zásobovanie plynov, uvedené navrhuje vyznačiť v grafickej časti.
     K návrhu pre časť D. doplňujúce údaje – ZaD 04, ÚPN hl. mesta SR Bratislavy 
K uvedenej časti D. nemá pripomienky. Záber ornej pôdy a záhrad z PPF v katastrálnych územiach Nivy a Ružinov (ZP/RU/3, ZP/RU/89) pre výstavbu verejnoprospešných ciest FT C1 + C s MHD, uvedené na str. 5 časti D navrhovaných zmien a doplnkov v Tab. č. 2, predstavuje účelný, resp. nutný rozsah. K zmenám rozsahu pre záber LPF na území m. č. Bratislava – Ružinov výrazne nedochádza, t. j. akceptovateľné ako bez zmien.
K návrhu pre časť E. – ZaD 04, ÚPN hl. mesta SR Bratislavy
Uvedené zákonné predpisy a nariadenia doplniť o zákon č. 261/2002 Z. z. o prevencii závažných priemyselných havárií a o zmene a doplnení niektorých zákonov (viď. § 10 uvedeného zákona), uviesť vyhlášku MŽP SR č. 490/2002 Z. z. o bezpečnostnej správe a o havarijnom pláne (aktualizovaná vyhláškou MŽP SR č. 452/2005 Z. z.), ako aj zákon č. 39/2013 Z. z., súvisiaci s integrovaným povoľovaním a možným situovaním jednotlivých prevádzok v areáli Slovnaft a. s. 
    Stanovisko Komisie ÚP, ŽP a dopravy pri MZ m. č. Bratislava – Ružinov;
Dňa 28.05.2014 sa uskutočnilo stretnutie Komisie ÚP, ŽP a dopravy pri MZ m. č. Bratislava – Ružinov, na ktorej bol prerokovaný bod č. 9: „Pripomienkovanie ZaD 04 ÚPN hl. m. SR Bratislavy, t. j. Zmeny a doplnky 04 (oznámené listom zo dňa 25. 04. 2014 – doručený m. č. 30. 05. 2014).“ Komisia územného plánovania, životného prostredia a dopravy sa oboznámila s materiálom ZaD 04 len čiastočne, pričom zásadne nesúhlasí s možným deregulovaním indexu zastavanej plochy – t. j. s návrhom odporúčaného IZP pre regulačné kódy E až M, ako aj s výraznými zmenami v prípustnosti funkcie bývania vo funkčných plochách s kódom 201, 501, 502 a iné. Komisia žiada opakovane zaradiť do návrhu ZaD 04 pôvodne navrhnuté podnety mestskej časti, ktoré boli súčasťou návrhu podnetov pre ZaD 03 v roku 2013 (zmeny jednotlivých funkčných plôch v prospech území s kódom 1110 – parky, sadovnícke a lesoparkové úpravy). 
     Mestská časť Bratislava – Ružinov opakovane žiada, zaradiť v minulosti vyradené podnety;
-	v zmysle listov č. j. UP/CS14916/2012/1/UP1 zo dňa 01. 10. 2014 a č. j. UP/CS8842/2013/5/UP1 zo dňa 26. 03. 2013
•	Návrh na zmenu funkčného využitia územia v MČ Bratislava – Ružinov, lokalita Pošeň, medzi ul. Ivana Horvátha, Exnárova, Čmelíkova, Šándorová v k. ú. Ružinov, zmena na funkčnú plochu 1110 (viď. príloha, kópia petície občanov – 666 podpísaných občanov),
•	Návrh na zmenu funkčného využitia územia v MČ Bratislava – Ružinov, lokalita Pošeň, medzi ul. I. Horvátha, Exnárova, Chlumeckého, Šándorová v k. ú. Ružinov, zmena na funkčnú plochu 1110 (list č. j. UP/CS8842/2013/8/UP1 zo dňa 19. 04. 2013),
•	Návrh na zmenu funkčného využitia územia v MČ Bratislava – Ružinov, lokalita Ostredky, medzi ul. Maximiliána Hella a Sputnikovou v k. ú. Ružinov, zmena na funkčnú plochu 1110,
•	Návrh na zmenu funkčného využitia územia v MČ Bratislava – Ružinov, lokalita Svätoplukova ul., medzi ul. Svätoplukova a Kvačalova v k. ú. Nivy, zmena na funkčnú plochu 1110,
•	Návrhy na zmeny trasovania hlavných cyklistických trás podľa č. j. UP/CS14916/2012/1/UP1 zo dňa 01. 10. 2014.
•	Pripomienky z hľadiska dopravy, statickej dopravy a dopravného plánovania;

Referát RR k zmenám a doplnkom 04 ÚPN hl. mesta SR Bratislavy – nemá pripomienky.

Pripomienky z hľadiska životného prostredia a ochrany prírody;
Mestská časť Bratislava – Ružinov naďalej požaduje zmenu v časti regulácia – 2.2 Regulačný výkres, spôsob funkčného využitia územia 101 na regulačný kód 1110 – parky, sadovnícke a lesoparkové úpravy (lokalita Pošeň) územie vymedzené ulicami Ivana Horvátha, Šándorova, Čmelíkova, Exnárova (parcely č. 1240/19, 1240/18, 1240/245 v k. ú. Ružinov).
Odôvodnenie: Na uvedenom území sa nachádza trávnatá plocha s vysadenými stromami a detské ihrisko. Je využívaná na krátkodobú rekreáciu nielen obyvateľov okolitých bytových domov, ale aj ľudí zo širšieho okolia, študentov okolitých stredných škôl – Gymnázia Ivana Horvátha a Súkromnej SOŠ na Exnárovej 20. Na Pošni sa nenachádza žiadny verejný park. Uvedená plocha spolu s pešou zónou na ulici Ivana Horvátha a parčíkom pri Gymnáziu Ivana Horvátha vytvára súvislý celok s významnou rekreačnou funkciou. Obyvatelia bytových domov na Exnárovej, Čmelíkovej a Šándorovej ulici požiadali v petícii o založenie parku v tejto lokalite. 
Predložený a posúdený návrh ZaD 04 – Územného plánu hl. mesta SR Bratislavy z r. 2007 v znení zmien a doplnkov reprezentuje rozsiahle zmeny textu a regulácie v aktuálne platnej záväznej časti C. – ÚPN HMB, pričom dochádza k výrazným zmenám v regulačných tabuľkách 102, 201, 202, 501, 502 atď., čo do budúcna umožní hlavne zmeny rozvoja sídelných štruktúr v prospech funkcie bývania a stabilizáciu plôch zelene rôzneho druhu či foriem, mnohých funkčných plôch vo vnútornom meste.
Rozšírenie prípustnosti funkcie bývanie vo funkčných plochách 201, 202, 501 a 502 možno z celomestského hľadiska vnímať ako pozitívny krok smerujúci k polyfunkčnému využitiu pôvodných plôch s občianskou vybavenosťou (obchod, služby, administratíva atď.). Na území mestskej časti Bratislava – Ružinov však v istých lokalitách predstavuje riziko s nevhodným koncentrovaním funkcie bývania resp. trvalého pobytu osôb, t. j. funkčné plochy s reguláciou podľa kódu F201 a D201 situované severne od areálu Slovnaft a. s. a tiež rozsiahle funkčné plochy G201 a H502 západne od Letiska M. R. Štefánika (pri BTS lokalita investičného zámeru Pharos Bratislava). V uvedených prípadoch, by v súvislosti s navrhnutou zmenou, ktorá nebola návrhom mestskej časti, bola vhodná zmena uvedených funkčných plôch na plochy bez prístupnosti bývania.
Mestská časť Bratislava – Ružinov žiada odborne spôsobilú osobu, ktorá garantuje prípravu ZaD 04 – ÚPN HMB, aby zabezpečila po vyhodnotení prerokovania zapracovanie akceptovaných námietok a pripomienok mestskej časti do čistopisu Zmien a doplnkov 04. Mestská časť Bratislava – Ružinov žiada odborne spôsobilú osobu pre obstarávanie ÚPP a ÚPD, v procese obstarávania plne rešpektovať postupy v zmysle ustanovení stavebného zákona a vyhlášky MŽP SR č. 55/2001 o územnoplánovacích podkladoch a územnoplánovacej dokumentácii, ako aj s činnosťou súvisiace právne predpisy, nariadenia a Štatút hlavného mesta SR Bratislavy.
Príslušný orgán stanovisko Mestskej časti Bratislava – Ružinov akceptoval a námietky a pripomienky budú predmetom ďalšieho konania podľa § 8 a nasledujúcich ustanovení zákona. 
34. Hlavné mesto Slovenskej republiky Bratislava, list č. MAGS OUGG-57535/14-332414-1 OUGG-765/14, SEA č. 40, doručený dňa 03. 11. 2014 – vo svojom stanovisku uviedlo, že oznam so základnými údajmi o strategickom dokumente bol podľa § 6 ods.3 zverejnený na vývesnej tabuli magistrátu v dňoch od 29. 9. 2014 do 15. 10. 2014 na www.bratislava.sk, v tlači a bol k nahliadnutiu v informačnom centre magistrátu SLUŽBY OBČANOM – Front Office. Verejnosť mohla svoje písomné stanovisko doručiť OÚ Bratislava do 16. 10. 2014.
34.1/ Z hľadiska územného plánovania: 
Posúdenie vo vzťahu k ÚPN hl.m. SR Bratislavy, rok 2007, v znení  zmien a doplnkov 01, 02, 03 (ďalej len ÚPN):
Hlavným cieľom dokumentu, pre ktorý sa spracúva oznámenie - „Územný plán hlavného mesta SR Bratislavy rok 2007 v znení schválených zmien a doplnkov 01, 02 a 03 - Zmeny a doplnky 04 - návrh“ (ďalej len „ZaD 04“) podľa predloženého oznámenia je reflektovanie aktuálneho vývoja hlavného mesta a jeho potrieb od schválenia územného plánu ako aj výsledkov vyhodnotenia predchádzajúcich období jeho aplikácie ako podkladu pre riadenie územného rozvoja mesta.
Stanovisko: 
•	K predloženému oznámeniu o zmene strategického dokumentu nemá pripomienky.
Z hľadiska dopravného inžinierstva:
A - konštatuje:
•	Obsahom schválených ZaD 04 bude textová a grafická časť. V ZaD 04 dochádza v zásade 
k čiastkovej reprofilácii území, resp. ich častí v súlade s požiadavkami mestských častí a jednotlivých subjektov, v záujme optimálneho využitia a zhodnotenia jednotlivých lokalít. Ďalšie ZaD sa týkajú čiastkových úprav Záväznej časti ÚPN (úpravy niektorých pojmov a definícií, redukcie regulatívov neadekvátnych mierke spracovania a pod.) s cieľom sprehľadniť textovú časť, a tým zjednodušiť prácu pri používaní ÚPN, ktorý má slúžiť ako účinný a efektívny územnoplánovací nástroj pre rozhodovanie samosprávy a štátnej správy. V záväznej časti boli doplnené nové kapitoly 1.3. „Zásady pamiatkovej ochrany pre vybraté sektory pamiatkovej rezervácie“ a kapitola 1.4. „Požiadavky na tvorbu verejných priestorov“ významné z hľadiska stratégie udržateľného rozvoja mesta.
•	Vzhľadom na povahu strategického dokumentu sa neuvažuje s variantnými riešeniami.
•	Z hľadiska záujmov dopravného inžinierstva k predloženému Oznámeniu o zmene strategického dokumentu  “Územný plán hlavného mesta SR Bratislavy rok 2007 v znení zmien a doplnkov – Zmeny a doplnky 04“, vypracovanému podľa zákona NR SR č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov nemá pripomienky.
Z hľadiska systémov technickej infraštruktúry – bez zásadných pripomienok.
34.2/ Z hľadiska vybraných zložiek životného prostredia a špecifických faktorov:
Ochrana prírody a krajiny, ÚSES:
•	V rámci predkladaných zmien a doplnkov dochádza ku kontaktu s viacerými chránenými územiami v zmysle zákona č. 543/2002 Z.z. o ochrane prírody a krajiny (PP Rösslerov lom, PR Fialková dolina, CHKO Malé Karpaty, CHKO Dunajské luhy), ako aj s územiami NATURA 2000 (ÚEV Devínska Kobyla a Ostrovné lúčky, CHVÚ Dunajské luhy), Ramsarskou lokalitou Dunajské luhy a prvkami RÚSES.
•	Podľa § 3 ods.(3) zákona č.543/2002 Z.z. o ochrane prírody a krajiny „Vytváranie a udržiavanie územného systému ekologickej stability je verejným záujmom. Podnikatelia a právnické osoby, ktorí zamýšľajú vykonávať činnosť, ktorou môžu ohroziť alebo narušiť územný systém ekologickej stability, sú povinní zároveň navrhnúť opatrenia, ktoré prispejú k jeho vytváraniu a udržiavaniu. (4) Podnikatelia a právnické osoby, ktorí svojou činnosťou zasahujú do ekosystémov, ich zložiek alebo prvkov, sú povinní na vlastné náklady vykonávať opatrenia smerujúce k predchádzaniu a obmedzovaniu ich poškodzovania a ničenia. (5) Podnikatelia a právnické osoby sú povinní opatrenia podľa odsekov 3 a 4 zahrnúť už do návrhov projektov, programov, plánov a ostatnej dokumentácie vypracúvanej podľa osobitných predpisov.“
•	Podľa § 28 ods.2 cit. zákona „Činnosť, ktorá môže mať vplyv buď samostatne, alebo v kombinácii s inou činnosťou na územie patriace do súvislej európskej sústavy chránených území alebo na územie európskeho významu (§ 27), pričom nie je nevyhnutná na zabezpečenie starostlivosti o také územie podľa dokumentácie ochrany prírody a krajiny, sa považuje za zásah do územia, ktorý môže spôsobiť podstatné zmeny v biologickej rozmanitosti, štruktúre a vo funkcii ekosystémov. Taká činnosť je predmetom posudzovania jej vplyvu na životné prostredie podľa osobitného predpisu (zákon č. 24/2006). Orgán štátnej správy vydá rozhodnutie o povolení takej činnosti, iba ak taká činnosť na základe výsledku posudzovania podľa osobitného predpisu64) nebude mať negatívny vplyv na priaznivý stav takého územia z hľadiska jeho ochrany.“
SEA:
•	Konštatuje, že predložené oznámenie o strategickom dokumente „Územný plán hlavného mesta SR Bratislavy rok 2007 v znení schválených zmien a doplnkov 01, 02 a 03 – Zmeny a doplnky 04“ je po obsahovej stránke spracované v súlade s ustanoveniami zákona č. 24/2006 Z.z. o posudzovaní vplyvov na životné prostredie v platnom znení.
•	Predložené oznámenie hodnotí aj jednotlivé zmeny platného ÚPN mesta Bratislavy, pričom v tabuľkovom prehľade a v štruktúre vyžadovanej prílohou č.2 zákona č. 24/2006 Z.z. v znení neskorších predpisov, kladie dôrazom na:
-	požiadavky na vstupy,
-	údaje o výstupoch,
-	údaje o priamych a nepriamych vplyvoch na životné prostredie,
-	vplyvy na zdravotný stav obyvateľstva,
-	vplyvy na chránené územia (napr. NATURA 2000, chránené krajinné oblasti, národné parky, chránené vodohospodárske oblasti a pod.) vrátane návrhov opatrení,
-	iné vplyvy.
Okrem toho táto časť oznámenia obsahuje tiež možné riziká súvisiace s uplatňovaním strategického dokumentu, ako aj kumulatívne a synergické efekty (podkap. B), vplyvy na ŽP presahujúce štátne hranice (podkap. C), ako aj ďalšie údaje a informácie o strategickom dokumente do rozsahu správy o hodnotení (podkap. D).
•	S ohľadom na charakter posudzovaných zmien a doplnkov obsiahnutých v predloženom  oznámení o strategickom dokumente „Územný plán hlavného mesta SR Bratislavy rok 2007 v znení schválených zmien a doplnkov 01, 02 a 03 – Zmeny a doplnky 04“ odporúča proces strategického environmentálneho posudzovania ukončiť v etape zisťovacieho konania.
Stanovisko Hlavného mesta SR Bratislavy bude zohľadnené v ďalšom konaní podľa § 8 a nasledujúcich ustanovení zákona. 
35. Mestská časť Bratislava – Karlova Ves, list č. KV/UPI/196/13708/DK, doručený dňa         05. 11. 2014 – po preštudovaní uvedenej problematiky a po jej prerokovaní v Komisii výstavby a územného plánu dňa 08. 10. 2014, nemá k oznámeniu o zmene strategického dokumentu pripomienky. 
36. Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia, list č. OU-BA-OSZP3-2014/076548/MIA, doručený dňa 17. 12. 2014 – vo svojom stanovisku orgánu ochrany prírody a krajiny okresu konštatuje, že podľa základných údajov o ZaD 04 ich cieľom je reflexia aktuálneho vývoja hlavného mesta a jeho potrieb od schválenia územného plánu, zohľadnenie požiadaviek občanov a ďalších subjektov vstupujúcich do života mesta, ako aj kladne prerokovaných podrobnejších územnoplánovacích podkladov. Okrem zmien v textovej záväznej časti ÚPN, z ktorých za najzásadnejšie možno považovať doplnenie regulatívov funkčného a priestorového využitia pamiatkovej zóny a verejných priestorov, ale aj zmeny umožňujúce zvýšenie intenzity využitia niektorých funkčných plôch, predložené oznámenie o  zmene strategického dokumentu obsahuje celkom 76 návrhov zmien v regulačnom výkrese a komplexnom výkrese, týkajúcich sa  funkčného využitia alebo regulačných kódov lokalít vo všetkých mestských častiach Bratislavy. 
          S ohľadom na dotknuté záujmy ochrany prírody a krajiny hodnotí navrhované zmeny takto: 
A/ Kolízia navrhovaných zmien s ochranou území národnej siete, európskej sústavy (NATURA 2000) alebo s prvkami ÚSES
Významné negatívne vplyvy z uvedených dôvodov možno s vysokou pravdepodobnosťou predpokladať, resp. bez predchádzajúceho posúdenia ich nemožno jednoznačne vylúčiť,  v prípade 12 návrhov:
RV/RU/100 Zlaté Piesky – zmena zo stabilizovaného územia športu, telovýchovy a voľného času (kód 401) na funkciu malopodlažná zástavba obytného územia /kód 102), rozvojové územie, regulačný kód E  - zmenený spôsob a intenzita využitia negatívne ovplyvnia stav navrhovaného regionálneho biocentra 25. Zlaté Piesky i genofondových lokalít fauny 82. Zlaté Piesky – západná zátoka a 83. Zlaté Piesky – ostrov;
RV/NM/8 Frankovka, Rizling, Müller – zmena z funkcie vinice (kód 1202), stabilizované územie a z funkcie záhrady, záhradkárske a chatové osady (kód 1203), stabilizované územie na funkciu malopodlažná zástavba obytného územia (kód 102), rozvojové územie, regulačný kód A – záber 28,26 ha viníc v dotyku s lesným porastom CHKO Malé Karpaty, zásah do OP prírodnej pamiatky Rösslerov lom, zástavba môže ovplyvniť funkčnosť nadregionálneho biokoridoru VI. Juhovýchodné svahy Malých Karpát i charakteristický vzhľad krajiny (vinohrady medzi urbanizovaným územím Bratislavy a lesnými porastmi Malých Karpát); zmena je akceptovateľná len v súlade so zásadami regulácie využitia územia v textovej záväznej časti ÚP hl. m. SR Bratislavy a za podmienok stanovených na základe výsledkov prerokovania UŠ zóny Vinohrady stanoviskom OÚ Bratislava, orgánu štátnej správy ochrany prírody a krajiny kraja, listom zo dňa 14. 08. 2014; 
RV/NM/86 Vtáčnik – zmena z funkcie šport, telovýchova a voľný čas (kód 401) na kód 1203 (záhrady, záhradkárske a chatové osady), podľa autorov navrhovaná s ohľadom na rešpektovanie súčasného stavu v území – ide však o plochu medzi lesnými pozemkami, na ktorých boli podľa RÚSES mesta Bratislavy (SAŽP, 1994) identifikované genofondové lokality fauny (106z) a flóry (52f) druhov viazaných na xerotermné biotopy juhovýchodných svahov Malých Karpát, ich okrajom prechádza regionálny biokoridor IX. Koliba – Slavín – Sitina a v roku 2013 bolo vykonané čiastočné odlesnenie pravdepodobne v rozpore so zákonom o lesoch; v tejto lokalite rozšírenie záhradkárskej osady spojené s intenzívnejším využívaním územia nie je z hľadiska záujmov ochrany prírody a ekostability vhodné;   
RV/RA/9 Fixle – zmena z funkcie vinice (kód 1202), stabilizované územie na funkciu 102, rozvojové územie, regulačný kód B, spojená so záberom 1,36 ha poľnohospodárskej pôdy, záujmy ochrany prírody rovnaké ako v prípade zmeny NM/8 okrem ochrany prírodnej pamiatky Rösslerov lom, ktorá sa nachádza v katastrálnom území Vinohrady (v oznámení o strategickom dokumente sa v súvislosti so zmenou RA/9 teda uvádza neopodstatnene, viď str. 35, str. 74)  
RV/DU/1 Veľká lúka – zmena z funkcie záhrady, záhradkárske osady a chatové osady (kód 1203), stabilizované územie, a z funkcie orná pôda (kód 1205) stabilizované územie na funkcie malopodlažná zástavba obytného územia (kód 102), rozvojové územie, regulačný kód A, vodné hospodárstvo (kód 601), rozvojové územie a ostatná ochranná a izolačná zeleň (kód 1130), rozvojové územie – negatívny vplyv záberu 21,60 ha poľnohospodárskej pôdy na intenzívnu zástavbu v území provincionálneho biokoridoru IV. Malé Karpaty – Devínska Kobyla a v bezprostrednom dotyku s CHKO Malé Karpaty, ÚEV Devínska Kobyla a provincionálnym biocentrom 5. Devínska Kobyla, predstavuje aj ďalšie narušenie časti biokoridoru regionálneho významu II. Stará mláka s prítokmi a genofondovej lokality fauny 32. Veľkolúčsky potok, návrh je v rozpore so zásadami a regulatívmi priestorového a funkčného využívania územia (deklarovaná ochrana poľnohospodárskej pôdy, chránených území prírody a prvkov ÚSES);
RV/DU/1a Veľká lúka – Technické sklo – zmena z rôznych funkcií vrátane stabilizovaného územia krajinnej zelene, parkov a ornej pôdy (záber 1,38 ha obsiahnutý už v platnom ÚP) na  rozvojové územie pre zmiešané územie obchodu a výrobných a nevýrobných služieb,  občiansku vybavenosť celomestského a nadmestského významu a ostatnú ochrannú a izolačnú zeleň by priniesla intenzifikáciu využitia a dopravného zaťaženia lokality spojenú so zvýšením antropického tlaku na kontaktné chránené územia;
RV/DU/4 Lamenica – zmena z funkcie rekreácia v prírodnom prostredí (kód 1003) a les (kód 1001), stabilizované územie na funkciu malopodlažná zástavba obytného územia, kód 102, rozvojové územie, regulačný kód A -  nová zástavba situovaná mimo kompaktného zastavaného územia obce, vyžadujúca vybudovanie technickej infraštruktúry i  dopravného napojenia, môže mať významný  vplyv na stav ÚEV Devínska Kobyla, CHKO Malé Karpaty a nadregionálneho biocentra Devínska Kobyla a akceptovateľná je len v súlade so zásadami regulácie využitia územia v textovej záväznej časti ÚP hl. m. SR Bratislavy a za podmienok stanovených na základe výsledkov prerokovania UŠ zóny Lamenica v stanovisku OÚ Bratislava, orgánu štátnej správy ochrany prírody a krajiny kraja, listom zo dňa 16. 09. 2014;
RV/DE/29 záhrady pod Fialkovou dolinou – zmena z funkcie krajinná zeleň (kód 1002) rozvojové územie, na funkciu záhrady, záhradkárske a chatové osady, kód 1203, stabilizované územie, podľa spracovateľov oznámenia je potvrdením skutkového stavu a navrhujú stavebné intervencie v území len so súhlasom ŠOP SR – taká požiadavka nemá oporu v zákone č. 543/2002 Z. z., ide o územie ochranného pásma PR Fialková dolina s 3. stupňom ochrany, kde sa k umiestneniu stavby nevyžaduje ani súhlas orgánu štátnej správy ochrany prírody a krajiny kraja (až v 4. stupni ochrany), na druhej strane nie je žiaduce legalizovať spôsob využitia so zrejmými devastačnými vplyvmi na územie PR;
RV/ZB/5 Františkov majer – zmena z funkcie šport, telovýchova a voľný čas (kód 401), rozvojové územie, regulačný kód X, na funkciu malopodlažná zástavba obytného územia (kód 102), rozvojové územie, regulačný kód D – negatívny vplyv záberu 0,07 ha poľnohospodárskej pôdy a intenzifikácie využívania územia v priamom dotyku s masívom Malých Karpát a regionálnym biocentrom Hrubá pleš, zásah do regionálneho biokoridoru II. Stará Mláka s prítokmi prispeje k ďalšiemu zníženiu funkčnosti prvkov ÚSES a zvýšeniu antropického tlaku na chránené územie;  
RV/CU/9 Čunovo CO sklad – zmena z funkcie les na funkciu malopodlažná zástavba obytného územia, občiansku vybavenosť celomestského a nadmestského významu, podľa autorov akceptácia skutkového stavu v území, bez nároku na záber lesných pozemkov, areál bývalého skladu sa však nachádza v kontakte s ÚEV Ostrovné lúčky a CHVÚ Dunajské luhy a na ploche navrhovanej na zmenu využitia eviduje ŠOP SR  biotop európskeho významu 91FO Dubovo-brestovo-jaseňový nížinný lužný les, ktorý je súčasťou lesného celku a predmetu ochrany ÚEV, preto je vysoký predpoklad negatívnych vplyvov navrhovanej zmeny na chránené časti prírody;
RV/CU/11 za škôlkou – zmena z funkcie les (záber pôdy neuvedený) na funkcie malopodlažná zástavba obytného územia, občiansku vybavenosť celomestského a nadmestského významu – rozpor s ochranou ÚEV Ostrovné lúčky, CHVÚ Dunajské luhy, CHKO Dunajské luhy;
RV/CU/17 Na hrádzi – za záhradami – zmena z funkcie les (záber 0,22 ha), stabilizované územie, na funkciu záhrady, záhradkárske a chatové osady – v rozpore so záujmami ochrany území národnej siete i európskej sústavy (plocha je súčasťou CHKO Dunajské luhy), navrhovaná funkcia je z hľadiska vplyvov na prírodu a krajinu negatívnejšia ako obytné územie, infraštruktúra chýba, intenzita využitia je rovnaká; 
B/ Úbytok plôch zelene v zastavanom území
RV/SM/5 Nárožie Poštová – Obchodná – zmenšenie nezastavaného priestoru, teda potenciálnych plôch zelene 
RV/PB/7 Vodný zdroj PB a územie priľahlé – v dôsledku zmeny z funkcie krajinná zeleň (kód 1002), stabilizované územie, na funkciu občianska vybavenosť celomestského a nadmestského významu (kód 201), rozvojové územie, regulačný kód „C“, by došlo k úbytku plôch zelene, a to v rámci biocentra regionálneho významu 43. Vodný zdroj Podunajské Biskupice, situovaného medzi nadregionálnym biokoridorom XV. Malý Dunaj a navrhovaným regionálnym biokoridorom XXIV. Kopáč – Rovinka;
RV/VA/7 Rybničná – zmena z funkcie krajinná zeleň (kód 1002), stabilizované územie, na zmiešané územia obchodu a služieb výrobných a nevýrobných, kód 502, rozvojové územie, regulačný kód F, spojená s potenciálnym záberom poľnohospodárskej pôdy, úbytkom plôch zelene a zvýšením zastavanosti - v intraviláne a mimo prvkov významných pre ÚSES je akceptovateľná;
RV/PE/14 Údernícka – zmena z funkcií obč. vybavenosť, šport, priemyselná výroba, zmiešané územie bývania a obč. vybavenosti, parky, sadovnícke a lesoparkové úpravy na občiansku vybavenosť celomestského a nadmestského významu (kód 201), rozvojové územie, regulačný kód G – záber 0,86 ha poľnohospodárskej pôdy, úbytok zelene a zvýšenie zastavanosti  územia;
RV/JA/3 Morušová – zmena z funkcie parky,...(kód 1110), stabilizované územie na funkciu malopodlažná zástavba obytného územia (kód 102), stabilizované územie; úbytok plôch zelene;
RV/JA/4 Pílová – záhrady – zmena z funkcie parky,... (kód 1110), stabilizované územie, na funkciu malopodlažná zástavba obytného územia (kód 102), stabilizované územie; úbytok plôch zelene;
C/ Záber poľnohospodárskych a lesných pozemkov
Niektoré ďalšie zmeny uvažujú so záberom poľnohospodárskych a lesných pozemkov, celkovo ZaD 04 navrhujú nový záber 59,23 ha poľnohospodárskej pôdy v katastroch Vrakune, Vinohradov, Rače, Dúbravky a Čunova a  nový záber 3992 m2 lesných pozemkov v katastroch Vinohrady, Dúbravka a Čunovo:
RV/CU/1 Zichyho tably – zmena z funkcie orná pôda (nový záber 4,28 ha) na malopodlažnú zástavbu obytného územia (kód 102), stabilizované územie, regulačné kódy B a D , rozšírenie obytného územia s nárokom na rozšírenie dopravnej a technickej infraštruktúry;
NM 66 vinohradnícka výroba – zmena z funkcie poľnohospodárska pôda, vinice (kód 1202), stabilizované územie, a malopodlažná zástavba obytného územia (kód 102), stabilizované územie, na funkciu poľnohospodárska výroba, kód 303, rozvojové územie – záber poľnohospodárskej pôdy 0,18 ha, ale stabilizácia poľnohospodárstva na pôde miesto obytných funkcií je z hľadiska záujmov ochrany prírody skôr pozitívna zmena;
VA/8 Staré letisko – zmena z funkcie šport... (kód 401), stabilizované územie, a z funkcie občianska vybavenosť celomestského a nadmestského významu (kód 201), rozvojové územie, na rozvojové územia s funkciami malopodlažná zástavba, regulačný kód D, občianska vybavenosť lokálneho i celomestského významu (kódy 202, 201), šport (kód 401), zmiešané územia bývania a obč. vybavenosti (kód 501), parky, sadovnícke a lesoparkové úpravy (kód 1110) i ostatná ochranná a izolačná zeleň (kód 1130) – spojená so záberom pôdy, ale vhodnou štruktúrou funkcií vrátane určených plôch zelene predstavuje transformáciu extenzívne využívaného územia,  a tak v intraviláne mestskej časti a mimo prvkov ÚSES je akceptovateľná; 
RV / VR 22, 23  Ráztočná – východ – zmena z funkcie zmiešané územia bývania a občianskej vybavenosti (kód 501) a ornej pôdy (kód 1205) na funkciu 102, stabilizované územie, a funkciu 401, rozvojové územie, nový záber 3,73 ha poľnohospodárskej pôdy;  
PB/31 Padlých hrdinov – Devätinová 0,07 ha; 
PB/33 Staromlynská – Pri trati 0,02 ha;  
RA/32 Rendez – zmena z funkcie viacpodlažná zástavba (kód 101), rozvojové územie, regulačný kód F, občianska vybavenosť lokálneho významu (kód 202), rozvojové územie, regulačný kód E, občianska vybavenosť celomestského a nadmestského významu (kód 201), rozvojové územie, regulačný kód G, na funkciu malopodlažná zástavba obytného územia (kód 102), rozvojové územie, regulačný kód B, spojená so záberom 5,59 ha poľnohospodárskej pôdy (už v platnom ÚP obsiahnuté) ;
VA/12 Šprinclov majer – 11,53 ha (obsiahnuté v platnom ÚP);
RV/DU/17 hranica lesa Pri hornom vodojeme – zmena hranice lesa formálneho charakteru, záber 0,11 ha sa týka lesných pozemkov obklopených výstavbou rodinných domov a záhrad, ktoré funkciu lesa už v súčasnosti neplnia, z hľadiska záujmov ochrany prírody je akceptovateľná; 
D/ Zvýšenie intenzity využívania územia
RV/PB 23 Učiteľská medzi školami – zmena z funkcie občianskej vybavenosti celomestského a nadmestského významu (kód 201), stabilizované územie na funkciu 102, rozvojové územie, záber 0,5 ha poľnohospodárskej pôdy a zvýšenie intenzity využitia vnútorného priestoru zastavaného územia mestskej časti, akceptovateľná zmena;
PE/12 Janíkov dvor - zmena z funkcie šport a telovýchova na rozvojové územie s funkciami viacpodlažná i malopodlažná zástavba obytného územia a občiansku vybavenosť celomestského a nadmestského významu je funkčne neproporčná a pri výraznom náraste počtu obyvateľov v lokalite bude zvyšovať deficit plôch na voľnočasové aktivity a tlak na chránené územia v okrese Bratislava V;
a  ďalšie zmeny z občianskej vybavenosti na funkcie obytného územia, či zmeny regulačného kódu s dôsledkom zvýšenia intenzity využívania územia - PB 2, 31, 33, 40, VR 17, ZB 4; 
E/ Zníženie intenzity využívania územia (predpokladané pozitívne vplyvy)
NM/69 Vlárska;
RV/ZB/12 Podkerepušky; 
RV/JA/1 Ovocná;
F/ Zmeny s predpokladaným negatívnym i pozitívnym vplyvom
VR/30 Vrakunský lesík – zmena z funkcie vodné hospodárstvo (kód 601), stabilizované územie na funkciu rekreácia v prírodnom prostredí (kód 1003), stabilizované územie;
NM/10 TR Kramáre  - okrem územia rezervy zariadení technickej infraštruktúry (kód 603), rozvojové územie a ostatnej, ochrannej a izolačnej zelene (kód 1130), stabilizované územie, sa navrhuje využitie plôch s kódom 603 a ostatného lesného pôdneho fondu (kód 1001, záber 0,07 ha) aj na malopodlažnú zástavbu obytného územia (kód 102); 
RA/35  Knižkova dolina – zmena z funkcie les (kód 1001) na občiansku vybavenosť celomestského a nadmestského významu (kód 201) v areáli existujúceho amfiteátra; zmena zohľadňuje reálny stav a vytvorenie funkčnej plochy pre sústredenie voľnočasových aktivít mimo ostatné lesné pozemky v CHKO Malé Karpaty;    
RV/CU/10 areál PD Čunovo – zmena zo zmiešaného územia obchodu a služieb výrobných i nevýrobných na malopodlažnú zástavbu, občiansku vybavenosť lokálneho významu, zmiešané územia obchodu a služieb a parky, sadovnícke a lesoparkové úpravy – v rámci funkčnej reprofilácie časť plochy bude určená pre zeleň, ale výsledkom návrhu by bolo zvýšenie intenzity využívania územia v kontakte s chránenými územiami národnej siete i NATURA 2000;
G/ Z hľadiska záujmov ochrany prírody návrhy zmeny ÚPN bez relevantných vplyvov (celkom 29 návrhov):
SM/20 Chatam Sofer; RU/23 Štedrá ulica; RU/63 škola Ostredková; RU/64 škola Nevädzová; RU/66 škola Ružová dolina, RU/67 škola Vrútocká; RU/88 komunikácia Pribinova – Súkenícka; RU/89 komunikácia Vlčie hrdlo; RU/97 cyklotrasy Ružinov; PB/1 Hydrostav – Helios; PB/6, Vodný zdroj PB; PB/57 Odeská ul., PB/58 úsek Vetvárskej ul. medzi Trojičným nám. a Odeskou ul.; VR/25 Hnilecká; VR/26 Bebravská (skvalitnenie obytného prostredia); VR/28 Kazanská (skvalitnenie obytného prostredia); VR/41 letisko IV. Kvadrant; NM/4 Račianska (bývalé mlyny a pekárne); NM/23 Towercom; NM/73 Legionárska; RA/16 Pastierska, Pri Šajbách – priemysel; VA/8  Staré letisko; RV/DNV/12 Kostolné – zväčšenie plochy stabilizovaného územia s funkčným využitím občianska vybavenosť lokálneho významu (kód 202), zosúladenie výkresu 2.2 podľa 2.1 ÚPN; PE/73 VŠEM – zmena z občianskej vybavenosti lokálneho významu na občiansku vybavenosť celomestského a nadmestského významu; JA/11 pri škole – zmena z funkcie občianska vybavenosť na malopodlažnú zástavbu obytného územia; CU/5 Dlhá ulica – Záhrady – zmena v regulácii obytného územia;
H/ Pozitívne zmeny – vytvorenie alebo stabilizovanie plôch zelene v zastavanom území  
ZaD4 navrhujú nové plochy alebo stabilizáciu existujúcich plôch parkov, sadovníckych a lesoparkových úprav (kód 1110) v lokalitách: 
RU/3 Mlynské Nivy západ (aj keď zároveň sa uvažuje so záberom 0,50 ha poľnohospodárskej pôdy),  RU/53 jazero Rohlík; RU/57 parčík Záhradnícka – Jégeho; RU/58 Delfín;  RU/65 Pošeň – ul. Bachova, Štefunkova, A. Mráza;  PB/36 Estónska, Lotyšská ulica; RA/37 záhrada pri obecnom dome; 
a stabilizáciu funkcie ochrannej a izolačnej zelene (kód 1130) v lokalitách:
VR/27 Kazanská; v RU/78 Trnavská cesta.
           Zmeny navrhované vo výkresoch  riešenia dopravnej a technickej infraštruktúry súvisia so zmenami v komplexnom výkrese i regulačnom výkrese a ich vplyv na záujmy ochrany prírody je v zásade identický. 36 návrhov z výkresov KR a RV bolo premietnutých ako zmeny aj do výkresu Ochrany prírody, tvorby krajiny a územného systému ekologickej stability (SM 20, RU/3, 53, 57, 58, 65; PB/6, 7, 36; VR /22, 23, 27, 30; NM/8, 10, 66, 86; RA/ 9, 35, 37; VA/7, 8, 12; DE/29; DU/1, 1a, 4, 17; PE/14; CU/1, 3, 9, 11, 17; JA/3, 4), z toho ako negatívne posúdili spracovatelia iba zmeny PB/7, NM/8, 66; RA/9; DU/1, 4; CU/1, 17. 
           Dôsledkom navrhovaných zmien uvedených v časti A a C tohto vyjadrenia by bolo ďalšie expanzívne rozširovanie zastavaného územia mesta na úkor poľnohospodárskych i  lesných pozemkov situovaných v kontakte alebo priamo v chránených častiach prírody a krajiny, ktoré sú dôležité pre zachovanie ekologickej stability a trvalo udržateľný rozvoj mesta. ZaD4 celkovo možno vnímať ako neproporčné zvýšenie nových plôch s obytnou funkciou, nárast  deficitu adekvátneho riešenia dopravnej a technickej infraštruktúry i občianskej vybavenosti, a keďže zároveň sa uvažuje aj s redukovaním  plôch určených pre šport, telovýchovu a voľný čas, priblíženie nových obytných zón k jadrovým územiam Devínskej Kobyly (Malých Karpát) i bratislavských lužných lesov okrem úbytku krajinnej zelene, nezastavanej pôdy alebo viníc bude znamenať ďalšie zvýšenie antropického tlaku na územia, ktoré už v súčasnosti sú neprimerane zaťažené a devastované.
          Niektoré návrhy ZaD4 v časti komplexného a regulačného výkresu tak nerešpektujú zásady a regulatívy ochrany prírody a tvorby krajiny, vytvárania a udržiavania ekologickej stability stanovené v záväznej časti ÚPN (bod C.11.), ktorých sa zmena strategického dokumentu podľa oznámenia nemá dotýkať. Vzhľadom na aktuálny právny stav by však bola žiaduca minimálne vo vymenovaní chránených častí prírody a krajiny na území Bratislavy, kam napriek už pripraveným 5 zmenám ÚPN stále neboli doplnené nové územia: PR Slovanský ostrov, vyhlásené s účinnosťou od 15. 01. 2010; CHA Soví les (od 01. 02. 2011); CHA Pečniansky les (od 01. 04. 2012) a CHA Sihoť (od 15. 05. 2012), ani vyradené už zrušené územia CHA Kochova záhrada (od 15. 12. 2011) a CHA Parčík pri Avione (od 01. 10. 2013).       
           Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia, orgán štátnej správy ochrany prírody a krajiny okresu kvôli rozsahu navrhovaných ZaD 04 ÚPN hl. mesta SR Bratislavy, rok 2007, v znení neskorších zmien a doplnkov, a ich možného vplyvu na chránené územia národnej siete i súvislej európskej sústavy NATURA 2000, ako aj prvky územného systému ekologickej stability krajiny regionálneho až provincionálneho významu odporúča, aby oznámená zmena strategického dokumentu bola predmetom posudzovania podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.           
           V súlade s vecnou pôsobnosťou podľa § 68 písm. f) zákona č. 543/2002 Z. z. o ochrane prírody a krajiny v znení neskorších predpisov je však orgán štátnej správy ochrany prírody okresu príslušný vydávať vyjadrenie k  územnému plánu zóny, kým záväzné stanovisko v rámci prerokovávania návrhu zmien územnoplánovacej dokumentácie „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“, a tým aj v procese podľa zákona č. 24/2006 Z. z., vydáva orgán ochrany prírody kraja.
Príslušný orgán stanovisko orgánu ochrany prírody a krajiny okresu akceptoval, bude predmetom ďalšieho konania podľa § 8 a nasledujúcich ustanovení zákona. 
37. Zainteresovaná verejnosť(za predpokladu splnenia podmienok podľa zákona)
     (stanoviská sú uvedené v skrátenom znení): 
37.1 Združenie domových samospráv, zastúpené predsedom združenia Marcelom Slávikom, list, doručený dňa 29. 09. 2014 - vo svojom v stanovisku k zámeru uviedol: Združeniu domových samospráv vyplýva v zmysle § 82 ods. 3 zákona č. 543/2002 Z. z. o ochrane prírody a tvorby krajiny a v zmysle § 24b zákona č. 24/2006 Z. z. o posudzovaní vplyvov na životné prostredie postavenie zainteresovanej verejnosti pri posudzovaní vplyvov na životné prostredie a postavenie účastníka výrubového konania. Stanovy združenia v elektronickej podobe sú k dispozícii tu: 
http://www.scribd.com/doc/216828228/Stanovy-Zdru%C5%BEenia-domov%C3%BDch-samosprav 
výpis z registra občianskych združení MV SR:
http://www.ives.sk/registre/detailoz.do?action=aktualny&formular=nazov&id=190784
a  výpis z registra právnických osôb ŠÚ SR tu: http://www.statistics.sk/pls/wregis/detail?wxidorg=869632 .
Uvedenými overenými dokumentmi v listinnej podobe orgán ochrany prírody disponuje z predchádzajúcej úradnej činnosti. Združenie domových samospráv zároveň v zmysle § 34 ods. 2 a § 59 ods. 1 písm. c zákona č. 50/1976 Zb. (stavebný zákon) je účastníkom konaní podľa stavebného zákona. Združenie domových samospráv zároveň v zmysle § 6a zákona č. 24/2006 Z. z. ako zainteresovaná verejnosť pri posudzovaní vplyvov strategických dokumentov má právo zúčastniť sa prípravy a posudzovania vplyvov strategického dokumentu, a to až do schválenia strategického dokumentu, vrátane práva podať písomné stanovisko, účasti na konzultáciách a verejnom prerokovaní strategického dokumentu. K predstavenému dokumentu ,,Územný plán hlavného mesta SR Bratislavy rok 2007 v znení neskorších zmien a doplnkov - Zmeny a doplnky 04“ má nasledovné pripomienky: 
•	Nesúhlasí so zmenou regulácie KR/PE/14, RV/PE/14: Zmena funkcií: občianska vybavenosť celomestského a nadmestského významu, kód 201 stabilizované územie a rozvojové územie, regulačné kódy C, J; zmiešané územia bývania a občianskej vybavenosti, kód 501, rozvojové územie, regulačný kód I; priemyselná výroba, kód 301, stabilizované územie; šport, telovýchova, voľný čas, kód 401, rozvojové územie, regulačný kód X a z funkcie parky, sadovnícke a lesoparkové úpravy, kód 1110, rozvojové územie; na funkciu občianska vybavenosť celomestského a nadmestského významu, kód 201, rozvojové územie, regulačný kód G. V uvedenom území sa nachádzajú posledné športoviská v tejto oblasti Petržalky a požaduje ich zachovať v súčasnom rozsahu a stave. 
•	Žiada vypustiť stavby komunikácií D122, D123 a D124 - Údernická, Údernická - prepoj na Viedenskú a Kaukazská zo zoznamu verejno-prospešných stavieb a stavieb vo verejnom záujme, nakoľko uvedené cesty sú vyvolanými investíciami vyplývajúcimi zo zámeru UAŠ Udernícka a preto by ich realizácia mala byť realizovaná stavebníkom tohto zámeru ešte pred realizáciou samotného zámeru a nie z verejných zdrojov ako verejno-prospešná stavba a zároveň tak vytvárať podmienky pre vyvlastňovanie súkromných pozemkov. 
•	V záväznej časti zmien a doplnkov územného plánu č. 04, v časti ,,MČ Bratislava - Petržalka“ ,,Rešpektovať a rozvíjať:“ požaduje nahradiť pôvodný text ,,priestor Jantárovej cesty ako ústrednej mestskej triedy a kompozičnej osi mestskej časti ako mestotvorného priestoru občianskej vybavenosti s aplikáciou moderných štruktúr zástavby“ na ,,priestor Jantárovej cesty ako ústrednej kompozičnej osi mestskej časti riešiť predovšetkým ako centrálny mestský park prírodného charakteru so zachovaním prírodných daností územia s umiestnením centier celomestského významu v opodstatnených uzloch na dotyku s priečnymi komunikáciami“. Adekvátne tejto zmene prispôsobiť obsahovú zmenu naviazaných častí územného plánu, predovšetkým funkčných kódov a mapových podkladov záväznej a regulačnej časti. 
Zároveň v Regulácii funkčného využitia plôch kódu 1100 v časti MČ Bratislava Petržalka doplniť k plochám zelene aj centrálny mestský park pri Chorvátskom ramene. Zároveň požaduje zahrnúť v zozname použitej literatúry nasledovné odborné publikácie:
a.	Záverečné stanovisko MŽP SR č. 38/06-7.3/ml zo dňa 6. 7. 2006
b.	Návrh zásad revitalizácie Chorvátskeho ramena, Hydromedia, Bratislava 1997
http://www.scribd.com/doc/134340617/CHORVATSKE-RAMENO-Revitalizacia-Hydromedia-1997 Návrh revitalizácie Chorvátskeho ramena, manuscript Kociánova, E. Szalay, I.,,SAŽP Bratislava 1997
c.	Návrh revitalizácie Chorvátskeho ramena, RNDr. Tomáš Kušík, Bratislava 2000 http://www.scribd.com/doc/134338605/CHORVATSKE-RAMENO-Kusik 
d.	Regionálny územný systém ekologickej stability mesta Bratislavy. Slovenská agentúra životného prostredia, SAŽP, Bratislava 1994
e.	Morfogenéza Chorvátskeho ramena Dunaja v Bratislave, Pišút, P., Geografický časopis, ročník 44, 2/1992, p. 199-211
f.	Analýza abiotických a biotických faktorov ekosystému Chorvátskeho ramena v Petržalke, Kalináková, K., Diplomová práca, PFUK Bratislava 1991
Závery týchto publikácií požaduje uviesť aj v časti ,,C.11. ZÁSADY A REGULATÍVY OCHRANY PRÍRODY A TVORBY KRAJINY, VYTVÁRANIA A UDRŽIAVANIA EKOLOGICKEJ STABILITY“ záväznej časti zmien a doplnkov územného plánu č. 04. 
•	Nesúhlasí so zvyšovaním intenzitných koeficientov v tabuľkách č. 1 až č. 3a v záväznej časti zmien a doplnkov územného plánu č. 04. 
Navrhuje, aby sa v predmetnom zisťovacom konaní v súlade s § 7 zákona č. 24/2006 Z. z. rozhodlo o povinnom hodnotení a posudzovaní vplyvov predloženého strategického dokumentu na životné prostredie podľa tohto zákona. 
37.2 Občianske združenie Za lepšiu Kolibu, predseda OZ ZLK, Dr. Ondrej Rohoň, Bellova 28, 831 01 Bratislava Koliba(list doručený dňa 13. 10. 2014)
37.3 Občianske združenie Ľudová štvrť, predseda OZ Ľudová štvrť Ing. Pavel Katrlík Svätovojtešská 23, 831 03 Bratislava (list doručený dňa 09. 10. 2014)
37.4 Občianske združenie Dimitrovka, predseda OZ Dimitrovka Dušan Žák, Nobelova 3, 831 02 Bratislava (list doručený dňa 09. 10. 2014)
37.5 PhDr. Andrea Ostrihoňová, CSc., Rozvodná 11, 831 01 Bratislava (list doručený dňa 09. 10. 2014)
37.6  Marian Jakubec, Ďurgalova 4, 831 01 Bratislava (list doručený dňa 09. 10. 2014)
37.7 Zdenek Wiech, Opavská 6, 831 01 Bratislava (list doručený dňa 09. 10. 2014)
37.8 Ing. Jozef Hladný, Ďurgalova 14, 831 01 Bratislava(list doručený dňa 09. 10. 2014)
37.9 Ing. Mária Opatovská, Jakubíkova 12, 831 01 Bratislava (list doručený dňa 09. 10. 2014)
37.10 Ing. Nora Ballová, Royova 27, 831 01 Bratislava (list doručený dňa 09. 10. 2014) 
37.11 Ing. Schweighofer Augustín, Ďurgalova 2, 831 01 Bratislava (list doručený dňa 09. 10. 2014)
37.12 Jana Huttová, Royova 29, 831 01 Bratislava (list doručený dňa 09. 10. 2014)
37.13 Ing. Antom Hulmam, Royova 29, 831 01 Bratislava (list doručený dňa 09. 10. 2014)
37.14 Anna Lukáčová, Royova 29, 831 01 Bratislava (list doručený dňa 09. 10. 2014)
37.15 Vojtech Nagy, Jahodová 21 Bratislava (list doručený dňa 09. 10. 2014)
37.16 Ing. Zuzana Michalicová, Jahodová 17, 831 01 Bratislava (list doručený dňa 09. 10. 2014)
37.17 Mgr. Gordana Novomestská, Jahodová 17, 831 01 Bratislava (list doručený dňa 09. 10. 2014)
37.18 Ing. Oľga Hauskrechtová, Jahodová 17, 831 01 Bratislava (list doručený dňa 09. 10. 2014)
37.19 Andrea Dostálková, Jahodová 17, 831 01 Bratislava (list doručený dňa 09. 10. 2014)
37.20 Juraj Dostálek, Jahodová 17, 831 01 Bratislava (list doručený dňa 09. 10. 2014)
37.21 Občianske združenie Naše Kramáre, Bárdošova 12, 831 01 Bratislava (list doručený dňa 09. 10. 2014)
37.22 Danuša Martincová, Jahodová 2, 831 01 Bratislava (list doručený dňa 09. 10. 2014)
37.23 Lucia Buntajová, Jahodová 2, 831 01 Bratislava (list doručený dňa 09. 10. 2014)
37.24 RNDr. Agneša Rončáková, Jahodová 11, 831 01 Bratislava (list doručený dňa 09. 10. 2014)
37.25 Ivana Timková, Jahodová 4, 831 01 Bratislava (list doručený dňa 09. 10. 2014)
37.26 Denisa Timková, Jahodová 4, 831 01 Bratislava (list doručený dňa 09. 10. 2014)
37.27 Mária Pozorová, Vresová 3, 831 01 Bratislava (list doručený dňa 09. 10. 2014)
37.28 Ing. Dano Martinec, Jahodová 2, 831 01 Bratislava (list doručený dňa 09. 10. 2014)
37.29 MUDr. Zdenka Hlavatá, Jahodová 4, 831 01 Bratislava (list doručený dňa 09. 10. 2014)
37.30 Mgr. Darina Timková, Jahodová 4, 831 01 Bratislava (list doručený dňa 09. 10. 2014)
37.31Ing. Kamila Urlandová, Jelšová 3, 831 01 Bratislava, 37.32 MUDr. Terézia Maďaričová, Jelšová 5, 831 01 Bratislava a 37.33 Mgr. Marián Lazor M.B.A., Jelšová 3, 831 01 Bratislava (list doručený dňa 10. 10. 2014)
37.34 Občianske združenie Biely kríž, Mgr. Ľubica Križanová, Ormisova 3, 831 02 Bratislava (list doručený dňa 10. 10. 2014)

Všetci vyššie menovaní (od bodu 37.2 až bod 37.34, vrátane) doručili pripomienky  k Zmenám a doplnkom 04 a vzhľadom na obsahovo identické stanoviská (až na malé rozdiely) ich uvádzame v plnom znení: 
Nesúhlasíme so zmenami navrhnutými v časti C. záväzná časť ÚP  hl. m. SR Bratislavy v znení schválených zmien a doplnkov, ZaD 04 
Časť 2.2,3, Regulácia využitia jednotlivých plôch rozvojových území
Tab 2a Regulatívy rozvoja pre vnútorné mesto
Žiadame vypustiť zmenu regulatívu IZP odporúčaný a ponechať pôvodný regulatív IZP maximálny
Časť C.2. Regulácia funkčného využitia plôch 
Územia občianskej vybavenosti 201
Žiadame vypustiť zmenu podiel funkcie bývania nesmie prekročiť 49% a žiadame ponechať podiel funkcie bývania 30%. 
(Nesúhlasíme s ubytovacím zariadením na krátkodobé pobyty - vytvára to priestor pre developerov, každý nový bytový objekt sa dá pod krátkodobé ubytovanie schovať.) Nesúhlasíme s nasledovnými zmenami navrhnutými vo výkrese ZaD 04 - 2.2. Regulačný výkres RV/NM/8 Nové Mesto - Frankovka, Rizling, Mueller 
Zmena z funkcie vinice kód 1202 a z funkcie záhrady kód 1203 stabilizované územie na funkciu málopodlažná zástavba obytného územia kód 102, rozvojové územie, reg. kód A RV/NM/66 Nové Mesto - vinohradnícka výroba 
Zmena z funkcie vinice kód 1202, stabilizované územie, z funkcie málopodlažná zástavba kód 102, stabilizované územie na poľnohospodársku výrobu kód 303, rozvojové územie RV/NM/4 Nové Mesto - Račianska /bývalé Mlyny a pekárne/
Zmena funkcie OV kód 201 stabilizované územie a priemyselná výroba kód 301 stabilizované územie na funkciu zmiešané územie bývania a OV kód 501 rozvojové územie reg. kód M
Nesúhlasíme so zmenou navrhnutou vo výkrese ZaD 04 - verejnoprospešné stavby a stavby vo verejnom záujme
D 126 Nové Mesto - stavby miestnych komunikácii I. a II. triedy zmeniť na
D 126 Rača - stavby miestnych komunikácii I. a II. triedy /prepojenie Račianskej a Horskej/
Za zapracovanie pripomienok do ÚP vopred ďakujeme.
(Stotožňujeme sa s týmito pripomienkami a trváme na nich. Žiadame o ich zohľadnenie v ÚP. Ďakujeme za porozumenie pre očakávanie občanov a členov a sympatizantov občianskych združení v Bratislave – Novom Meste)
37.35 Ing. Juraj Orth, Zbrody 2, Bratislava-Vajnory, 831 07 Bratislava, doručil ako občan zainteresovaná verejnosť v zmysle § 6a zákona č. 24/2006 Z.z. a článku 6 smernice 2001/42/ES o posudzovaní účinkov určitých plánov a programov na životné prostredie (listom doručeným dňa 10.10.2014) a
 37.36 Priatelia Vajnor, občianske združenie, so sídlom Roľnícka 187, Bratislava-Vajnory,   831 07 Bratislava, za občianske združenie Priatelia Vajnor členovia OZ: Ing. Soňa Strašková, Tomanova 14, 831 07 Bratislava, Ing. Juraj Orth, Zbrody 2, 831 07 Bratislava ako zainteresovaná verejnosť a občianske združenie aktívne v oblasti ochrany prírody a krajiny v zmysle §6a zákona č. 24/2006 Z.z. a článku 6 smernice 2001/42/ES o posudzovaní účinkov určitých plánov a programov na životné prostredie (listom doručeným prostredníctvom elektronickej pošty za OZ Priatelia Vajnory Matej Zeman, Zbrody, 17,831 07 Bratislava Vajnory, Ing. Soňa Strašková, Tomanova 14, 831 07 Bratislava, Ing. Juraj Orth, Zbrody 2, 831 07 Bratislava a poštovej prepravy za občianske združenie Priatelia Vajnor členovia OZ: Ing. Soňa Strašková, Tomanova 14, 831 07 Bratislava, Ing. Juraj Orth, Zbrody 2, 831 07 Bratislava dňa 10.10.2014 )
    si v prebiehajúcom zisťovacom konaní podali nasledovné pripomienky:    
37.36.1 Nesprávne posúdenie dokumentu ZaD 04 ako „malé zmeny“ strategického dokumentu v  zmysle § 4 ods. 2 zákona 
37.36.2  Porušenie povinnosti obligatórneho posudzovania čl. 3 ods. 2 smernice 2001/42/ES (ďalej len ako „Smernica“) vyhodnotením dokumentu ako „malé zmeny“ strategického dokumentu 
37.36.3  Rozpor vykonávania zisťovacieho konania so zákonom. 
37.36.4  Rozpor vykonávania zisťovacieho konania so Smernicou 
37.36.5  Výhrada námietky porušení uvedených v bodoch 37.36. 1 až 37.36.4 v neskoršom konaní 
37.36.6  Povinnosť eurokonformného výkladu zákona
37.36.7  Vyjadrenie v rámci zisťovacieho konania – jednoznačná potreba posudzovania 
37.36.8  Pripomienky k jednotlivým kritériám pre zisťovacie konanie podľa § 7 zákona a Prílohy II Smernice 
37.36.9  Rozsah hodnotenia strategického dokumentu (scoping) a časový harmonogram 
37.36.10  Ďaľšie požiadavky, pripomienky, odporúčania 
37.36.1 Nesprávne posúdenie ako „malé zmeny“ v zmysle § 4 ods. 2 zákona 
Klasifikáciu predložených Zmien a doplnkov 04 ako „malú zmenu“ strategického dokumentu príslušným orgánom (OÚ BA) kategoricky odmietajú. Vzhľadom na plochu riešeného územia, závažnosť navrhovaných zmien, závažné zmeny v textovej časti dokumentu týkajúce sa prakticky celého územia Bratislavy, viaceré navrhované zmeny plôch o rozlohe desiatok km2 z doteraz prírodných, viac menej trávnatých plôch s príslušným ekosystémom na plochy intenzívne urbanizované považujú za nesporné, že ZaD 04 nie je možné klasifikovať ako „malú zmenu“ strategického dokumentu. 
37.36.1.1 Už len v katastrálnom území Vajnor riešia ZaD 04 zmenu prakticky prírodného priestoru (trávnatá plocha pre rekreáciu a šport, s dôležitou ekologickou funkciou retencie pre zrážky pre celé širšie územie, habitát menších cicavcov) na intenzívne urbanizovanú plochu o rozlohe rovnajúcej sa cca 1/2 veľkosti celej doteraz zastavanej plochy MČ Bratislava-Vajnory. Už len samotné riešené územie „Športového letiska Vajnory“ pripravuje rámec pre výstavbu obytných komplexov a občianskej vybavenosti vrátane nákupných centier pre tisíce budúcich obyvateľov - prakticky výstavby novej mestskej časti doslova „na zelenej lúke“. 
37.36.1.2 Samotné detailné pripomienkovanie navrhovaných konkrétnych Zmien a Doplnkov 04 budú predkladať až v procese hodnotenia environmentálnej správy v zmysle zákona a Smernice, respektíve na základe prípadných konzultácií s dotknutými orgánmi radi už skôr v procese určovania rozsahu a prípravy environmentálnej správy v zmysle Smernice. Ďalej v tomto bode 37.36.1 preto len príkladmo uvádzajú ďalšie zásadné modifikácie Územného plánu Bratislavy, ktoré sú obsiahnuté v ZaD 04, a ktoré bez najmenších pochybností vylučujú možnosť kategorizácie posudzovanej zmeny strategického dokumentu ako „malú“ zmenu. 
37.36.1.3 Navrhované zmeny v textovej čati, ktoré zásadne menia charakter celého dokumentu a menia celú systematiku, a to najmä pokus o dereguláciu výstavby občianskej vybavenosti zmenou IZPmax na IZP „odporúčaný“. Tieto zmeny v textovej časti ovplyvňujú prakticky všetky rozvojové územia v Bratislave, a ich kumulatívny účinok na ekológiu mesta logicky musí byť posudzovaný. 
37.36.1.4 Viaceré navrhované zmeny v regulačných listoch, ktoré zásadne zintenzívňujú doterajšie využitie území, príkladmo uvádzajú napríklad vsunutie slov „občianska vybavenosť do 4 poschodí“ do regulačných listov C.102 a mnohé ďalšie. 
37.36.1.5 Zmeny intenzity využitia územia v textovej časti Územného plánu – aj tu sa jednoznačne jedná o také zmeny, ktoré z pohľadu cieľov a účelu posudzovania environmentálnych dopadov nemožno považovať za „malé“, nakoľko ich kumulatívny efekt zásadne zvyšuje intenzitu využitia územia v Bratislave. 
Ďalej uvádzajú, že aj keď ESD ešte nemal možnosť záväzne interpretovať význam spojenia „malé zmeny“ („minor changes“), ako ho uvádza Smernica, resp. zákon, klasifikácia tak rozsiahlych a závažných zmien OÚ BA ako „malé zmeny“ – napríklad zmena doterajšieho využitia desiatok až stoviek km2 z doteraz rurálneho na urbánny priestor - je v očividnom rozpore tak so znením Smernice, ako aj s cieľmi a úlohami Smernice. Úvaha OÚ BA o dôvodoch, prečo navrhované ZaD 04 považuje za „malú zmenu“ v oznámení absentuje. 
V zmysle vyššie uvedeného žiadajú, aby bol predmetný proces posudzovania strategického plánu ZaD 04 preklasifikovaný na obligatórnu povinnosť SEA v zmysle § 4 ods. 1 Zákona, pod ktorý vzhľadom na intenzitu a rozsah navrhovaných zmien nesporne patrí.
37.36.2 Porušenie povinnosti obligatórneho posudzovania čl. 3 ods. 2 Smernice evidentne nesprávnou klasifikáciou ako „malá zmena“ 
Vyššie uvedené je zároveň porušením požiadavky stanovenej priamo Smernicou, ktorá tak isto diferencuje medzi posudzovaním obligatórnym a posudzovaním, ktorému predchádza tzv. screening, teda zisťovacie konanie, v prípade, že sa jedná o „malé územia na lokálnej úrovni“ a „malé zmeny“ - „small areas at local level“ a „minor modifications“. OÚ BA klasifikoval posudzovaný dokument ako spadajúci pod výnimku čl. 3 ods. 3 Smernice, namiesto obligatórneho posudzovania v zmysle čl. 3 ods. 2 Smernice, čo však vzhľadom na rozlohu riešeného územia v ktorom sa kategoricky mení doterajšie, prakticky rurálne využitie na intenzívnu urbanizáciu a celkovú intenzitu navrhovaných zmien (porovnaj len prikladmý výpočet v bodoch 37.36.1.1 až 37.36.1.5), s tým spojený mnohonásobný nárast populácie, automobilovej dopravy, odpadového hospodárstva atď. je v zjavnom rozpore so skutočnosťou. 
37.36.3 Rozpor zvoleného postupu vykonávania zisťovacieho konania so zákonom 
Vykonávanie zisťovacieho konania s cieľom zistiť, či je potrebné posudzovať alebo nie v prípade takých strategických plánov, pri ktorých je strategické posudzovanie ich účinkov na životné prostredie povinné v zmysle Smernice 2001/42/ES, je nie len v rozpore s danou Smernicou, ale aj so samotným zákonom. Povinnosť vykonať strategické posudzovanie plánu vyplýva aj priamo zo zákona. Zákon v § 7 jasne vymedzuje, pre ktoré strategické dokumenty je potrebné robiť zisťovacie konanie. Z jednoznačnej dikcie §7 zákona je nesporné, že zisťovacie konanie sa vykonáva v prípade, ak ide o strategické dokumenty uvedené v § 4 ods. 2 a 3. Zisťovacie konanie sa neaplikuje na strategický dokument, ktorý je uvedený v § 4 ods. 1. V prípade strategického dokumentu uvedeného v § 4 ods. 1. dokumentu platí, že posudzovanie je obligatórne, teda zisťovacie konanie mu nepredchádza. Opäť, rovnako ako v prípade Smernice, teda platí, že sú v prípade ZaD 04 splnené kumulatívne obidve podmienky na obligatórne vykonávanie posudzovania: jedná sa o strategický dokument pre oblasť územného plánovania alebo využitia územia a zároveň tento strategický dokument vytvára rámec na (budúce - Slovíčko „budúce“ bolo pri transpozícii Smernice do slovenského právneho poriadku vypustené, porovnaj znenia Smernice vo všetkých oficiálnych jazykoch EU vrátane slovenskej verzie, ako aj a najmä v záväznom anglickom a francúzskom znení.)  schválenie niektorej z navrhovaných činností uvedených v prílohe č. 8, konkrétne, príloha č.8, bod 9. infraštruktúra, položka 16., projekty rozvoja obcí. Pričom sa nejedná o výnimku „malého územia“, alebo „malej zmeny“. ZaD 04 úplne nesporne spadajú nie pod § 4 ods. 2 a 3, ale pod § 4 ods. 1 zákona, pri ktorých nepredchádza posudzovaniu dokumentu zisťovacie konanie („screening procedure“). 
37.36.4 Rozpor zvoleného postupu vykonávania „zisťovacieho konania“ so Smernicou 
Podľa čl. 3 ods. 2 Smernice platí, že environmentálne posudzovanie sa vykonáva pre všetky plány a programy, ktoré sa pripravujú pre plánovanie miest a vidieka alebo využívanie územia, a ktoré stanovujú rámec pre súhlas budúceho rozvoja projektov uvedených v prílohách I a II k smernici 85/337/EHS, okrem plánov týkajúcich sa malých území a malých zmien takýchto plánov. Nakoľko je nesporné, že sa nejedná o „malé územie“, a vzhľadom na rozsah, závažnosť a intenzitu navrhovaných zmien ani o „malú zmenu“ strategického dokumentu, ktorým je Územný plán hlavného mesta SR, ale naopak o zmenu vo viacerých ohľadoch úplne zásadnú, je vykonanie strategického environmentálneho posudzovania povinné, nakoľko ZaD 04 spĺňajú kritériá článku 3 ods. 2 písmeno a) Smernice, keď stanovujú rámec pre súhlas budúceho rozvoja projektov uvedených v prílohách I a II k smernici 85/337/EHS. Navrhované zmeny a doplnky 04 teda spĺňajú obidve kritériá požadované pre povinné SEA-posudzovanie, t.j. jedná sa o strategický plán rozvoja mesta, vidieka alebo využívania územia a ZaD 04 zároveň stanovujú rámec pre súhlas budúceho rozvoja jedného z projektov uvedených v prílohách I a II k smernici 85/337/EHS, konkrétne projektov uvedených v prílohe II, pod bodom 10, písmeno b, urbanistické rozvojové projekty, ako aj písmeno d), výstavba ciest.  Ako už bolo uvedené vyššie, nie je možné predmetný dokument subsumovať pod výnimku článku 3 ods. 3 Smernice, nakoľko sa nejedná ani o využívanie malých území na miestnej úrovni, ani o „menšie“ modifikácie existujúceho strategického plánu. Aj keď prebiehajúce zisťovacie konanie nepovažujú za škodlivé, je vykonávanie zisťovacieho konania v prípade takých plánov, ktoré povinne podliehajú SEA - procesu, v rozpore s požiadavkami Smernice o posudzovaní účinkov určitých plánov a programov na životné prostredie. 
37.36.5 Výhrada námietky porušení uvedených v bodoch 37.36.1 až 37.36.4 v neskoršom konaní 
V súvislosti s pripomienkami 37.36.1 až 37.36.4 upozorňujú OÚ BA, že zisťovacie konanie samo o sebe nepovažujú za škodlivé, pokiaľ dospeje k rovnakým záverom, ako keby bol projekt od počiatku posudzovaný ako obligatórny, teda tak, ako to predpokladá zákon a Smernica. Ak by však prebiehajúce zisťovacie konanie z akéhokoľvek dôvodu malo dospieť k záveru, že posudzovanie dopadov vykonávať netreba, alebo by sa z dôvodu aplikácie zisťovacieho konania akýmkoľvek spôsobom obmedzil rozsah posudzovania oproti rozsahu posudzovania, ktorý by bol vykonaný pri obligatórnom posudzovaní, budú v ďalšom konaní namietať rozpor postupu OÚ BA tak so Smernicou, ako aj so zákonom, uvedený v detaile v bodoch 37.36.1 až 37.36.4  týchto pripomienok. K vyššie uvedenému rozdeleniu na povinné („mandatory“, tj. bez vykonávania zisťovacieho konania) a také, pri ktorých sa vykonáva zisťovacie konanie, porovnaj aj samotnú webstránku Európskej komisie, aktualizovanú 22.8.2014: http://ec.europa.eu/environment/eia/sea-legalcontext.htm. 
37.36.6 Povinnosť eurokonformného výkladu zákona 
Upozorňujú OÚ BA aj na jeho povinnosť eurokonformnej interpretácie zákonov. V prípade nedostatočnej, respektíve spornej transpozície európskych smerníc sú štátne orgány, vrátane správnych orgánov, povinné interpretovať zákony tak, aby boli v súlade so smernicami a aby efekt a účel európskych smerníc nebol zmarený ich nedostatočnou transpozíciou do národných noriem. Túto povinnosť má aj OÚ BA pri aplikácii zákona, ktorý okrem iného do slovenského právneho poriadku transponuje Smernicu. Nakoľko je z porovnania textu Smernice a zákona zrejmé, že Smernica je na niektorých kritických miestach transponovaná nepresne, respektíve nedostatočne, v niektorých prípadoch až zmätočne, žiadajú OÚ BA v ďaľšom procese o dôsledné plnenie povinnosti eurokonformného výkladu pri aplikácii zákona, t.j. orientáciou sa na text a účel Smernice, ako aj príslušnú judikatúru ESD. 
35.36.7 Vyjadrenie v rámci zisťovacieho konania – jednoznačná potreba posudzovania 
Napriek tomu, že zastávajú názor, že ZaD 04 nesporne predstavujú také zmeny, ktoré nie je možné vyhodnotiť ako „malé“ zmeny exitujúceho strategického dokumentu, za účelom predchádzania pochybnostiam v tomto bode 7. pripomienok k zisťovaciemu konaniu explicitne uvádzajú, že je potrebné vykonať počas prípravy a pred schválením ZaD 04 posudzovanie ich predpokladaných vplyvov na životné prostredie v zmysle zákona a Smernice. 
37.36.8 Pripomienky k jednotlivým kritériám pre zisťovacie konanie podľa § 7 zákona a Prílohy II Smernice 
Osobitný zreteľ požadujú venovať nasledovným kritériám pre zisťovacie konanie podľa §7 zákona respektíve prílohy č.2 Smernice, teda kritériám pre určenie pravdepodobnej dôležitosti účinkov navrhovaného strategického dokumentu. Zároveň uvádzajú niektoré konkrétne lokálne danosti: 
37.36.8.1 pravdepodobnosť, trvanie, frekvencia a zvratnosť účinkov. 
37.36.8.2 kumulatívny charakter účinkov: upozorňujú aj na prebiehajúce prijímanie ZaD 05, platný územný plán BSK, investičnú výstavbu v okolí a na území Vajnor, ktorá už prebieha alebo je vo fáze plánovania, a ktorej kumulatívny vplyv na navrhované ZaD 04 treba brať do úvahy, okrem iného nárastom celkovej intenzity využitia územia. V prípade, že uvedené projekty nebudú zohľadnené, bude samotné posudzovanie nedostatočné a v rozpore so zmyslom a cieľmi environmentálneho posudzovania. 
37.36.8.3 riziká pre ľudské zdravie a životné prostredie: upozorňujú najmä na už teraz nadlimitné zaťaženie obytných zón Vajnor hlukom, ako aj na dopravnokapacitné posudzovania ciest, ktoré sú významné pre rozvojové oblasti, ktorých kapacita už teraz je nedostatočná. Kapacitné posudzovanie dopravy žiadajú zohľadniť v environmentálnom reporte, respektíve vytvoriť vlastné dopravnokapacitné posudzovanie. Samozrejme požadujú koordináciu s požiadavkami vyplývajúcimi zo smerníc týkajúcich sa ochrany životného prostredia a zdravia ľudí. 
37.36.8.4 miera a rozsah účinkov v priestore (geografická oblasť a veľkosť pravdepodobne dotknutej populácie) – zohľaďniť nie len prognózu, ale aj už existujúcu populáciu v dotykových oblastiach, na ktorú budú mať zmeny strategického dokumentu vplyv. 
37.36.8.5 hodnota a zraniteľnosť pravdepodobne zasiahnutého územia z hľadiska zvláštnych prírodných charakteristík alebo kultúrneho dedičstva: aj tu uvádzajú, že viaceré navrhované zmeny v textovej časti hrubo narúšajú historicko-kultúrne hodnoty napríklad na území Vajnor, najmä charakter a intenzitu využitia územia. 
37.36.8.6 hodnota a zraniteľnosť pravdepodobne zasiahnutého územia z hľadiska prekročených noriem kvality životného prostredia alebo hraničných hodnôt: upozorňujú a žiadajú o branie do úvahy už teraz prekročené limity, napríklad hluku, dopravného zaťaženia a podobne. 
37.36.8.7 hodnota a zraniteľnosť pravdepodobne zasiahnutého územia z hľadiska intenzívneho využívania územia: týka sa najmä navrhovaných zmien využitia plôch doteraz prakticky nevyužívaných, napr. plochy Vajnorského letiska. 
37.36.8.8 význam plánu alebo programu pre integráciu environmentálnych úvah, najmä s ohľadom na podporu trvalo udržateľného rozvoja. 
37.36.8.9 význam plánu alebo programu pre vykonávanie právnych predpisov spoločenstva o životnom prostredí (napr. plány a programy spojené s odpadovým hospodárstvom alebo ochranou vôd). 
3736.9 Rozsah hodnotenia strategického dokumentu a časový harmonogram: 
Vo veci rozsahu hodnotenia strategického dokumentu požadujú minimálne taký rozsah, ktorý náležite a v súlade s poznatkami dnešnej vedy a techniky pokryje body uvedené v týchto pripomienkach, najmä teda body uvedené v bode 37.36.1 a v bode 37.36.8.
37.36.10 Ďalšie požiadavky, pripomienky, odporúčania vo fáze zisťovacieho konania: 
Vzhľadom na ciele a úlohy posudzovania opäť uvádzajú požiadavku komplexného zhodnotenia aj ostatných plánov a projektov a ich interakcie s posudzovaným plánom. Vo veci prípadných konzultácií najmä vo veci lokálnych daností a environmentálnych problémov sú ako občianske združenie OÚ BA radi k dispozícii. 
V rámci príloh bola doručená Smernica, Oznámenie Okresného úradu o zisťovacom konaní vo veci ZaD 04 a PDF súbor so znázornením situácie v k.ú Vajnory. 
37.37 Občianske združenie Nádej pre Sad Janka Kráľa, konateľ OZ Elena Pätoprstá,  Švabinského 20, 851 01 Bratislava (listom doručeným prostredníctvom elektronickej pošty dňa 16. 10. 2014) doručilo stanovisko k strategickému dokumentu „Územný plán hlavného mesta SR Bratislavy rok 2007 v znení neskorších zmien a doplnkov – zmeny a doplnky 04“ v nasledujúcom znení: Posielame vám  požadované stanovisko k strategickému dokumentu „Územný plán hlavného mesta SR Bratislavy rok 2007 v znení neskorších zmien a doplnkov – zmeny a doplnky 04“ vypracovanému podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov (ďalej len „zákon o posudzovaní vplyvov“). Na základe preštudovania stanoviska ŠTÁTNEJ OCHRANY PRÍRODY SLOVENSKEJ REPUBLIKY REGIONÁLNEHO CENTRA OCHRANY PRÍRODY V BRATISLAVE, konštatujeme že sa v plnom rozsahu stotožňujeme s ich pripomienkami, považujeme ich za závažné  a požadujeme z  hľadiska záujmov ochrany prírody a krajiny, aby strategický dokument Územný plán hlavného mesta SR Bratislavy rok 2007 v znení neskorších zmien a doplnkov – zmeny a doplnky 04  boli posudzované podľa zákona NR SR č. 24/2006 Z. z. o posudzovaní vplyvov na životné prostredie.
K jednotlivým bodom zmien a doplnkov máme preto totožné pripomienky: (pozri bod 25. Štátna ochrana prírody Slovenskej republiky, Regionálne centrum ochrany prírody v Bratislave, list č. RCOP BA 375/2014 od KR/ RU/100 Ružinov.......až po poslednú vetu pred bodom 26.)
37.38 Za iniciatívu Bratislava otvorene, Godrova 3/b, Katarína Šimončičová, Matej Vagač, Soňa Párnická, Ľubica Trubíniová, 811 06 Bratislava (list doručený Katarínou Šimončičovou za iniciatívu Bratislava otvorene prostredníctvom elektronickej pošty dňa 16. 10. 2014 a poštovej prepravy dňa 21. 10. 2014) – bolo doručené stanovisko v nasledujúcom znení: V zmysle oznámenia o strategickom dokumente „Územný plán hlavného mesta Slovenskej republiky Bratislavy rok 2007 v znení neskorších zmien a doplnkov, zmeny a doplnky 04“ (ďalej len „Dokument“) obstarávateľa Hlavného mesta Slovenskej republiky Bratislavy zverejneného na internetovej stránke www.bratislava.sk podávame v súlade s ustanovením § 6 ods. 4 zákona č. 24/2006 Z.z. o posudzovaní vplyvov na životné prostredie v znení neskorších predpisov (ďalej len „zákon“) naše stanovisko:
Zásadná pripomienka: Z obsahu strategického dokumentu vyplýva, že ide o tak zásadnú zmenu územného plánu, v zmysle ktorej sú splnené všetky kritériá podľa § 7 ods. 4 a Prílohy č. 3 Zákona na to, aby príslušný orgán rozhodol, že sa Dokument bude posudzovať podľa zákona. To vyplýva z obsahu Dokumentu, rozsahu zmenou dotknutého územia, vplyvov na chránené územia, životné prostredie, zdravie obyvateľstva atď.
Ďalšie pripomienky: Podporujeme stanovisko Štátnej ochrany prírody SR, Regionálneho centra ochrany prírody v Bratislave a v celom rozsahu sa k nemu pripájame.
Žiadame ponechať pôvodnú funkciu v týchto návrhoch na zmenu: KR/RU/100 (Ružinov), KR/PB/7 (Podunajské Biskupice), KR/RA/9 a KR/ RA/35 (Rača), KR/VA/12 (Vajnory), KR/ DU/1 a  KR/ DU/4 (Dúbravka), KR/ ZB/5 (Záhorská Bystrica), KR/ CU/9, KR/ CU/17 a KR/ CU/11 (Čunovo).
Podľa záväznej časti územného plánu sa v zásadách a regulatívoch tvorby krajiny požaduje rešpektovať všetky prvky a kategórie tvorby krajiny, ktoré sú uvedené v kapitole Ochrana prírody a tvorba krajiny, územné systémy ekologickej stability, ktoré sú graficky vyjadrené vo výkrese č. 5 – Ochrana prírody, tvorba krajiny a ÚSES. Podľa zásad a regulatívov vytvárania a udržiavania ekologickej stability sú prvky systému ochrany prírody, tvorby krajiny a ÚSES, ktoré sú prezentované v ÚPN v textovej časti B. kap. 11. – Ochrana prírody a tvorba krajiny, územné systémy ekologickej stability a v grafickej časti vo výkrese č. 5 – Ochrana prírody, tvorba krajiny a ÚSES prvkami a činnosťami vykonávanými vo verejnom záujme. 
Záväzná časť územného plánu v časti 14.2. Ochranné pásma a chránené územia prírody hovorí, že treba rešpektovať prvky ÚSES, chránené vtáčie územia CHVÚ, biotopy európskeho a biotopy národného významu (a tiež druhy európskeho a druhy národného významu), ako aj Ramsarské územia. Pre udržanie ekologickej stability je potrebné akceptovať navrhnutý systém ekologickej stability, čo znamená neumiestňovať v existujúcich Bc a Bk v extravilánových polohách mesta také stavby a technické zariadenia, ktoré by zásadným spôsobom narúšali ich ekostabilizačné poslanie a účinky.
Za týchto predpokladov sú funkcie ako malopodlažná, či viacpodlažná výstavba alebo občianska vybavenosť celomestského a nadmestského významu na jednej ploche nezlučiteľné a ich navrhovanie na miestach jednotlivých prvkov ÚSES je s ním v rozpore rovnako ako s vyššie spomenutými časťami záväznej časti ÚP ako aj v rozpore s verejným záujmom reprezentovaným systémom ÚSES. 
V súvislosti s nadväznosťou ÚSES-u na územný plán a záväznosťou územného systému ekologickej stability upozorňujeme na fakt, že prvky ÚSES nemajú v územnom pláne hlavného mesta SR zadefinované neprípustné funkcie. Vďaka nerešpektovaniu pripomienok ŠOP SR magistrátom hlavného mesta sa do územnoplánovacej dokumentácie dostávajú podľa nášho názoru nezlučiteľné funkcie, vytvárajúce predpoklad pre narušenie Ramsarskej lokality Dunajské luhy a poškodzovanie biotopov európskeho významu Ls. 1.1 a Ls1.2. Žiadame preto MŽP SR a MDVRR SR o výklad záväznosti prvkov ÚSES v zmysle zadefinovania prípustnosti alebo neprípustnosti jednotlivých funkcií podľa územnoplánovacích dokumentácií na miestnej úrovni, prípadne o inštitucionalizovanie rozhodovania v sporných otázkach. 
Z hľadiska rozsiahlosti a množstva zmien smerujúcich k zastavaniu hraníc chránených území na území Bratislavy, nerešpektujúcich ochranné pásma lesa či jednotlivých chránených území, upozorňujeme, že dôsledkom bude ďalšia fragmentácia a izolácia jednotlivých prvkov prírodnej krajiny. Z hľadiska posúdenia vplyvov týchto zmien je potrebné zohľadniť aj priame zábery biotopov vyplývajúce z umožnenia výstavby územným plánom priamo na plochách zmapovaných biotopov  91F0 a 91E0*. Intenzita týchto javov by mala byť predmetom komplexného posúdenia vplyvov všetkých zmien navrhovaných v zmenách a doplnkoch územného plánu. 
Ďalej upozorňujeme, že podľa zákona NR SR č. 543/2002 Z. z. o ochrane prírody a krajiny v znení neskorších predpisov na zmenu druhu pozemku,  zásah do biotopu európskeho významu a zásahu do mokrade je potrebný súhlas orgánu ochrany prírody a v rámci druhej ochrany výnimka MŽP SR.
Na základe horeuvedeného a z hľadiska záujmov ochrany prírody a krajiny žiadame, aby strategický dokument Územný plán hlavného mesta SR Bratislavy rok 2007 v znení neskorších zmien a doplnkov – zmeny a doplnky 04 boli posudzované podľa zákona NR SR č. 24/2006 Z. z. o posudzovaní vplyvov na životné prostredie.
Príslušný orgán sa zaoberal stanoviskami zainteresovanej verejnosti (stanoviská od bodu 37.1 až po bod  37.38) a na základe komplexných výsledkov zisťovacieho konania (vrátane doručených stanovísk zainteresovaných subjektov) podľa zákona rozhodol, že navrhovaná zmena strategického dokumentu bude posudzovaná podľa zákona. Predmetné stanoviská budú predmetom ďalšieho konania podľa § 8 a nasledujúcich ustanovení zákona. Zainteresovaná verejnosť disponuje právami podľa § 6a ods. 5 zákona. 

Dotknuté orgány: Ministerstvo životného prostredia SR, sekcia ochrany prírody a tvorby krajiny a sekcia vôd; Okresný úrad Bratislava - odbor výstavby a bytovej politiky - odbor krízového riadenia; Krajský pamiatkový úrad  Bratislava; Mestská časť Bratislava – Staré Mesto, Mestská časť Bratislava – Lamač; Mestská časť Bratislava - Devínska Nová Ves; Mestská časť Bratislava- Záhorská Bystrica; Mestská časť Bratislava- Jarovce; Mestská časť Bratislava – Rusovce; Slovenský vodohospodársky podnik, š.p., OZ Bratislava; Slovenská správa ciest; Štátna ochrany prírody SR, CHKO Záhorie; Štátna plavebná správa a iné subjekty  v zákonnej lehote ani do vydania rozhodnutia svoje písomné stanovisko príslušnému orgánu nedoručili.

Záver

Okresný úrad Bratislava, odbor starostlivosti o životné prostredie, oddelenie ochrany prírody a vybraných zložiek životného prostredia ako príslušný orgán v rámci zisťovacieho konania posúdil navrhovanú zmenu strategického dokumentu „Územný plán hlavného mesta SR Bratislavy rok 2007 v znení neskorších zmien a doplnkov – Zmeny a doplnky 04“ z hľadiska jej relevantnosti pre integráciu environmentálnych vrátane zdravotných otázok, predovšetkým z hľadiska podpory trvalo udržateľného rozvoja, rozsahu, v ktorom vytvára rámec pre navrhované projekty a iné aktivity, rozsahu, v rámci ktorého ovplyvňuje iné strategické materiály, vrátane hierarchicky zostavených strategických materiálov, environmentálnych problémov a rizík vrátane zdravotných problémov a rizík, povahu environmentálnych vplyvov vrátane vplyvov na zdravie, cezhraničný charakter vplyvov,  rozsah v rámci ktorého ovplyvní hodnotné alebo citlivé oblasti, jej význam pre uplatňovanie osobitných predpisov v oblasti životného prostredia, t. j. v zmysle kritérií pre zisťovacie konanie podľa § 7 a prílohy č. 3 zákona, s prihliadnutím na význam očakávaných vplyvoch na životné prostredie a stanoviská podľa § 6 ods. 6 zákona. Počas celého procesu posudzovania vplyvov navrhovanej činnosti nikto nevyužil možnosť konzultácie podľa § 63 zákona. 
Dôsledkom niektorých navrhovaných zmien by bolo ďalšie expanzívne rozširovanie zastavaného územia mesta na úkor poľnohospodárskych i  lesných pozemkov situovaných v kontakte alebo priamo v chránených častiach prírody a krajiny, ktoré sú dôležité pre zachovanie ekologickej stability a trvalo udržateľný rozvoj mesta. ZaD4 celkovo možno vnímať ako neproporčné zvýšenie nových plôch s obytnou funkciou, nárast deficitu adekvátneho riešenia dopravnej a technickej infraštruktúry i občianskej vybavenosti, a keďže zároveň sa uvažuje aj s redukovaním  plôch určených pre šport, telovýchovu a voľný čas, priblíženie nových obytných zón k jadrovým územiam prírody národnej i európskej siete v rámci Devínskej Kobyly (Malých Karpát) i bratislavských lužných lesov, a okrem úbytku krajinnej zelene, nezastavanej pôdy alebo viníc bude znamenať ďalšie zvýšenie antropického tlaku na územia, ktoré už v súčasnosti sú neprimerane zaťažené a devastované. Riešia sa nekoncepčne jednotlivé zmeny, ale principiálne problémy, ktoré sa postupne v čase platnosti ÚPN preukázali a boli namietané príslušnými orgánmi, zostávajú neriešené a podľa pripomienok uplatnených v ZAD 04 môžu byť aj prehĺbené (protipovodňová ochrana, záujmy ochrany prírody a ekologickej stability územia, záujmy na úseku civilného letectva týkajúce sa ochranných pásiem a prekážkových rovín na území mesta Bratislava, dopravná a technická infraštruktúra, záujmy ochrany lesného pôdneho fondu, atď.) Na základe komplexných výsledkov zisťovacieho konania navrhovaná zmena strategického dokumentu najmä svojím rozsahom, v ktorom vytvára rámec pre projekty a iné aktivity, ovplyvňujúce hodnotné alebo citlivé oblasti (chránené územia a ich ochranné pásma), ale ktorým sa dotýka aj iných strategických materiálov (vrátane hierarchicky nadradených napr. ÚPN R – BSK), dosahom možných environmentálnych problémov, povahou environmentálnych vplyvov môže mať pravdepodobne významný vplyv na životné prostredie. V zisťovacom konaní podľa § 7 zákona boli uplatnené závažné pripomienky a sformulované významné okruhy otázok, vyžadujúce dôkladné posúdenie predloženej navrhovanej zmeny strategického dokumentu podľa zákona, preto príslušný orgán s ohľadom na environmentálnu citlivosť riešeného územia, ktoré bude v dôsledku navrhovanej zmeny strategického dokumentu pravdepodobne zasiahnuté, ako aj na to, že bude potrebné očakávané vplyvy a únosnosť prírodného prostredia podrobnejšie zhodnotiť a navrhnúť opatrenia na dosiahnutie súladu zmeny strategického dokumentu so záujmami ochrany životného prostredia, rozhodol, že navrhovaná zmena strategického dokumentu bude posudzovaná podľa zákona. 
	Pripomienky zo stanovísk zainteresovaných subjektov budú zohľadnené v rozsahu hodnotenia zmeny strategického dokumentu a budú predmetom ďalšieho konania podľa § 8 a nasledujúcich ustanovení zákona.
	Rozsah hodnotenia strategického dokumentu a podľa potreby aj jeho časový harmonogram určí príslušný orgán po prerokovaní s obstarávateľom, schvaľujúcim orgánom, dotknutým orgánom, a ak ide o strategický dokument s miestnym dosahom, aj s dotknutou obcou; ak ide o strategický dokument,  ktorý môže mať vplyv samostatne alebo v kombinácii s iným strategickým dokumentom alebo s inou činnosťou na územie sústavy chránených území, aj po dohode so štátnym orgánom ochrany prírody a krajiny. 

Upozornenie: Podľa § 7 ods. 7 zákona dotknutá obec bez zbytočného odkladu informuje o tomto rozhodnutí verejnosť spôsobom v mieste obvyklým. 

Poučenie

Zisťovacie konanie sa nevykonáva podľa zákona č. 71/1967 Zb. o správnom konaní (správny poriadok), a preto sa voči nemu nemožno odvolať. Toto rozhodnutie možno preskúmať súdom podľa zákona č. 99/1993 Zb. Občiansky súdny poriadok v znení neskorších predpisov.

									Ing. Filip Macháček
									    vedúci odboru

Schválil:  Ing. Patrick Lutter
	    vedúci oddelenia

Rozhodnutie sa doručuje:
1.	Ministerstvo životného prostredia SR,  odbor štátnej geologickej správy, Nám. Ľ. Štúra č.1, 
812 35 Bratislava 1
2.	Ministerstvo životného prostredia SR,  Sekcia ochrany prírody a tvorba krajiny, Nám. Ľ. Štúra č.1, 
812 35 Bratislava 1
3.	Ministerstvo životného prostredia SR,  Sekcia vôd, Nám. Ľ. Štúra č.1, 812 35 Bratislava 1
4.	Ministerstvo dopravy výstavby a regionálneho rozvoja SR, Nám. slobody 6, P.O.BOX 100, 
810 05 Bratislava 15
5.	Ministerstvo dopravy výstavby a regionálneho rozvoja SR, Sekcia železničnej dopravy a dráh, odbor dráhový stavebný úrad, Nám. slobody 6, P.O.BOX 100, 810 05 Bratislava 
6.	Ministerstvo hospodárstva SR, Mierová 19, 827 15 Bratislava 212
7.	Ministerstvo obrany SR, sekcia obranného plánovania a manažmentu zdrojov, Kutuzovova 8, 832 47 Bratislava
8.	Ministerstvo vnútra SR, sekcia ekonomiky, Pribinova 2, 812 72 Bratislava 1
9.	Bratislavský samosprávny kraj, Sabinovská 16, P.O.BOX 106, 820 05  Bratislava 25
10.	Okresný úrad  Bratislava, odbor výstavby a bytovej politiky,  Lamačská cesta 8,  845 14 Bratislava 45
11.	Okresný úrad  Bratislava, odbor starostlivosti o ŽP, Oddelenie ochrany prírody a vybraných zložiek ŽP a  kraja, Odborárske nám. č. 3, P.O.BOX 19, 810 05 Bratislava
12.	Okresný úrad  Bratislava, Odbor opravných prostriedkov, referát pôdohospodárstva, 
Staromestská 6, 814 71 Bratislava 
13.	Okresný úrad  Bratislava,  pozemkový a lesný odbor, Trenčianska 55, 821 09 Bratislava 2
14.	Slovenský pozemkový fond, Regionálny odbor Bratislava, Trenčianska 55, 821 09 Bratislava
15.	Okresný úrad  Bratislava. Odbor krízového riadenia, Staromestská 6,  814 40 Bratislava
16.	Okresný úrad  Bratislava , odbor cestnej dopravy a pozemných komunikácií v Bratislave, Vajnorská 98/D, 
831 04 Bratislava 3 
17.  Krajský pamiatkový úrad Bratislava, Leškova 17, 811 04 Bratislava
18.  Krajské riaditeľstvo hasičského a záchranného zboru v Bratislave, Staromestská 6, 811 03 Bratislava
19. Regionálny úrad verejného zdravotníctva Bratislava hlavné mesto SR, Ružinovská 8,  
      P.O.BOX 26, 820 09 Bratislava 29
20. Hasičský a záchranný útvar hlavného mesta SR Bratislavy, Staromestská 6, 811 03 Bratislava 1
21. Dopravný úrad SR, Letisko M.R.Štefánika, 823 05 Bratislava 21
22. Štátna plavebná správa, Prístavná 10, 821 09 Bratislava 2
23. Hlavné mesto SR Bratislava, Primaciálne námestie 1, 814 99 Bratislava 1
24. MČ Bratislava – Staré Mesto, Vajanského nábrežie 3, 814 21 Bratislava 1
25. MČ Bratislava – Ružinov, Mierová 21, 827 05 Bratislava 2
26. MČ Bratislava – Vrakuňa, Šíravská 7, 821 07 Bratislava 214
27. MČ Bratislava – Podunajské Biskupice, Trojičné námestie 11, 825 61 Bratislava 214
28. MČ Bratislava – Nové Mesto, Junácka 1, 832 91, Bratislava 3
29. MČ Bratislava – Rača, Kubačova 21, 831 06 Bratislava 35
30. MČ Bratislava – Vajnory, Roľnícka 109, 831 07 Bratislava 36
31. MČ Bratislava – Karlova Ves, Nám. Sv. Františka 8, 842 62 Bratislava 4
32. MČ Bratislava – Dúbravka, Žatevná 2, 841 02 Bratislava 42
33. MČ Bratislava – Devín, Kremeľská 39, 841 10 Bratislava 46
34. MČ Bratislava – Lamač, Malokarpatské nám. 9, 841 03 Bratislava 47
35. MČ Bratislava – Devínska Nová Ves, Novoveská 17/A, 843 10 Bratislava 49
36. MČ Bratislava – Záhorská Bystrica, Nám. Rodiny 1, 843 57 Bratislava 48
37. MČ Bratislava – Petržalka, Kutlíkova 17, 852 12 Bratislava 5
38. MČ Bratislava – Jarovce, Palmová 1, 851 10 Bratislava 59
39. MČ Bratislava – Rusovce, Vývojová 8, 851 01 Bratislava 
40. MČ Bratislava – Čunovo, Hraničiarska 144, 851 10 Bratislava   
41. Slovenský vodohospodársky podnik, š.p., OZ Bratislava, Karloveská 2, 842 17 Bratislava 4
42. Slovenská správa ciest, Miletičova 19, 826 19 Bratislava
43. Železnice SR, Klemensova 8, 813 61 Bratislava
44. Štátna ochrana prírody SR – RCOP Bratislava, CHKO Dunajské luhy,  Mlynská dolina 1, 811 04 Bratislava 
45. Štátna ochrana prírody SR – RCOP v Modre, Správa CHKO Záhorie, Vajanského ul. 17, 
      901 01 Malacky
46. Štátna ochrana prírody SR – RCOP v Modre, Správa CHKO Malé Karpaty, Štúrova 115, 900 01 Modra